
Способности на воин: 


Независимо от това дали се сражаваш с меч или с голи ръце, разполагаш с Умение, 
равно на 10 (начална стойност, която подлежи на промяна). Издръжливостта ти се 
равнява на 50 и също е променлива величина, но не може да надхвърли този брой точки 
- освен в изрично упоменат случай. Ако Издръжливостта ти падне до нула, играта 
свършва. 

Всеки от противниците ти ще има определено Умение и известен брой точки за 
Издръжливост. За да се сражаваш с някой от тях, трябва да посочиш наслуки в 
таблицата с числа в края на книгата и да прибавиш избраното число към Умението си. 
После прибавяш друго, избрано по същия начин число към Умението на своя 
противник и сравняваш получените сборове. Ако са равни, никой от двама ви не е имал 
преимущество и ще трябва да посочваш пак. В противен случай този, чийто сбор е по- 
голям, е успял да нанесе успешен удар и другият губи 2 точки Издръжливост. 

Битката продължава по същия начин, докато някой от двама ви не изчерпи всичките си 
точки за Издръжливост - освен ако текстът изисква друго. Ако някой се сражава без 
оръжие, успешните му удари отнемат на другия само една точка Издръжливост. 


Способности на магьосник: 


Разполагаш с 15 точки за Магическа сила. Тя може да се увеличава и да намалява, ала 
допуснеш ли да падне до нула, повече не ще можеш да я възстановиш и използваш, 
дори по-късно да спечелиш нови точки. 

Различните магии, които владееш, отнемат различен брой точки от Магическата ти 
сила. Всеки път, когато направиш магия от Свитъка на странстващия заклинател, 
губиш | точка Магическа сила. Използването на Могъща магия ти струва 2, а на магия 
от Великия завет - 3 точки Магическа сила. 

Имал си възможност да овладееш десет магии по твой избор. Разгледай изброените по- 
долу и запиши в дневника си шест магии от Свитъка на странстващия заклинател, три 
Могъщи магии и една магия от Великия завет. Това са магиите, които можеш да 
използваш. 


Тринадесет магии от Свитъка на странстващия заклинател: 

1. Магията на чуждия образ ти позволява да изградиш и поддържаш върху собствения 
си образ какъвто и да е друг. 

2. Магията на лечебната длан ти дава властта да лекуваш с докосване. 

3. Магията на подводното дихание ти дава възможност да прекараш неопределено 
време под водата. 

4. Магията на властващия поглед ти позволява да налагаш волята си само с поглед. 


5. Магията на еленовия скок те прави способен да бягаш като вятъра, да прескачаш 
стени, да скачаш отвисоко. 

6. Магията на дневния здрач ти позволява да се придвижваш незабелязано навсякъде. 

7. Магията на послушната ключалка те прави способен да отвориш всяка ключалка 
само с едно докосване. 

8. Магията на вечното сияние ти позволява да осветиш пътя си и да заслепиш врага си. 
9. Магията на всевиждащото око ти позволява да виждаш в мрак и мъгла, през всякаква 
материя, дори отвъд хоризонта. 

10. Магията на живата мъгла ти дава възможност да объркаш и затрудниш 
противниците си. 

П. Магията на тайнствената отрова ти позволява да отровиш врага си, без дори да се 
докосваш до чашата му. 

12. Магията на дъждовния облак осигурява на твое разположение малък дъждовен 
облак. 

13. Магията на пророческото зрение ти дава властта да надникнеш в бъдещето. 


Забележка: Магията на лечебната длан може да бъде използвана и без това да 
съществува като конкретна възможност в текста. Винаги (освен по време на битка и 
след като точките ти за Издръжливост са паднали до нула) можеш да си отнемеш една 
точка Магическа сила и да посочиш едно число от таблицата, за да разбереш колко 
точки Издръжливост си си възстановил. 


По метода на самолечението обаче не можеш да надхвърлиш началната стойност от 50 
точки Издръжливост. 


Седем от Могъщите магии: 

1. Магията на свободния полет ти позволява да летиш като птица. 

2: Магията на дивия огън те прави повелител на могъщи пламъци. 

3. Магията на тъмната страна освобождава разрушителните инстинкти, дремещи 
дълбоко в съзнанието ти. 

4. Магията на смъртния мраз ти дава власт над силата на студа. 

5. Магията на поразяващата ръка ти позволява да сразяваш С МЪЛНИИ враговете СИ. 

6. Магията на всепомитащия вятър те прави господар на разрушителен вихър. 

7. Магията на отвъдната нощ освобождава демони от преизподнята. 


Три магии от Великия завет: 

1. Магията на огледалния удар ти позволява да отразиш атаката на врага си, обръщайки 
я срещу него самия. 

2. Магията на вътрешния глас ти позволява винаги да знаеш кое е добре за теб и кое - 
не. 

3. Магията на непреодолимата защита е в състояние да те предпази действително от 
ВСИЧКО. 

- Смятам, че трябва да отидете, млади господарк. 

Отместваш замисления си поглед от гоблена върху стената. Старият Салиан те гледа 
все така настойчиво. 

- Сийморк е само легенда - казваш неуверено. - Никой никога не го е видял с очите си... 
- Ала не е нужно да Го видиш, за да погинеш в ноктите Му! - обажда се гостът - 
белокос, прегърбен от годините човек - и слабият му глас отеква по странен начин в 
свода. - Простете, господарк! - Той закуцуква към теб, застава пред Салиан и стисва 
тояжката си с две ръце. - Навремето звярът уби баща ми. Отдавна беше - ще да има сто 
години, но аз помня ясно... Днес видях телата на двамата пътници и знам. Звярът живее. 
- Всички казваха, че тогава звярът бил прогонен - припомняш. - Завинаги. 

- Така е - признава старецът. Ръцете му треперят. - Заблудени сме били. 


- Ще дойда - заявяваш внезапно и групичката от селяни зад гърба на Салиан се 
разшумява с облекчение. 

Водачът им кимва с дълбока благодарност. Свеждаш мълком очи. Той се подпира на 
тояжката си, покланя се още един път и пбдкарва селяните обратно по пътя. 
Развълнуваните им гласове бавно заглъхват в обедната тишина. 

Салиан те поглежда доволно и се запътва към стъпалата, водещи надолу към стария 


килер: 

- Ще донеса меча и бронята, господарю. 

Щом силуетът на верния ти прислужник потъва в сумрака на стълбището, поглеждаш 
към древния, изгубил цветовете си гоблен. Едно петно не е избледняло. Едно черно 
като нощта петно, в което само опитното око би различило чудовищните нокти. 

Мини на 4. 


2. 


Правиш заклинанието и в главата ти плисват видения - диви и объркани, абсурдна 
мозайка от безсмислени детайли. За разлика от обикновено, близкото бъдеще е 
абсолютно непредсказуемо - оплетено в мрежата на неизброимите вероятности - и 
единственото, което е сигурно, е, че никой път не води към добро. 

Един образ остава в съзнанието ти: пада мрак и нещо зло излиза на воля. 
Многообещаващо. 

Ако владееш Магията на вътрешния глас и искаш да я използваш, мини на 6. 
Иначе продължаваш на 7. 


3. 


Пътят е прашен и пуст. Гук-там твърдолисти плевели са се впили в снагата му. Няколко 
врани прехвръкват несръчно от храст на храст. Гората наоколо се е умълчала. 

В Оргонд не стават такива неща! Откъде-накъде звяр?! Дявол да го вземе, живееш 
насред тиха провинция на мир- но кралство, в самотно имение вдън горите, на часове 
път от най-близкото населено място, което пък е някакво си селце със стотина жители и 
скотовъдско название"... 

Това е предпоставка за спокойно и безопасно съществуване, нали така? 

Аха. Ами безкрайните уроци по магия, превърнали се в смисъл на живота ти? Ами 
ежедневните упражнения по фехтовка и невъоръжен бой под ръководството на опитния 
учител Салиан) Ами перманентното обучение в непукизъм от страна на другия ти 
настойник - Спърклънд Солемнон? 

Предполага се, че всичко това е трябвало да ти влезе в работа някой ден. 

Мини на 5. 


4. 


Вече се съгласи да помогнеш на хората от селото, но не си съвсем уверен в 
необходимостта от това. 

Можеш да използваш Магията на вътрешния глас, за да разбереш дали си 
постъпил правилно - на 6. 

С Магията на пророческото зрение би могъл да надникнеш в бъдещето - на 2. 

Ако пък не владееш тези магии или не си склонен да се възползваш от тях, 
оставаш в плен на подозрения и догадки - на 7. 


5: 


Пристигаш в селото късно следобед в делово настроение. Същото не може да се твърди 
за настроението на малката групичка звероубийци, сбрана набързо в твоя помощ от 
белокосия ти познат. Тълпата, изпълнила площада, приветства с радостни викове 
появяването ти, а старецът пристъпва към теб и като ти благодари от името на всички 
жители, ти представя мъжете, които идват с теб, завършвайки със собственото си име - 
Захарис. 

Оглеждаш неколцината стреснати селяни, стиснали брадви, вили и коси, като се мъчат 
да изглеждат зловещо. Ликвидационният отряд на Захарис не ти вдъхва особено 
доверие. 

Ако смяташ, че няма да се нуждаеш от подкрепление, мини на 8. 

Ако предпочиташ да се подсигуриш, иди на 10. 


6. 


В случая „вътрешният ти глас“ не е пределно категоричен, ала все пак оставаш с 
убеждението, че не си сгрешил. Ами добре. 
Мини на 7. 


7. 


Малко по-късно двамата със Салиан оглеждате за последно външния ти вид - той с 
чувство за изпълнен дълг, а ти - в огледалото зад гърба му - с известно съмнение. 
Насреща ти се пъчи типичен второразряден търсач на слава: с излъскана до блясък 
броня, меч на показ и пресилено небрежна физиономия. Остава да увиеш една-две 
рунтави кожи по подбедриците си и да лъснеш бицепсите с растително масло. 

Тогава се сещаш за дългия си плащ, който би ти спестил неудобството. Хукваш по 
стълбите от приемната към горния етаж, прекосяваш забързано уютния и слънчев салон 
за гости и изтрополяваш нагоре към стаята си. Слизаш видимо поуспокоен, метнал на 
рамо плаща, и докато минаваш обратно през салона, забелязваш грозноватата твар, 
която се е излегнала върху везана възглавничка в ярката следобедна светлина. Спираш 
насред крачката си. 

- Мръдни, че ми закриваш слънцето - казва тварта, без да повдигне клепачи. 

Отместваш се и плъхоподобното създание се протяга с неподражаема грация в топлата 
прегръдка на лъчите. Сетне примижава срещу греещата ти в пълното си великолепие 
броня, престорено прикрива с лапа очи и разтваря два от пръстите й, поглеждайки 
между тях: 

- Накъде те е повел дългът, сияйни рицарю? 

- На лов за чудовища - отвръщаш кисело. 

- Ще минеш без мен - бързо казва животинката с блага усмивка. - Медитирам. 

Тръгваш да си ходиш. 

- Хей, войниче! - провиква се гризачът зад гърба ти. 

Обръщаш се с опасна учтивост: 

- Да, Спърклънд! 

- Късмет! - пожелава ти Спърклънд с неразгадаемо изражение върху муцуната, като 
помахва с разкошната си пухкава опашка на черни и бели пръстени. 

- Благодаря. - Извръщаш се, смъкваш се долу, сбогуваш се със Салиан и поемаш към 
селото. 

Мини на 3. 


8. 


- Благодаря ви за подкрепата, но мисля, че е по-добре да останете тук - обръщаш се към 
въоръжените мъже. - С мен ще дойде само Захарис, за да ме води. 

Селяните се разшумяват със смесени чувства. Ще трябва да се обосновеш: 

„Ще бъде много опасно“ - на 1. 

„Селото не бива да остава без надеждна защита“ - на 13. 

„Такава ловна дружина ще подплаши звяра“ - на 15. 


9. 


Забелязал си, че Захарис не се е погрижил да осигури кучета за лова. 
Ако държиш да му обърнеш внимание върху този пропуск, премини на 12. 


Ако пък си уверен, че той си знае работата (или смяташ, че не си струва да се 
занимаваш с това), продължи на 14. 


10. 


- Благодаря ви за подкрепата! - обръщаш се към въоръжените мъже. - Оная гадина, 
каквато и да е, няма никакви шансове срещу всички ни! 

Хората се поухилват неуверено. 

Мини на 9. 


1. 


Хората на Захарис несъмнено споделят мнението ти, но не могат да си позволят 
другите да ги вземат за страхливци. 

- Не ни е страх! - прави крачка напред мустакат селянин с дървена вила за сено. - Щея 
утрепем, гадината! 

Останалите от групата го подкрепят, макар и вяло. Ще трябва да се примириш с 
присъствието им. 

Мини на 9. 


12. 


- Кучетата нощеска виха на умряло - отвръща Захарис, - а днес не смеят носа си да 
покажат навън. Едва ли ще имаме някаква полза от тях. 

Ако все пак държиш да вземете куче със себе си, мини на 16. 

Иначе продължаваш на 14. 


13. 


Посочи едно число от таблицата. 
Ако е четно, мини на 17 
Ако е нечетно, продължи на 19. 


14. 


- Е, да вървим - подканяш Захарис. 

Пауза. 

- Ъ-ъ... Накъде, господарю? 

Ами сега? 

Към мястото, където тази сутрин са открили телата на двамата пътници - на 18. 
Към мястото, където преди стотина години е бил сразен звярът - на 20. 

Към мястото, което е използвал за убежище - на 22. 

Ако владееш Магията на вътрешния глас, можеш да си спестиш размишленията - 
на 24. 


15. 


Хората на Захарис на драго сърце приемат подобен довод, подпират се ухилено на 
оръжията и започват да се перчат пред съселяните си. 

Подхилваш се ити. Прецизен ход. 

Мини на 9. 


16. 


Един як селянин тръгва нанякъде и след малко се връща, като тегли за каишката 
неголямо черно куче с щръкнали уши, което се пързаля с отчаяно скимтене подире му, 
опитвайки се да се вкопчи в земята. Мъжът с извинителна усмивка ти връчва 
животното, което като че ли се поуспокоява от присъствието ти, а той се прибира 
обратно в тълпата. 

Мини на 14. 


17. 


Хората на Захарис охотно се съгласяват с теб, но съселяните им са се почувствали 
засегнати. Двама-трима от тях излизат пред останалите и заявяват на всеослушание: 

- Вие отивайте спокойно, ние и така ще се оправим, ако стане нужда. 

Споделяш тежката въздишка на мъжете от групата. Ще трябва да се примириш с 
присъствието им. 

Мини на 9. 


18. 


Старецът няма нищо против, макар да не изглежда убеден в целесъобразността на този 
ход. 

- Щом хванем следата на звяра, работата е наполовина свършена - добавяш 
авторитетно. 

- Така да бъде, господарю. Не е много далеч - на два-три часа по пътя. 

Мини на 21. 


19. 


Хората на Захарис охотно се съгласяват с теб, а и останалите явно нямат нищо против. 
Отърва се от тях. 
Мини на 9. 


20. 


Старецът си спомня къде е интересуващото те място, но има въпрос към теб. 

- Що ще дирим там, господарю? 

- Искам само да ме заведеш, Захарис. 

- Както кажете, господарю. Прост човек съм аз... Далечко е обаче. Три-четири часа път 
не ни мърдат. 

Мини на 21. 


21. 


Пътят се изнизва неусетно, докато вечерта плавно ляга над земята. Сенките на 
дърветата плъзват около вас и все повече заприличват на уродливи ноктести лапи. 

- Сигурен ли си, че двамината не са били убити от някое животно, Захарис? Мечка 
например? Като ланшната стръвница. 

- Господарю, тез нокти не можеш ги сбърка. Няма животно на таз земя, дето да стори 
таквоз нещо. 

Отново млъкваш. Сещаш се ядно за Спърклънд, който вероятно продължава да се 
въргаля върху възглавничката си, докато ти крачиш към явна гибел. Гадината винаги е 
била в състояние да изкара човек от кожата му. Ако всички представители на вида 
Оргондски ивичест апф са като този конкретен екземпляр, не се учудваш, че са на 
изчезване. 

Старецът, изглежда, не смята темата за изчерпана: 

- Туй не е създание природно, а дяволско изчадие. Не чуваш го, не виждаш го... Ни тяло 
има, ни душа. По-тих е от вятъра в тревата, ала от мълния по-бърз е. Снагата му е 
сянка, а ноктите му не знаят пощада и щом... 

- Захарис, ще те помоля да се въздържиш от по-нататъшни описания! 

-Хм?... Добре, господарю. Вече стигнахме. 

Мини на 23. 


22. 


Старецът си спомня въпросното място. 

- Къде другаде да го търсим? - питаш риторично. 

- Прав сте, господарю - в бърлогата си ще да е, трижди проклетият! Близо е и скоро ще 
стигнем - има-няма два часа път. 

Мини на 21. 


23. 
Стигнахте до? 
Местопроизшествието - на 25. 
Историческото място - на 27. 
Бърлогата - на 29. 
24. 


Сийморк е в бърлогата си - няма нищо по-естествено от това. Няма нищо по-естествено 
и от склонността ти да използваш възможностите на магията наместо възможностите на 
ума си. 

Мини на 21. 


25. 


Крайпътната трева е смачкана и опръскана с кръвта на жертвите, ала няма никакъв 
белег от това, което ги е убило. Не е възможно същество, чиито размери му позволяват 
да разкъса на шега двама човека, да не остави видима следа. Трябва да е призрак, дух. 
Демон. 


Ако си взел куче от селото, мини на 28. 
Ако не си, отиваш на 30. 


26. 


Мракът пада изневиделица. Споглеждате се със Захарис и очите му не ти харесват. 
Става нещо страшно. 

Изведнъж над гората се понася див неестествен вой, лудата песен на нещо непознато и 
неразбираемо, от която кръвта замръзва в жилите. Старецът сковано пада на колене. 
Това, за което бяхте тръгнали на лов, сега излиза на лов за вас. 

Ако сте само двамата със Захарис, отиди на 88. 

Ако с вас са дошли група селяни, мини на 107. 


21. 


- Тука ли искахте да дойдем, господарю? 
Оглеждаш се глупаво. Обикновена горска полянка. Какво 
търсиш тук, по дяволите? 

- Ъ-ъ, да, Захарис... 

Не можеш да повярваш, че се подреди така. 
- Всъщност имам нещо предвид. 

С кой ум се помъкна насам? 

- Чудесно, господарю. 

Има ли куче при вас? 

Да - на 31. 

Не - на 26. 


28. 


В момента, в който отвързваш животното с надеждата да ви поведе по дирите на звяра, 
то ви напуска в целенасочен мълчалив бяг обратно по пътя. Изругаваш и захвърляш 
каишката. 

Мини на 30. 


29. 
Водиш ли куче със себе си? 
Да - на 33. 
Не - на 35. 

30. 


Продължаваш упорито, педя по педя, да оглеждаш местността, но без никакъв успех. 
Междувременно светлината е отслабнала дотолкова, че и без това си принуден да се 
откажеш. Мини на 26. 


31. 


Животното използва отслабеното ти внимание, за да се отскубне и да побегне нанякъде. 
Изругаваш рефлективно. 
Мини на 26. 


32. 


Бавно се приближаваш до мъртвия си враг. Сийморк лежи на една страна и очертанията 
му като че ли постепенно се размиват. Преодоляваш погнусата си и се навеждаш над 
тялото му, за да го разгледаш отблизо с факлата. Ноктите му наистина са чудовищни. С 
един-единствен замах раздират бронята ти, сякаш е пергамент, и бележат дълбоко 
гърдите ти (губиш пет точки Издръжливост). Политаш назад и Сийморк също толкова 
безшумно се стрелва след теб, за да те довърши, ала попада право в проблесналата дъга 
на меча ти и отхвръква встрани. 

Двамата лежите на няколко крачки един от друг, без да помръдвате. Сянката 
проскимтява тихо. Можеш да се закълнеш, че дочуваш едва доловимо хлипане, 
подобно на детски плач. Надигаш се, подпирайки се на меча, и тогава Сийморк влиза в 
съзнанието ти... 

„Ги убил мен“ - чуваш гротескните думи в главата си, ала не можеш да различиш 
чертите на това, което ги изрича. Демонът няма образ. „Ги унищожил, което живее 
много век, но скоро изправиш се срещу същества, по-древен от свят. Какво сториш 
тогава, смъртни човек?“ Гласът отслабва и миг преди да изчезне съвсем, се превръща в 
хрипкав киког. 

Тишина. Разтърсваш глава. Сийморк си е отишъл. Тялото му бавно се разтваря в 
сумрака, докато на мястото му остава само локвичка тъмнина. Поглеждаш с измъчено 
задоволство оръжието си - дори и да не върши работа срещу откровено нематериални 
създания, с полуматериални се справя сравнително добре. 

Тази победа ти носи две точки Магическа сила. 

Ако се намираш в бърлогата на Сийморк, продължи на 115. 

Ако си на открито, преминаваш на 117. 


33. 


Горкото животно от известно време се влачи по корем със сърцераздирателно 
скимуцане, ала щом се озовавате на точното място, превключва на панически вой, 
отскубва се като на шега и побягва презглава обратно. Захарис проклетисва подире му, 
но ти си доволен. Ясно е, че сте били на прав път. 

Мини на 35. 


34. 


Вътрешният ти глас настоятелно те съветва да влезеш в бърлогата - и то колкото се 
може по-бързо. Е, щом така стоят нещата... 
Мини на 36. 


35. 


Намирате се пред малко, полузаринато от ланшната шума скално хълмче, обрасло в 
леска и мъх. До него лежи огромният, покрит с гъби гниещ ствол на ударен от мълния 
дъб. Сред ронливите камъни помежду два лескови храста съзираш тесен процеп. Отвъд 
него дебне чернота. 

Ако смяташ, че Сийморк е вътре, мини на 37. 

Ако не си уверен в това, иди на 39. 


36. 


Известно време размахваш неуверено импровизираната си факла пред тъмния вход към 
обителта на звяра, сетне изтегляш със звън меча си и прекрачваш вътре, навеждайки 
глава. 

Ниска скална кухина. Никакви следи от присъствие на разни горски същества. 
Прокълнатото място е останало необитаемо през годините, тъй като осезаемият за 
животните полъх на зло ги е пропъждал оттук. 

В дъното на тясното преддверие има каменен праг, отвъд който не виждаш нищо, 
понеже проходът рязко слиза надолу в мрака. Където те чака Сийморк. 

Ако възнамеряваш да използваш Магията на всевиждащото око, мини на 40. 

Ако се довериш на Магията на дневния здрач, иди на 42. 

Ако направиш Магията на вечното сияние, прехвърли се на 44. 

С Магията на непреодолимата защита отиваш на 46. 

Ако не владееш нито една от тези магии или смяташ, че няма нужда от тези, които 
владееш, продължи на 48. 


37. 


Решавай: 

Ще влезеш при него - на 36. 

Ще останеш да го чакаш навън - на 41. 

Ако направиш Магията на вътрешния глас, прехвърли се на 34. 


38. 


Правиш заклинанието и се взираш право във вътрешността на хълмчето. Някъде там, в 
мрака на каменното си убежище, се таи черна сянка, свита на кълбо, и те очаква... 
Припряно прекратяваш действието на магията. Сега поне си сигурен, че Сийморк си еу 
дома. Мини на 37. 


39. 


Ако владееш Магията на всевиждащото око, мини на 38. 

Ако владееш Магията на вътрешния глас, иди на 43. 

Ако владееш и двете, сам реши коя да използваш, а ако не владееш нито едната, 
нито другата, продължи на 45. 


40. 


Спускаш се предпазливо през късия проход и попадаш в малка естествена пещера. 
Както и лице в лице с хазяина. 

Сийморк връхлита отгоре ти със смразяващ рев, но ти успяваш да отскочиш встрани, 
като го посичаш с широк замах в отговор (отбележи си, че противникът ти е изгубил 
пет точки Издръжливост). Изчадието надава вой и бързичко се примъква към 
отсрещния край. 

Първата му атака ти се струва леко наивна, ала скоро разбираш, че би имала всички 
шансове за успех, ако ти не беше изключил елемента на изненадата чрез подходяща 
магия: когато заклинанието престава да действа, на несигурната светлина на факлата 
пещерата се изпълва с трепкащи сенки, а Сийморк е просто една от тях. 

Мини на 47. 


41. 


Възможността сам да се напъхаш в устата на Сийморк не те влече. Остава ти да 
изчакаш звяра отвън - ако той изобщо възнамерява да ти се яви - с надеждата, че в 
битка на открито преимуществото ще е на твоя страна. 

Приготвяш меча си и заставаш срещу тъмния вход. Светлината бавно се оттича от 
света. Тишината натежава. Гъбите по дървесния труп започват да фосфоресцират в 
здрача, излъчвайки злокобно зеленикаво сияние. 

Мини на 26. 


42. 


Посочи едно число от таблицата. 
Ако еот 1 до 6, иди на 49. 
Ако еот 7 до 12, мини на 51. 


43. 


Налага се да употребиш могъщата магия, за да се убедиш в пределно прост факт: 
Сийморк си е вкъщи. Мини на 37. 


44. 


Сиянието се разлива около теб и щом се спускаш предпазливо през късия проход, 
изпълва малката естествена пещера, в която си попаднал. 

В същия миг Сийморк надава ужасяващ безумен вой и се хвърля... към отсрещния й 
край, където извива гръб като чудовищна котка. 

Ако смяташ, че моментът е подходящ за атака, мини на 50. 

Ако предпочиташ да се съсредоточиш върху магическата светлина, иди на 52. 


45. 


В такъв случай би трябвало да влезеш вътре, за да провериш - на 53. 
Можеш и да останеш да чакаш отвън - на 55. 


46. 


Спускаш се предпазливо през късия проход и попадаш в малка естествена пещера, 
изпълнена с трепкащи сенки на несигурната светлина на факлата. В следващия миг 
една от сенките връхлита отгоре ти със смразяващ рев. 

Свиваш се инстинктивно. Сийморк се плъзва по невидимата стена около теб, без да те 
достигне, замахва още веднъж в яростта си и бавно се оттегля в дъното на пещерата с 
глухо ръмжене. 

Магията повече не ти е нужна. 

Мини на 47. 


47. 
Ти си на ход. Какво ще предпочетеш? 
Магията - на 54. 
Меча и факлата - на 56. 
48. 


Посочи едно число от таблицата. 

Ако еТ или 2, премини на 57. 

Ако е от Здо 6, иди на 59. 

Ако еот 7 до 12, прехвърли се на 61. 


49. 


Спускаш се предпазливо през късия проход и попадаш в малка естествена пещера, 
изпълнена с трепкащи сенки на несигурната светлина на факлата. В следващия миг 
една от сенките връхлита отгоре ти със смразяващ рев. 

Успяваш да се отдръпнеш встрани, но не и преди черните нокти да са оставили кървава 
диря по ръката ти. Губиш седем точки Издръжливост. 

Замахваш сляпо в отговор и Сийморк отскача към дъното на пещерата с красиво и 
ужасяващо движение. Изглежда, сетивата му нямат нищо общо с човешките, тъй като 
Магията на дневния здрач очевидно не му оказва никакво влияние. 

Мини на 47. 


50. 


Отбележи си, че Сийморк е изгубил три точки Издръжливост от досега си със 
светлината и продължи на 58. 


51. 


Спускаш се предпазливо през късия проход и попадаш в малка естествена пещера, 
изпълнена с трепкащите сенки на несигурната светлина от факлата. В следващия миг 
една от сенките връхлита отгоре ти със смразяващ рев и раздира бронята ти, сякаш е 
пергамент. Втори замах на черните нокти отнася душата ти. 

Магията на дневния здрач не беше в състояние да обърка сетивата на призрачния ти 
враг. 


КРАЙ 


52. 


Овладяваш се и с рязък вик превръщаш мекото сияние в експлозия на ослепителноярки 
лъчи. Вледеняващите писъци на врага ти известяват, че си взел правилно решение. 
Мятащият се тъмен силует внезапно застива за момент, сетне избухва в смъртоносни 
пламъци, които мигом се изгубват, заедно с предсмъртния вик на изчадието, в облак 
сини искри. 

Настава тишина. Угасващото сияние осветява проснатата върху камъка неподвижна 
сянка. Ти успя! 

Мини на 32. 


53. 


Известно време размахваш неуверено импровизираната си факла пред тъмния вход към 
обителта на звяра, сетне изтегляш със звън меча си и прекрачваш вътре, навеждайки 
глава. 

Ниска скална кухина. Никакви следи от присъствие на разни горски същества. 
Прокълнатото място е останало необитаемо през годините, тъй като осезаемият за 
животните полъх на зло ги е пропъждал оттук. 

В дъното на тясното преддверие има каменен праг, отвъд който не виждаш нищо, 
понеже проходът рязко слиза надолу в мрака. 

Мини на 48. 


54. 


Възнамеряваш да приложиш: 

Магия от Свитъка на странстващия заклинател - на 60. 
Могъща магия - на 62. 

Магия от Великия завет - на 64. 


55. 


Решаваш, че Сийморк рано или късно ще се появи - на излизане или на влизане - и 
оставаш да го чакаш на гюме. 

Светлината бавно се оттича от света. Тишината натежава. Гъбите по дървесния труп 
започват да фосфоресцират в здрача, излъчвайки злокобно зеленикаво сияние. 

Мини на 26. 


56. 
Ще се опиташ ли да притиснеш Сийморк с размаханата си факла? 
Да - на 63. 
Не - на 65. 
з1. 


Спускаш се предпазливо през късия проход и попадаш в малка естествена пещера, 
изпълнена с трепкащите сенки на несигурната светлина от факлата. В следващия миг 
една от сенките връхлита отгоре ти със смразяващ рев. 

Успяваш да се отдръпнеш встрани и замахваш сляпо в отговор. Сийморк отскача към 
дъното на пещерата с красиво и ужасяващо движение. 

Мини на 47. 


58. 


Умението на Сийморк е 12, а Издръжливостта му - 10. 
Ако победиш, прехвърли се на 66. 
Ако загубиш, премини на 68. 


59. 


Спускаш се предпазливо през късия проход и попадаш в малка естествена пещера, 
изпълнена с трепкащите сенки на несигурната светлина от факлата. В следващия миг 
една от тях връхлита отгоре ти със смразяващ рев. 

Успяваш да се отдръпнеш встрани, но не и преди черните нокти да са оставили кървава 
диря по ръката ди. Губиш седем точки Издръжливост. 

Замахваш сляпо в отговор и Сийморк отскача към дъното на пещерата с красиво и 
ужасяващо движение. 

Мини на 47. 


60. 


Магията на всевиждащото око - на 67. 

Магията на властващия поглед - на 69. 

Магията на вечното сияние - на 71. 

Ако не владееш нито една от изброените или смяташ, че тези, които владееш, не са 
ти необходими, приготви меча си и се прехвърли на 56. 


61. 


Спускаш се предпазливо през късия проход и попадаш в малка естествена пещера, 
изпълнена с трепкащите сенки на несигурната светлина от факлата. В следващия миг 
една от сенките връхлита отгоре ти със смразяващ рев и раздира бронята ти, сякаш е 
пергамент. Втори замах на черните нокти отнася душата ти. 


КРАЙ 


62. 


Магията на тъмната страна - на 70. 
Магията на смъртния мраз - на 72. 
Магията на поразяващата ръка - на 74. 
Магията на отвъдната нощ - на 76. 
Магията на дивия огън - на 78. 

Магията на всепомитащия вятър - на 80. 


Посочи едно число от таблицата. 
Ако е нечетно, мини на 73. 
Ако е четно, прехвърли се на 75. 


Ако си искал да издебнеш удобен момент, за да направиш Магията на огледалния 
удар, мини на 77. В противен случай приготви меча си и продължи на 56. 


65. 


Изчадието те дебне известно време, после незабележимо се свива и полита към тед. 
Щего пресрещнеш със скок - на 79. 

Щехвърлиш факлата по него - на 81. 

Ще отскочиш назад и ще контраатакуваш - на 83. 

Ще се отдръпнеш встрани и ще контраатакуваш -на 85. 


66. 


Съумяваш да отбягваш злокобните удари на неуморно кръжащото около теб изчадие и 
дори осъществяваш две-три успешни контраатаки, посрещнати с бесен вой. Един 
особено добре премерен замах го довършва. 

Мини на 32. 


67. 


Сега виждаш Сийморк също толкова ясно, колкото той вижда теб. Отбележи си, че 
Умението му намалява с две и премини на 58. 


68. 


Сийморк се стрелка сред танцуващите отблясъци на пламъка с изящни и хищни 
движения, неуловим и вездесъщ. Едва смогваш да отбягваш злокобните му удари и в 
един момент се озоваваш притиснат в стената. Черните нокти раздират бронята ти, 
сякаш е пергамент, и отнасят душата ти. 


КРАЙ 


69. 


Опитваш се да подчиниш на волята си едно свръхестествено демонично съзнание, 
напълно непознато и неразбираемо за тед. 

Осъзнаваш, че това е невъзможно, сравнително късно, но не прекалено. Разминава ти се 
с едно тежко перване на ноктестата лапа и загуба на осем точки Издръжливост. 

Мини на 58. 


70. 


Решението ти изправя срещу демона друг демон. Миг след изричането на заклинанието 
разсъдъкът ти бива пометен от унищожителната вълна на яростта и последното, което 
си спомняш, е как се хвърляш срещу врага, размахвайки меча си. 

Свестяваш се от остра болка в крака. Надигаш се сковано и се втренчваш със задавен 
стон в четирите дълги кървави белега от ноктите на Сийморк (изгубил си девет точки 
Издръжливост), след което преместваш поглед към проснатата върху камъка встрани от 
теб неподвижна сянка. Победата е твоя. 

Мини на 32. 


11. 


В мига, в който сиянието се разлива около теб, Сийморк издава ужасяващ безумен вой 
и извива гръб като чудовищна котка. 

Ако смяташ, че моментът е подходящ за атака, мини на 50. 

Ако предпочиташ да се съсредоточиш върху магическата светлина, иди на 82. 


12. 


Веднага след изричането на заклинанието в пещерата се възцарява неестествен хлад. В 
отсрещния й край проблясва измамен синкав лъч и мигом ледена паяжина покрива 
стените с едва доловим призрачен звън. 

Сетне, преди да разбереш какво ще последва, невидимите пръсти на студа пролазват 
към теб със смразяваща милувка. Мечът и бронята ти се покриват със скреж. Усещаш, 
че се вцепеняваш, и панически се опитваш да направиш точния жест, който разваля 
магията... Успяваш, макар и чак от третия път, и ти се разминава със загубата на четири 
точки Издръжливост. 

Сийморк продължава да клечи насреща ти - невредим и като че ли поосвежен - и ако 
една четиринога сянка изобщо може да се усмихва саркастично, прави именно това. 
Мини на 58. 


13. 


Сянката, която, изглежда, се бои от огъня, постепенно отстъпва с някакво противно 
съскане. Продължаваш да размахваш факлата все по-дръзко и в един момент внезапно 
се хвърляш напред, нанасяйки светкавичен удар, и отска- чаш обратно, докато Сийморк 
реве от болка и ярост. 

Ако раняваш врага си за втори път, прехвърли се на 86. 

В противен случай си отбележи, че противникът ти е изгубил пет точки 
Издръжливост и продължи на 65. 


74. 


Светкавично изричаш заклинанието и проблесналата между ръцете ти гневна мълния 
удря сянката сред облак сини искри. Сийморк изквичава на умряло, подрипва два метра 
във въздуха, тръшва се обратно и не мръдва. Над тялото му се вие белезникав дим. 
Мини на 32. 


75. 


Сянката, която, изглежда, се бои от огъня, постепенно отстъпва с някакво противно 
съскане. Продължаваш да размахваш факлата все по-дръзко и в един момент внезапно 
се хвърляш напред, ала Сийморк предугажда атаката ти и успява да избегне 
светкавичния ти удар. Отскачаш обратно, леко обезкуражен. 

Мини на 65. 


76. 


Миг след изричането на заклинанието наоколо плъзват виещи сенки. Опитваш се да 
потиснеш инстинктивния си страх, повтаряйки си, че си в безопасност, ала когато 
призованите от магията ти създания се завъртат около Сийморк, без да сторят нищо, и 
устремно се понасят насреща ти с ужасяващ хоров рев, паниката превзема съзнанието 
ти. 

Успяваш само да изкрещиш, преди собствените ти демони, които така неразумно 
насъска срещу техния събрат, да разкъсат душата ти. 


КРАЙ 


т1. 


Изчадието те дебне известно време, после незабележимо се свива и полита към тед. 
Посочи едно число от таблицата. 

Ако еот Т до 6, мини на 84. 

Ако еот 7 до 12, продължи на 87. 


78. 


Миг след изричането на заклинанието насред студените скали лумва неземен пламък и 
към врага ти със свистене и тътен се понася изгарящ вихър. Виждаш как Сийморк с 
безумен вой избухва в облак сини искри, но нямаш време да тържествуваш, защото 
откъм дъното на пещерата се връща обратно плътна огнена пелена. 

Хвърляш се отчаяно по корем, докато пламъците просъскват над теб, преди да угихнат 
в отсрещната стена, и дълго се въргаляш върху камъка, докато успееш да угасиш плаща 
и дрехите си. Разминава ти се със загуба на седем точки Издръжливост поради 
повърхностните изгаряния, които си получил. 

Мини на 32. 


79: 


Импулсивно се хвърляш срещу Сийморк и го посичаш с мощен замах във въздуха. Той 
изревава, свива се на топка при досега си със земята и се оттегля пълзешком, прилепен 
плътно в камъка. Взе му страха. 

Ако раняваш врага си за втори път, прехвърли се на 86. 

В противен случай си отбележи, че противникът ти е изгубил шест точки 
Издръжливост и продължи на 58. 


80. 


Веднага след изричането на заклинанието рязък порив ОТ НИЩОТО раздвижва въздуха в 
пещерата. В този момент разбираш какво ще последва, но вече е късно да сториш 
каквото и да било. Ураганният вихър на магията, така неразумно освободен в тясното 
затворено пространство, те помита и смачква за миг. Оставаш завинаги в скалния си 
гроб. 

КРАЙ 


81. 


Факлата преминава в букет от сини искри през тялото на виещия Сийморк, пада в 
отсрещния край на пещерата и угасва... 

След миг на ням ужас в абсолютния мрак биваш разкъсан с два замаха от освирепелия 
демон. 


КРАЙ 


82. 


Концентрираш умствената си мощ и с рязък вик превръщаш мекото сияние в експлозия 
на ослепителноярки лъчи. Вледеняващите писъци на врага ти те известяват, че си взел 
правилно решение. Мятащият се тъмен силует внезапно застива за момент, сетне 
избухва в смъртоносни пламъци, които мигом се изгубват, заедно с предсмъртния вик 
на изчадието, в облак сини искри. 

Настава тишина. Угасващото сияние осветява неподвижната сянка. Ти успя. 

Мини на 32. 


83. 


Опитваш се да отскочиш заднишком извън обсега на Сийморк, но се препъваш в 
някаква скална неравност и той връхлита отгоре ти още във въздуха... 

Падаш по гръб, замахвайки отчаяно с меча, и изчадието се отдръпва, също толкова 
бързо, без да успее да нанесе довършващ удар. Губиш седем точки Издръжливост от 
първия му замах, попаднал в рамото ти. 

Мини на 58. 


84. 


Успявашт да сториш магията в последния миг, преди сянката да те разкъса с могъщ 
замах, и Сийморк доста абсурдно отхвръква обратно в нямо недоумение, сразен от 
собствения си удар. 

Ако раняваш врага си за втори път, прехвърли се на 86. 

В противен случай си отбележи, че противникът ти е изгубил осем точки 
Издръжливост и продължи на 58. 


85. 


Успяваш да отбегнеш атаката на Сийморк, но и той отскача навреме, за да се измъкне 
от замаха ти. Изглежда, сте равностойни противници. 
Мини на 58. 


86. 


Този удар се оказва фатален за Сийморк. Изчадието се тръшва, приритва няколко пъти 
и повече не гъква. 
Мини на 32. 


87. 


Не успяваш да доизречеш заклинанието и сянката връхлита отгоре ти, разкъсвайки те с 
могъщ замах. 

Отбележи си, че си изгубил десет точки Издръжливост и се прехвърли на 58, за да 
довършиш битката. 


88. 


Докато трескаво запалваш импровизираната си факла, воят се чува отново - много по- 
наблизо. Захарис изведнъж се изправя, залитайки, и побягва напосоки в мрака. 
Изкрещяваш след него, но той сякаш е забравил за всичко. За момент се поколебаваш 
дали да хукнеш подире му и докато изтегляш меча си от ножницата, чуваш 
предсмъртния вик на стареца. Родово проклятие. 

Малко по-късно вече си очи в очи със самия Сийморк - ако демонът-сянка изобщо има 
очи. Какво ще предпочетеш? 

Магията - на 90. 

Меча и факлата - на 92. 


89. 


Изричаш заклинанието и политаш във въздуха с разперени ръце, току под носа на 
атакуващия Сийморк, който се хвърля мълчаливо след теб с гигантски скок, като едва 
не те достига, и продължава да подрипва отдолу с ужасен вой, нежелаещ да повярва,че 
те е изпуснал. 

Бягството обаче не влиза в плановете ти. След като преценяваш, че достатъчно си 
омаломощил и изнервил противника, се спускаш стремглаво към земята, готов за 
светкавичен завой и ново издигане. 

Отбележи си, че Умението на Сийморк в конкретната ситуация намалява с пет и 
премини на 92. 


90. 


Възнамеряваш да приложиш: 

Магия от Свитъка на странстващия заклинател - на 93. 
Могъща магия - на 95. 

Магия от Великия завет - на 97. 


91. 


Тази магия почти ще изравни бързината и ловкостта на движенията ти с тези на демона. 
Отбележи си, че Умението на Сийморк намалява с три и премини на 92. 


92. 


Умението на Сийморк е 14, а Издръжливостта му - 15. 
Ако победиш, прехвърли се на 66. 
Ако загубиш, премини на 94. 


93. 


Ако смяташ, че Магията на еленовия скок ще ти бъде от полза, мини на. 91. 
Ако предпочиташ Магията на властващия поглед, прехвърли се на 96. 

Ако решиш да използваш Магията на вечното сияние, иди на 98. 

Ако искаш да направиш Магията на всевиждащото око, продължи на 100. 


Ако не владееш нито една от изброените или смяташ, че тези, които владееш, не са 
ти необходими, приготви меча си и премини на 92. 


94. 


Сийморк се стрелка сред танцуващите отблясъци на пламъка с изящни и хищни 
движения, неуловим и вездесъщ. Едва смогваш да отбягваш злокобните му удари и в 
един момент се озоваваш повален по гръб. Черните нокти раздират бронята ти, сякаш е 
пергамент, и отнасят душата ти. 


КРАЙ 


95. 


Магията на поразяващата ръка - на 99. 
Магията на отвъдната нощ - на 76. 
Магията на смъртния мраз - на 101. 
Магията на свободния полет - на 89. 
Магията на дивия огън - на 103. 
Магията на тъмната страна - на 105. 


96. 


Опитваш се да подчиниш на волята си едно свръхестествено демонично съзнание, 
напълно чуждо на човешкото. 

Осъзнаваш, че това е невъзможно сравнително късно, но не прекалено. Разминава ти се 
с едно тежко перване на ноктестата лапа и загуба на девет точки Издръжливост. 

Мини на 92. 


97. 


Ако си искал да издебнеш удобен момент, за да направиш Магията на огледалния 
удар, мини на 102. В противен случай приготви меча си и мини на 92. 


98. 


В мига, в който сиянието се разлива около теб, Сийморк издава ужасяващ, безумен вой 
и извива гръб като чудовищна котка. 

Ако смяташ, че моментът е подходящ за атака, мини на 104. 

Ако предпочиташ да се съсредоточиш върху магическата светлина, иди на 82. 


99. 


Посочи едно число от таблицата. 
Ако е четно, мини на 106. 
Ако е нечетно, прехвърли се на 74. 


100. 


Изричаш заклинанието и сякаш някой дръпва встрани завесата от лъжливи сенки пред 
очите ти. Сега виждаш Сийморк също толкова ясно, колкото той вижда теб. 
Отбележи си, че Умението му намалява с две и премини на 92. 


101. 


Сийморк изчаква търпеливо да преустановиш действието на магията, клечейки насреща 
ти - невредим и като че ли поосвежен - и ако една четиринога сянка изобщо може да се 
усмихва саркастично, прави именно това. 

Мини на 92. 


102. 


Изчадието те дебне известно време, после незабележимо се свива и полита към тед. 
Посочи едно число от таблицата. 

Ако еот 1 до 6, мини на 108. 

Ако еот 7 до 12, продължи на 110. 


103. 


Миг след изричането на заклинанието пред теб лумва неземен пламък и към врага ти 
със свистене и тътен се понася изгарящ вихър. Сянката надава безумен вой и избухва в 
облак сини искри, а щом огънят отминава, виждаш неподвижните й димящи останки. 
Мини на 32. 


104. 


Отбележи си, че Сийморк е изгубил три точки Издръжливост от досега си със 
светлината и продължи на 92. 


105. 


Решението ти изправя срещу демона друг демон. Миг след изричането на заклинанието 
разсъдъкът ти бива пометен от унищожителната вълна на яростта и последното, което 
запомняш, е как се хвърляш срещу врага, размахвайки меча си. 

Свестяваш се от остра болка в крака. Надигаш се сковано и се втренчваш със задавен 
стон в четирите дълги кървави белега от ноктите на Сийморк (изгубил си единадесет 
точки Издръжливост), след което преместваш поглед към проснатата встрани от теб 
неподвижна сянка. Победата е твоя. 

Мини на 32. 


106. 


Светкавично изричаш заклинанието, изстрелвайки гневна мълния срещу Сийморк, но 
свръхестествената бързина на врага ти го спасява. Сянката се премята над 
светкавицата, която разцепва един вековен дъб, и - като изключим пробягалите по 
очертанията й сини искри - остава невредима. 

Отбележи си, че Сийморк е изгубил три точки Издръжливост от досега си със 
светлината и продължи на 92. 


107. 


Докато трескаво запалваш импровизираната си факла, воят се чува отново, много по- 
наблизо. Селяните са окаменели от страх и дори не се сещат да се наредят в кръг, за да 
прикрият гърба си. Впускаш се да въвеждаш ред с шумни команди и постигаш някакъв 
успех, но само временно... 

- Къде е Захарис? 

Един от мъжете посочва с пръст зад гърба ти. Обръщаш се и с ужас виждаш старецът 
да се отдалечава, търчейки назад в мрака. Изкрещяваш след него, но той сякаш е 
забравил за всичко. За момент се поколебаваш дали да хукнеш подире му и докато 
изтегляш меча си от ножницата, чуваш предсмъртния му вик. Родово проклятие. 
Селяните като че ли само това чакат, за да зарежат всичко и да изпаднат в паника. 
Нещата се подреждат по най- лошия възможен начин. 

Ако владееш Магията на вечното сияние, мини на 109. 

Ако владееш Магията на всевиждащото око, иди на 1. 

Ако владеещ и двете, сам реши коя да използваш, а ако не владееш нито едната, 
нито другата, продължи на 113. 


108. 


Успяваш да сториш магията в последния миг, преди сянката да те разкъса с могъщ 
замах, и Сийморк доста абсурдно отхвръква обратно в нямо недоумение, сразен от 
собствения си удар. 

Отбележи си, че противникът ти е изгубил девет точки Издръжливост и се прехвърли 
на 92. 


109. 


В мига, в който сиянието се разлива наоколо, промъкващата се незабелязано към вас 
четиринога сянка надава ужасяващ безумен вой, отскача назад и извива гръб като 
чудовищна котка. 

Ако смяташ, че моментът е подходящ за атака, мини на 104. 

Ако предпочиташ да се съсредоточиш върху магическата светлина, прехвърли се 
на 82. 


110. 


Не успяваш да доизречеш заклинанието и сянката връхлита отгоре ти, разкъсвайки те с 
мощен замах. 


Отбележи си, че си изгубил дванадесет точки Издръжливост и се прехвърли на 92, за 
да довършиш битката. 


111. 


Изричаш заклинанието и сякаш някой дръпва встрани завесата от лъжливи сенки пред 
очите ти. Сега виждаш незабелязано промъкващия се към вас демон-сянка също 
толкова ясно, колкото той вижда теб, и незабавно се хвърляш насреща му. 

Отбележи си, че Умението на Сийморк намалява с две и премини на 92. 


112. 


Не след дълго първият от лутащите се наоколо селяни изпищява и пада в локва кръв. 
Последва го друг. И още един... 

Оглеждаш се бясно на всички страни, размахвайки факлата, но не можеш да видиш 
онова, което ги убива. Само сенки. Не можеш да използваш някоя Могъща магия срещу 
тайнствения враг, защото ще засегнеш и хората. Всеки момент може да дойде и твоят 
ред. 

Можеш да направиш Магията на дневния здрач, за да се измъкнеш незабелязано - 
на 114. С Магията на свободния полет би могъл да потърсиш спасение във въздуха 
- на 116. Магията на непреодолимата защита ще те предпази от участта на 
селяните - на 118. 

Ако пък не искаш да се предаваш и се опиташ да спасиш останките от 
злополучния си отряд, премини на 120. 


113. 


Ако смяташ, че Магията на еленовия скок ще ти бъде от полза, мини на 91. 

Ако предпочиташ Магията на властващия поглед, прехвърли се на 96. 

Ако решиш да използваш Магията на свободния полет, иди на 89. 

Ако искаш да издебнеш удобен момент, за да направиш Магията на огледалния 
удар, продължи на 102. 

Ако не искаш или не можеш да се възползваш от тези магии, премини на 92. 

(Не можеш да използваш друга Могъща магия освен Магията на свободния полет, 
защото е възможно някои от спътниците ти още да са живи.) 


114. 


Докато се промъкваш надалеч от виковете на умиращите хора, изведнъж настава 
тишина. Някакъв инстинкт те кара да се обърнеш и в момента, в който го правиш, 
отгоре ти връхлита безшумна и смъртоносно бърза сянка и те разкъсва с два удара. 


КРАЙ 


за 


ф. 1 
4. ми и) 


115. 


Ако те е придружавал единствено Захарис, прехвърли се на 119. 
Ако с вас са дошли група селяни, премини на 122. 


16. 


Изричаш заклинанието и се издигаш нагоре, надалеч от виковете на умиращите хора. 
Скоро всичко остава зад гърба ти и след дълъг внимателен полет сред тъмните корони 
на дърветата, през листака на които прозират звезди, се спускаш плавно над тревата. 
Все още висиш във въздуха, когато една безшумна и смъртоносно бърза сянка връхлита 
отгоре ти и те разкъсва с два удара. 


КРАЙ 


117. 


Ако те е придружавал единствено Захарис, прехвърли се на 121. 
В противен случай премини на 123. 


118. 


Магията светкавично те обгражда с невидима стена, която те отделя от вилнеещата 
наоколо смърт и виковете на умиращите хора. 

Скоро всичко свършва. Нищо не помръдва в настъпилата тишина. Изглежда, всички са 
мъртви, а демонът си е отишъл. Поколебаваш се за кратко и прекратяваш действието на 
магията. 

Точно тогава една безшумна и смъртоносно бърза сянка връхлита отгоре ти и те 
разкъсва с два удара. 


КРАЙ 


119. 


Излизаш от дупката на Сийморк и с небивало удоволствие се протягаш в позлатата на 
залеза, вдишвайки с пълни гърди свежия въздух. Захарис те е зяпнал, като че ли очаква 
да ти порастат нокти и козина. 

- Какво бе? - питаш. 

- Ама ти наистина си го убил! - провиква се старчокът. 

- Направо му разказах играта - отвръщаш небрежно и слизаш при танцуващия старец. 
Ако искаш да се върнеш с него в селото и да прекараш безсънна нощ на 
празненството в твоя чест, продължи на 124. 

Ако предпочиташ веднага да тръгнеш обратно към имението (макар че ще 
стигнеш едва към полунощ), за да може вещият Салиан да се погрижи за раните 
ти, прехвърли се на 126. 

Ако се колебаеш, можещ да направиш Магияга на вътрешния глас (стига да я 
владееш, разбира се) - на 128. 


120. 


Хвърляш се като обезумял на всички страни, крещиш и размахваш меча си, търсейки 
двубой с неуловимото изчадие, ала нищо не успяваш да сториш. Хората около теб 
продължават да измират един по един и едва когато настъпва ужасна тишина, най-сетне 
се озоваваш очи в очи със Сийморк - ако демонът-сянка изобщо има очи. 

Какво ще предпочетеш? 

Магията - на 113. 

Меча и факлата - на 92. 


121. 


Едва към полунощ стигаш обратно в селото, понесъл на гръб окървавеното тяло на 
стареца. Оказва се, че Захарис не е имал роднини, но всички са го обичали и уважавали, 
така че новината за смъртта му помрачава добрата новина, че си избавил хората от 
Сийморк. 

Вече е много късно, така че можеш да останеш да спиш в селото - на 125. 

Ако все пак предпочиташ веднага да тръгнеш за имението, за да може вещиятг 
Салиан да се погрижи за раните ти, прехвърли се на 126. 


122. 


Излизаш от дупката на Сийморк и с небивало удоволствие се протягаш в позлатата на 
залеза, вдишвайки с пълни гърди свежия въздух. Селяните са те зяпнали, като че ли 
очакват да ти поникнат нокти и козина. 

- Какво бе? - питаш. 

- Ама ти наистина си го убил! - провиква се Захарис. 

- Направо му разказах играта - успяваш да отвърнеш, преди ревящите мъжаги да те 
смъкнат от хълмчето, да те похвърлят малко във въздуха и да те понесат на ръце 
обратно към селото. 

Очаква те безсънна нощ. 

Мини на 124. 


123. 


Ако от всичките си хора си изгубил само Захарис, мини на 127. 
В противен случай премини на 129. 


124. 


В разгара на веселбата насред осветения с огньове селски площад се явява не друг, а 
самият Спърклънд Солемнон, който вероятно е тичал в тръс през последните два часа. 

- Привет, Спърки! - изревава дружно площадът. 

Ти промърморваш нещо по-различно. 

- Надуших празненство и ей ме на! - възбудено изцвърчава в отговор апфът, после 
сръчно си пробива път до теб и ти подхвърля с конспиративен шепот: - Виждаш ли на 
какво трябва да се подлагам, за да бдя над теб? 

В този момент те грабват няколко усмихнати девойки и те помъкват към средата на 
площада, където дузина танцьори се вихрят под звуците на игрива музика. Наглият 


гризач, разминал се за сетен път със справедливото възмездие, се примъква към 
голямата маса, отрупана с ядене и пиене. Мини на 130. 


125. 


Не помня майка си, зная само, че е била много красива. Баща ми - вълшебникът 
Есталион - толкова я обичал, че поддържал младостта й дълги години след женитбата 
им, черпейки от магическата си мощ и от собствените си жизнени сили. Ала когато 
дошло времето на моето раждане и майка ми издъхнала ден след това, той не могъл да 
стори нищо, освен да последва жена си в Отвъдното. Невръстният им син бил поверен 
на изпитания спътник на Есталион - рицаря Салиан - и на мъдрото древно същество 
Спърклънд Солемнон, които трябвало да се погрижат младежът да израсне разумен, 
доблестен и благороден, готов да поеме по предначертания му път. 

Защо постоянно мцсля за всичко това? 

Мини на 131. 


126. 


Прибираш се по никое време и дълго хлопаш на входната врата. Салиан и Спърки те 
посрещат по нощни шапчици и едва не губят свяст при вида ти. Само след няколко 
минути раните ти са почистени, намазани с мехлем и превързани (можеш да си 


възстановиш пет точки Издръжливост), а ти самият си заставен да изпиеш каничка с 
гореща лековита отвара и да си легнеш незабавно, плътно увит в топли одеяла. 

Поне тази сутрин ще те оставят да спиш до късно. 

Мини на 125. 


127. 


Мъжете са уплашени до смърт, но невредими. Най-силният от тях мята на гръб тялото 
на стареца. Оказва се, че Захарис не е имал роднини, но всички са го уважавали и 
обичали, така че новината за смъртта му в селото ще помрачи добрата вест, че си 
избавил хората от Сийморк. 

Късно е, така че можеш да се прибереш със селяните, за да преспиш - на 125. 

Би могъл и веднага да тръгнеш за имението, за да може вещият Салиан да се 
погрижи за раните ти - на 126. 


Никога не си бил толкова съгласен с вътрешния си глас. Въпросът е решен - отиваш на 
празненство! 
Мини на 124. 


Оглеждаш всяко тяло поотделно. Няма оцелели. Проклетото чудовище не е пропуснало 
нито веднъж. 

Стигаш обратно в селото едва към полунощ, смазан от вестите, които носиш, и 
побързваш да си тръгнеш за имението, за да не гледаш хорската скръб. Вярно, че 
избави света от Сийморк, но не плати ли твърде висока цена за това? 

Мини на 126. 


130. 


Часове по-късно вече се чудиш как да се откопчиш и да си легнеш някъде. Вярно, че 
Захарис, който се оказа съвсем приличен знахар, веднага след пристигането ви намаза с 
обезболяващ мехлем и наложи с лекове раните ти (вече можеш да си възстановиш пет 
точки Издръжливост), ала и да не беше ранен, силите ти пак щяха да са на 
привършване. 

Потегляш бавничко, следвайки ръба на масата (силно вино правят тукашните 
майстори), и попадаш на интересна сценка. Спърки е приклещил Захарис, имал 
глупостта да полюбопитства по някой въпрос, и му обяснява нещо със завален говор, 
тупайки се в гърдите и размахвайки пръст. Заслушваш се (къде ще идеш?): 

- Някога имало мно-ого апфи - изломотва Спърк, - и Снежни апфи имало, и Петнисти 
имало, и Белоснежни, и какви ли не щеш други апфи имало... 

- А така-а! - учудва се Захарис и хълцуква. 

- Ама хората слепи и алчни били и не знаели те какъв стар и велик род са апфите и 
избивали те апфите. Заради хубавите им кожи ги избивали, тяхната верица! 

- А така-а! 

- В края на краищата останали само Оргондските ивичести апфи - завършва гризачът, - 
защото били най-хитри, най-ловки и... 


- Най-грозни - вметваш на място. 

- Нещо да кажеш за опашката ми? - контрира елегантно Спърки. 

- А много ли са останали от вас, тъй де - от Оргондските ивичести апфи? - изглежда 
заинтригуван Захарис. 

- Доколкото знам, аз съм единственият - отвръща равно апфът с каменно 
лицеизражение. 

Старецът направо изтрезнява. 

- Захарис, не му се връзвай! - съветваш го. - Тази история я разправя всеки път, като се 
налочи с червено ердорско. 

Някой те потупва по гърба. Обръщаш се и с известни усилия докарваш на фокус 
някакво прегърбено сбръчкано същество от неопределен пол, което ти подава 
стъкленица с подозрителна мътна течност. 

Ще приемеш - на 132. 

Ще откажеш - на 134. 


131. 


Ако си бил на празненство, продължи на 133. 
Ако само си преспал в селото, премини на 137. 
Ако си в собственото си легло, прехвърли се на 135. 


132. 


Вдигаш стъкленицата и без да му мислиш много, гаврътваш съдържанието на един път. 
Това те довършва. Преди да се тътнеш по гръб обаче, можеш да прибавиш една точка 
към Магическата си сила. 

Мини на 125. 


133. 


Събуждаш се по никое време с приемлив главобол. Слънцето нахално се навира в очите 
ти. 

Доколкото разбираш от селяните, Спърки си е тръгнал още през нощта, пеейки народни 
песни, така че не ти остава друго, освен да си вземеш малко ядене за из път и да го 
последваш. 

Неизползваемата вече броня, запазила следите от ноктите на Сийморк, остава в селото 
като най-скъпа реликва. 

Мини на 136. 


134. 


Поклащаш разконцентрирано глава. Съществото свива рамене, гаврътва съдържанието 
на стъкленицата и се гътва по гръб. Известно време разглеждаш с помътнял интерес 
снопчетата билки и странните, наподобяващи амулети дрънкулки, накачени по дрехите 
му, после решаваш да последваш примера му и да се търкулнеш някъде. 

Мини на 125. 


135. 


Действително ставаш едва към обяд - нещо, което не ти се е случвало от много отдавна, 
- и то само за да се насладиш на разкошната трапеза и да продължиш да мързелуваш. 
Ето това е живот. 

Мини на 138. 


136. 


В ранния следобед пътят остава зад гърба ти и ти леко ускоряваш крачка, нетърпелив 
да видиш имението, притихнало в слънчевите лъчи. Не след дълго излизаш от 
последния завой... и пред очите ти се разкрива гледката на кървящия Салиан, развъртял 
двата си меча сред няколко облечени в черно маскирани мъже с тънки саби върху 
широката веранда на втория етаж. 

Ще изтеглиш оръжието си и ще се хвърлиш към външните стълбища - на 139. 

Ще направиш магия - на 141. 


137. 


Ставаш късно и хапваш без желание, после се сбогуваш с домакините - оставяйки им за 
спомен неставащата за нищо вече броня, запазила следите от ноктите на Сийморк без 
да губиш повече време, потегляш за имението. 

Мини на 136. 


138. 


Ранният следобед те занимава с излежаване в любимия ти люлеещ се стол. Слънчевите 
лъчи дискретно се промъкват в стаята ти през полюляваните от вятъра ефирни завеси и 
си играят по пода. 

По някое време дочуваш лек шум от съседното помещение, но в очертанията на 
отворената врата помежду него и твоята стая не се появява никой. 

- Тили си, Салиан? 

Тишина. Дали не ти се е причуло? 

- Спъркли, прекаляваш! 

Никакъв отговор. Поколебаваш се, но все пак се надигаш неохотно от стола, за да 
надникнеш отсреща. Не си направил и две крачки, когато през вратата срещу тед се 
хвърля облечен в черно маскиран мъж и нанася светкавичен удар с тънката си сабя. 
Мини на 140. 


139. 


Веднага двама от нападателите изоставят Салиан и се спускат да те пресрещнат насред 
стълбищата. Изглеждат опитни и непредсказуеми противници. 

Умението на първия е 9, а Издръжливостта му - 7. 

Вторият има Умение, равно на 8, и девет точки Издръжливост. 

Ако победиш, прехвърли се на 142. 

Ако изгубиш, отиваш на 144. 


140. 


Парираш удара почти инстинктивно и отскачаш назад, оглеждайки се светкавично за 
меча си. Не е тук, разбира се. Салиан го прибра още снощи. 

Противно на очакванията ти, нападателят не се спуска към теб, за да направи нов опит, 
а се усмихва широко под 

ръба на маската и потупва с острието на оръжието лявата си длан в черна ръкавица. 
Разбираш мотивацията му, ко-тато през вратата влизат още двама с маските, 
ръкавиците и всичко останало. Чака те много трудна битка. 

Умението на първия е 9, а Издръжливостта му - 8. 

Уменията на другите двама са съответно 8 и 10. По-умелият има шест точки 
Издръжливост, а другият - дванадесет. 

(Твоите успешни удари ще отнемат на противника ти само по една точка 
Издръжливост, защото ще се сражаваш без оръжие.) 

Ако убиеш и тримата, мини на 146. 

В противен случай минаваш на 148. 


141. 


Възнамеряваш да приложиш: 
Магия от Свитъка на странстващия заклинател - на 143. 
Могъща магия - на 145. 


142. 


Успяваш да посечеш първия през краката и корема и той пада встрани през перилата. 
Вторият замахва прибързано и твърде силно и бива пронизан в гърдите. 

С два скока се озоваваш на верандата, за да установиш, че Салиан се е справил с 
останалите. 

Мини на 147. 


143. 


Магията на еленовия скок - на 149. 

Магията на дневния здрач - на 151. 

Магията на живата мъгла - на 153. 

Магията на чуждия образ - на 155. 

Ако изброените варианти не те устройват, остава ти единствено директната атака 
- на 139. 


144. 


Кръстосваш меч с първия и се опитваш да го посечеш през корема, ала той се отдръпва 
светкавично и разсича рамото ти. Все пак успяваш да го прободеш в гърдите, но се 
озоваваш беззащитен под удара на втория и той те довършва. 

Така и не разбра кои бяха тайнствените убийци. 


КРАЙ 


145. 


Можеш да използваш Магията на свободния полет - на 150. 

Би могъл и да направиш Магията на тъмната страна - на 152. 

Ако не владееш тези магии или не искаш да се възползваш от тях, остава ти 
единствено директната атака - на 139. 


146. 


Схватката протича светкавично и завършва с ефектно наръгване на последния от 
нападателите със собствения му меч. Е, и ти не се отърваваш без някоя и друга 
драскотина. 

Прескачаш до съседната стая и с удивление установяваш, че убийците са се вмъкнали 
през прозореца. Как са стигнали до третия етаж остава загадка. 

Връщаш се обратно, за да претърсиш телата им и да се опиташ да си обясниш всичко 
това, но изведнъж се сещаш за Салиан и Спърки и хукваш като бесен към долните 
етажи. Докато връхлиташ в салона за гости, чуваш викове и дрънчене на стомана 
откъм верандата, но когато се озоваваш там, битката току-що е приключила. Салиан, 
целият в рани, се е подпрял на перилата, без да изпуска двата си окървавени меча. В 
краката му лежат няколко маскирани трупа, подобни на твоите. 

Мини на 147. 


147. 


Правите бърза сметка на бившите си противници и излизаме двамата общо сте 
премахнали седем маскирани убиеца. 

- Пишете един и на моята сметка - съобщава мрачно Спърки, появявайки се на 
верандата, сяда и започва с по-гнуса да трие изцапаната си с кръв муцуна. 

Значи осем. 

- Какво искаха от нас, Салиан? - Искрено се надяваш старият воин да знае нещо, което 
да придаде някакъв смисъл на последните събития. 

- Не мога да съм сигурен в нищо, господарю - поклаща глава той, - но от това, което 
съм чувал за тези хора, следва, че незабавно трябва да напуснете това място... 

Внезапно апфът изцвърчава ужасено и преди да разбереш какво става, от гърдите на 
Салиан се показва кърваво острие. 

Общо девет. 

Мини на 154. 


148. 


Изходът от схватката е предопределен. Успяваш да неугрализираш един от 
нападателите и да отблъснеш друг, но в това време третият те пронизва смъртоносно. 
Така и не разбра кои бяха тайнствените убийци. 


КРАЙ 


149. 


Изричаш заклинанието, хукваш с огромни скокове към къщата и се мяташ направо на 
верандата, изритвайки в гърдите един от изненаданите маскирани нападатели с такава 
сила, че той отхвърчава към стената, блъсва се тежко в нея и не мръдва повече. Веднага 
след това съсичаш с меча друг, а Салиан, който не пропуска да се възползва от 
ситуацията, вече е натръшкал останалите. 

Мини на 147. 


150. 


Изричаш заклинанието, политаш право към верандата и още във въздуха съсичаш 
двама от изненаданите маскирани нападатели. Салиан използва момента, за да 
натръшка останалите. 

Мини на 147. 


151. 


Правиш заклинанието и стигаш незабелязан в тила на маскираните нападатели, където 
със светкавичен двоен удар на меча поваляш двама от тях. Останалите, които се 
обръщат в недоумение, биват натръшкани от Салиан. 

Мини на 147. 


152. 


Правиш заклинанието, тичайки към стълбищата, и докато ги изкачваш, всяко стъпало 
нагоре отнема по малко от човешкия ти облик. 

Не помниш какво се случва на верандата, но когато се свестяваш, около теб няма 
живот. Маскираните нападатели изглеждат така, сякаш са се сблъскали с нещо не от 
този свят. 

Навеждаш се рязко през перилата, неспособен да овладееш спазъма си. Когато 
стомахът ти спира да се гърчи, изведнъж се сещаш за Салиан и се обръщаш с ужас, 
очаквайки да съзреш и неговото разкъсано тяло сред останалите трупове, но вместо 
това го виждаш да поглежда предпазливо откъм вратата към салона за гости и му 
махваш с облекчение. 

Мини на 147. 


153. 


Правиш заклинанието, тичайки към стълбищата, и докато ги изкачваш, спрял дъха си, 
се озоваваш в гъста кълбяща се мъгла. Нанасяш няколко светкавични удара с меча по 
черните сенки из нея и прекратяваш действието на магията, преди да си поемеш отново 
въздух. Салиан е използвал ситуацията, за да натръшка тези от маскираните 
нападатели, до които не си стигнал. 

Мини на 147. 


154. 


Поемаш политналото напред тяло на стареца, завъртайки го така, че да легне леко на 
земята, и без изобщо да прекъсваш движението си, връхлиташ върху убиеца, като 
спираш със захват удара му, принуждавайки го да изпусне меча, чупиш му ръката и 
буквално го размазваш с една безумно дълга серия от мълниеносни юмручни удари в 
гърдите и лицето. Маскираният полита назад сред кървав фонтан и ритникът ти със 
завъртане го намира във въздуха, прехвърляйки го над перилата. 

- Хукваш обратно и вземаш Салиан в ръцете си с отчаян стон. Един поглед ти е 
достатъчен, за да разбереш, че умира. 

- Спърки, еликсирът! Дръж се, Салиан! 

Апфът вече търчи като бесен навътре в къщата. Може би все още имате някакъв шанс. 
Еликсиръгт, единствената доза от който съхранявате открай време, може да спаси дори 
смъртноранен човек. 

Полагаш стареца на пода и разкъсваш дрехата на гърдите му. Раната е ужасна. 
Внезапно той разтваря широко очи и се опитва да каже нещо. 

- Не говори, Салиан! Пази силите си! 

Старецът се опулва още повече, втренчен в някаква точка над главата ти: 

- Вни... 

- Какво казваш? 

- Внимавай! 

Ще се обърнеш - на 156. 

Ще се обърнеш, нанасяйки удар с меча - на 158. 

Ще се претърколиш встрани - на 160. 


155. 


Правиш заклинанието, приемайки образа на един от маскираните нападатели, и стигаш 
безпрепятствено в тила им, където със светкавичен двоен удар на меча поваляш двама 
от тях. Останалите, които се обръщат в недоумение, биват натръшкани от Салиан. 
Мини на 147. 


156. 


Обръщаш се и в следващия момент биваш разсечен с един удар от залитащ полумъртъв 
убиец, кой знае как успял да се изправи на крака. Маскираният пада след теб и в 
имението остават единадесет трупа и един отчаян апф. 


КРАЙ 


157. 


Завърташ се с протегнат напред и нагоре меч и замахващият в момента полумъртъв 
убиец, кой знае как успял да се изправи на крака, се нанизва сам. Дръпваш оръжието си 
и той полита назад и се строполява обратно при събратята си. 

Мини на 159. 

158. 


Ако мечът ти ес теб, продължи на 157. 
Ако пък се сетиш, че досега си се сражавал с голи ръце именно защото мечът ти не 
е на разположение, отиваш направо на 156. 


159. 


В този момент на верандата с огромен скок връхлита Спърклънд, захапал 
стъкленичката с еликсира, пуска я в шепата ти и шумно си поема въздух. Животворната 
течност потича по устните на Салиан, но ти вече знаеш, че това е безсмислено. 

Старият рицар е мъртъв. 

Мини на 161. 


160. 


Премяташ се в бързо странично кълбо и веднага отскачаш обратно към залитащия 
полумъртъв-убиец, кой знае как успял да се изправи с меч в ръка. Ритникът ти го 
изхвърля вън от верандата и той се стоварва с ужасен пукот върху камъните, 
споделяйки съдбата на предишния нападащ в гръб негов събрат. 

Мини на 159. 


161. 


Оставаш неподвижен няколко минути, свел глава над мъртвото тяло на Салиан, 
отпуснато в ръцете ти. Последните му думи подсилват мрачното ти усещане, че е 
дошло време за действие. Не бива да оставаш тук нито минута повече, отколкото е 
нужно... но къде ще отидеш? 

Изправяш се и се заемаш да претърсиш труповете на загадъчните убийци в черно. 
Спърклънд Солемнон остава до Салиан, без да помръдне или отрони дума. 

Лицата под маските се оказват доста обикновени, макар и белязани от досега на 
някаква чужда и враждебна воля. Дрехите и обувките им, както и самите им кожени 
маски, са захабени от продължително носене под открито небе. Оръжията им са добре 
поддържани, но без никаква индивидуалност - оръжия на професионални убийци, 
които не желаят да оставят следи. Никой от тях не носи някакви лични вещи или по- 
голямо количество пари. С изключение на татуирания от лявата страна на шията на 
всеки от тях черен пламък, нападателите просто нямат отличителни белези. 

Откриваш богато украсената кесия от черна кожа едва у последния, когото претърсваш, 
скътана в пазвата му и пропита с кръв от смъртоносната му рана. Напрягаш паметта 
си... точни така! Изработката й е толкова типична, че не би могъл да сбъркаш - тази 
цесия със сигурност е шита на Занаятчийската улица в Ердор. Самият ти преди време 
си купувал юзди и ръкавици от ердореките майстори на кожени изделия, прочути в цял 
Оргонд. 

Отново разглеждаш кесията: празна и съвсем нова. Илиците, през които се промушва 
ремъкът за окачване на пояса, не са протрити. Отстрани забелязваш извезан знак от 
старинната оргондска азбука, която все още се използва на някои места: буквата „С“. 
Стисваш кесията в ръка, дълбоко замислен. Все пак имаш някаква отправна точка - и 
нещо ти подсказва, че единственото, което можеш да направиш, за да разбереш какво 
се случва около теб, е да тръгнеш час по-скоро по дирите на маскираните нападатели. 
Мини на 162. 


162. 


Натрупваш купчина дърва в двора на имението и замъкваш един по един деветимата 
мъртви убийци върху нея. С каменно лице поднасяш запалена факла до 
импровизираната клада. Валмата черен дим, които започват да се тълпят в чистото 
лятно небе, докато й обръщаш гръб, със сигурност ще предизвикат по-малко 
любопитство от няколко гниещи трупа в двора ти. 

Погребваш Салиан зад къщата, до гроба на баща си, изправяш над главата му голяма 
каменна плоча й се замисляш, опитвайки се да си представиш какво би трябвало да 
пише на нея. Верен слуга? Способен учител? Единствен приятел? 

- Какво смяташ да правиш оттук нататък? - иска да се осведоми Спърк, докато с 
привични движения се покатерва на рамото ти. 

- Ще попътуваме известно време - отвръщаш разсеяно, докосвайки меката му опашка. 
Без да обръщаш внимание на наставленията на апфа, произнесени с нетърпящ 
възражения назидателен тон, подготвяш къщата за вероятно дългото си отсъствие - 
затваряш всички врати и прозорци, натрупваш бързоразвалящата се храна на купчина 
пред вратата, където просяците да могат да се възползват от нея, угасяш огъня в 
кухнята. От останалата по-трайна храна приготвяш обемист пакет, който напъхваш в 
голяма здрава походна торба заедно с малко дрехи, бръснач и калъп сапун и други 
неща, които биха могли да ти потрябват по пътя. На излизане от дома вземаш от 
сандъка в спалнята ти кесия с тридесет жълтици (запиши ги в дневника), след което 
затваряш обкованата с желязо порта зад себе си и я заключваш с големия бронзов ключ. 


Поглеждаш към слънцето. До края на дългия летен ден има поне два часа. 

- Тръгваме, Спърки - подвикваш на четириногия си приятел. 

Той извръща очи от къщата, притичва до теб и с няколко скока се озовава в специалния 
джоб на торбата на гърба ти, без да каже нищо. 

- Хайде, хайде, ревльо - промърморваш окуражително. - Ще се върнем скоро тук. 
Въздъхваш и поемаш по пътеката, оставяйки имението зад гърба си. В топлата лятна 
вечер в душата ти се е настанил неприятен хладки ти изведнъж осъзнаваш, че 
последните ти думи ще си останат само неизпълнимо желание. 

Продължаваш на 204. 


163. 


Какво по-точно имаш наум? 

Магията на властващия поглед - на 164. 

Магията на живата мъгла - на 316. 

Ако не владееш някое от тези две заклинания, ще се наложи да се справиш със 
сила - на 315. 


164. 


Правиш почти незабележимото движение с ръка, за да приведеш мислено 
произнесеното заклинание в сила, и се вторачваш в очите на водача на разбойниците, 
заповядвайки му да спре. Той замръзва на място като статуя и Гине неволно ахва. 
Мини на 248. 


165. 


Единият ти противник вече е на колене в праха с пребледняло лице, приведен над 
изместената си от рамото ръка, когато ловко отстъпваш пред атаката на втория, 
обезоръжаваш го и хвърляш и него на земята с плавно, изчистено движение. 
Притисваш нервната точка отстрани на врата на стенещия от болка разбойник и го 
изпращаш в безсъзнание. Обръщаш се, за да установиш, че Гине вече се е справил с 
нападателя си, който лежи в праха с изцъклен поглед и изрядна прободна рана в 
гърдите. 

Мини на 284. 


166. 


Гине веднага се унася в сън, сетне и Спърк придобива онзи особен вид на невинно 
блаженство, с който се перчи, докато спи. Вторачваш се в тихите пламъци, обзет от 
тревоги. Не ти е лесно да заспиш, когато не знаеш какво можеш да очакваш от 
утрешния ден. Дали по пътя ти дебнат нови опасности, по-страшни от разбойниците 
или дори от деветимата загадъчни убийци, които вероятно догарят в двора на имението 
ти? Дали кожената кесия, която си прибрал в торбата си, гце ти помогне да разбереш 
какво става? 

Ако владееш Магията на пророческото зрение и желаеш да я използваш, мини на 
318. Иначе продължаваш на 208. 


167. 


Ако владееш Магията на вечното сияние, мини на 250. 
Ако си усвоил Магията на всевиждащото око, иди на 209. 


Ако мислиш, че е по-добре да приложиш някоя от Могъщите магии, прехвърли се 
на 319. 


168. 


Съсредоточаваш се върху сложната магия и яростно запращаш няколко мълнии по 
танцуващите тъмни силуети, разкъсвайки нощта с блясък и невъобразим шум. Гине и 
Спърк стреснато скачат на крака и започват да говорят един през друг, но ти не им 
обръщаш внимание. Заплашителните сенки са изчезнали, прогонени от силата на 
магическите мълнии. 

- Какво стана? - настоява Гине, щом въздъхваш успокоен и се изтягаш назад. 

- Нека ти отговоря вместо него - саркастично вметва Спърки. - Една от онези летни 
бури без дъжд е минала над нас и почти ни е ударил гръм, нали така? 

- Точно така - потвърждаваш сериозно. 

Гине кимва, не особено убеден, и оглежда поляната: 

- Добре поне, че не се получи пожар. 

Съгласяваш се с него и тримата отново заспивате, а недалеч от вас няколко кръга 
обгорена трева продължават да димят като единствено доказателство за магическата 
схватка. 

Продължаваш на 170. 


169. 


Демоните от Отвъдното, невъзпрепятствани от нищо, се нахвърлят върху вас и с вой, от 
който губиш контрол върху себе си, се заемат да разкъсват душите ви. Смъртта, 
почерня от всичко, което можеш да си представиш, слага край на младия ти живот и 
приключението ти. Последната ти мисъл е, че на съвестта ти ще тежат и двамата ти 
спътници, загинали поради твоето невнимание. 


КРАЙ 


170. 


Утрото идва свежо и чисто, обещавайки горещ летен ден. Приятният път бързо 
прогонва лошото настроение, с което се събуждаш, а и разговорът между Спърки и 
Гине съдържа достатъчно остроумни подмятания, за да те накара да се засмееш. 
Вървите през целия ден с няколко кратки почивки, през които опитвате плодовете на 
крайпътните дървета, и следобед достигате Ердор - красив, богат град, живописно 
раз-положен в плодородия низина. Още отдалеч забелязвате празничното оживление 
по улиците на града, типично за лятото, когато търговията и работата на занаятчиите 
вървят с пълна сила. 

- Е, приятен ден - покланя се Гине с приятелска усмивка, когато навлизате между 
първите къщи на града. - Ще се радвам, ако съдбата ни срещне отново. 

- Аз също - отвръща Спърк. 

- Успех, Гине! - обаждаш се и ти, той махва за сбогом и потъва в първата тясна уличка. 


Оглеждаш се, за да се ориентираш (все пак близо година не си идвал в този град) и 
поемаш към Занаятчийската улица. 
Мини на 252. 


171. 


Подпираш се на тезгяха и се навеждаш напред, докато носът ти почти опира в този на 
Варк. Майсторът вдига очи, в които не се чете дори намек за страх. 

- Наистина ме интересува кой е правил тази кесия - казваш тихо и заплашително. - 
Няколко души вече умряха покрай нея. 

Варк свива рамене: 

- Всеки ден умират хора. 

Очевидно не си успял да нарушиш спокойствието му. 

Ще извадиш меча си, за да направиш заплахата по-реална - на 288. 

Ще приложиш Магията на властващия поглед (ако я владееш, разбира се) - на 
351. 

Ще оставиш сплашването и ще му предложиш пари - на 322. 

Ще се откажеш от Варк и ще отидеш в отсрещния дюкян - на 212. 


172. 


Пристъпваш към вратата, като междувременно правиш Магията на чуждия образ, и в 
мига, в който стражите доближават дюкяна, поставяш върху лицето си илюзията за 
приятна млада жена. Варк вдига очи, когато мъжете в ризници отварят вратата, и зяпва 
от изумление. Стражите галантно ти отстъпват място да минеш, преди майсторът да е 
успял да каже каквото и да било, след което влизат в дюкяна. Смесваш се с тълпата, 
издебваш момент, когато никой не гледа към теб, и възстановяваш собствения си образ. 
Мини на 173. 


173. 


Когато суматохата по Занаятчийската улица, предизвикана от Варк и стражите, 
поугихва, се връщаш отново при кожарите и са вмъкваш в „Лондейн. Кожени изделия“, 
без майсторът от отсрещния дюкян да те забележи. Срещу две жълтици (не забравяй да 
ги отразиш в дневника) Лондейн внимателно разглежда черната кесия и ти казва 
следното: 

- Преди известно време трима братя-кожари напуснаха Занаятчийската улица и се 
пренесоха в северния край на града, до Белия площад. Не го направиха доброволно, 
разбира се - гилдията ги изгони оттук, защото подбиваха цените и даваха заеми с лихва 
на другите майстори. Тази кесия без съмнение е правена от един от тях. 

Кимваш за сбогом и бързо излизаш от дюкяна. 

Мини на 352. 


174. 


Традиционната ердорска вечеря се състои от свежа салата, печена патица с пълнеж от 
кестени и ябълки, прясно опечен хляб и няколко резена местно сирене с чудесен аромат 
за десерт. Плащаш една жълтица с чувство на дълбоко удовлетворение и напускаш 
шатрата с нови сили. 


Можеш да си възстановиш 2 точки Издръжливост. 
Продължаваш на 326. 


175. 


След кратко лутане из пазара откриваш нещо, което си спомняш от предишните си 
идвания тук. Магическият дюкян не се е променил особено: схлупена и небиеща на очи 
дървена постройка, в която влизат само познавачите. Продавачът - дребен съсухрен 
старец с побеляла коса и светли очи - те поздравява с половин уста и те оставя сам да се 
оправяш с предметите, изложени на дълги дървени рафтове покрай стените. 

Спираш пред малка стъкленица със Змийска жлъчка и поглеждаш към светлината през 
червеникавата течност в нея. Изглежда истинска. Цената й е 8 жълтици. Това е 
изключително силна и бързодействаща отрова. Можеш да я използваш еднократно и 
без това да е споменато в текста, като преди битка я намажеш по острието на меча си. 
Още първият успешен удар ще убие противника ти. 

До нея виждаш кесийка с Невидим прах с цена 7 жълтици. Тази изключително 
популярна вълшебна субстанция с еднократно действие замества употребата на 
Магията на дневния здрач. 

Съдържанието на съседната стъкленица - тъмножълтеникава течност с лек седефен 
блясък - разпознаваш като първокласен Лековит балсам. Цената му е 12 жълтици. 
Употребата му покачва точките ти за Издръжливост с десет, дори по този нрчин да 
надхвърлиш първоначалния им брой. 

Почти ахваш при вида на вълшебния медальон, който е изложен редом с изброените 
предмети. 

- Виж ти - измърморва Спърк, който е сметнал, че е съвсем на място сред интериора на 
магическия дюкян, и се е покачил на рамото ти. - Виж ти, виж ти, виж ти. На твое място 
бих го купил. 

Медальонът струва 12 жълтици. Употребата му увеличава Магическата ти сила с цели 5 
точки. 

Когато приключваш с покупките, се измъкваш от магазина и продължаваш на 256. 


176. 


Противникът ти не само е доста по-силен от теб, но и изключително бърз, точно както 
се полага на професионален борец. С поредица от силни удари в главата той те поваля 
на земята и следващото нещо, което виждаш, е кофата със студена вода, която 
развеселените зяпачи изливат на главата ти. 

Когато се свестяваш напълно, пооправяш дрехите си и се отдалечаваш от арената за 
борби. 

Продължаваш на 257. 


1717, 


Дръпваш стола със замах и сядаш срещу мъжагата, който проследява действията ти с 
умерен интерес. Групичката зяпачи се сгъстява около масичката с развълнувано 
мърморене. 

- Какви са условията? - поинтересуваш се. 

- Сам определяш залога, не по-малък от една жълтица и не по-голям от десет, и ако 
спечелиш, ти давам още толкова - отвръща мъжът, сетне се ухилва. - Аз плащам 
пиенето. 

Изваждаш парите от кесията си и ги слагаш на масата. Противникът ти надига без 
усилие огромната кана до себе си и напълва чашите ви за първия тур. 

Ако владееш Магията на тайнствената отрова, можеш да я приложиш на 219. 

Ако не можеш да се похвалиш с подобно нещо, очаква те 292. 


178. 


Следващата игра е доста любопитна. На издигната дървена платформа е поставена 
огромна бъчва, пълна с вода. Неколцина състезатели, останали само по панталони, се 
надпреварват кой от тях ще издържи най-дълго потопен във водата, без да диша, за 
награда от пет жълтици. 

Ако искаш да участваш, мини на 220. 

Иначе подминаваш бъчвата и продължаваш на 179. 


179. 


- Насам! Насам! - вика организаторът на следващото състезание. - Само тук можете да 
спечелите цели двадесет жълтици! 

Приближаваш се и над главите на събралата се тълпа виждаш големия, богато украсен 
сандък върху платформата, на която е застанал мъжът. До сандъка е приклекнал 
някакъв тип с престъпен вид и усърдно човърка ключалката му с връзка шперцове. 

- Който успее да отвори този сандък, печели двадесетте жълтици вътре! - отново се 
провиква мъжът. 

Ако владееш Магията на послушната ключалка и искаш да я използваш, за да 
участваш в състезанието, мини на 329. 

Ако не владееш тази магия или предпочиташ да не привличаш излишно 
внимание към себе си, прехвърли се на 221. 


180. 


Посочваш най-лявата карта, той я обръща и ти с голямо разочарование установяваш, че 
на нея е нарисуван някакъв червендалест дебелак. Човекът с картите невъзмутимо 
прибира залога ти. 

Ако искаш да играеш отново, мини на 260. 

Ако ти стига толкова, прехвърли се на 181. 


181. 


Когато отново се изправяш срещу арената за борбите, разбираш, че вече си обиколил 
площада. Решаваш, че толкова емоции ти стигат и напускаш игрите. 

Ако искаш да отидеш на ердорския пазар, мини на 215. 

Ако смяташ, че вече е време да си потърсиш място за пренощуване, прехвърли се 
на 295. 


182. 


Протегнал крака под масата, енергично унищожаваш вечерята си и доволно се облягаш 
назад, оставяйки Спърк да довърши това, което е останало. Съдържателят ти донася 
кана леко вино, стрелвайки с недоволен поглед сумтящия над чинията ти апф, след 
което се оттегля зад тезгяха. 

Мини на 356. 


183. 


Събужда те настоятелно тропане по вратата. Отваряш очи в полумрака на стаята, 
изплувайки от плетеницата на сънищата си. Ударите по вратата продължават. 

- Да! - извикваш прегракнало. 

- Тук е съдържателят! - отвръща ти груб глас. - Някакъв господин иска да говори с тед! 
Пипнешком запалваш свещта до леглото и Спърк недоволно примижава срещу 
светлината. 

- ЕЙ сега! - подвикваш, докато се надигаш и търсиш ботушите си. 

Ако владееш Магията на всевиждащото око, можеш да разбереш кой е този господин, 
като погледнеш през вратата - на 332. 

В противен случай можеш да отвориш - на 296. 

Или, разбира се, да не отваряш - на 224. 


184. 


Отбиваш със звън летящото към главата ти острие, продължаваш движението, 
отклонявайки меча на противника си встрани, и го пронизваш с такъв замах, че върхът 
на собственото ти оръжие се показва откъм гърба му. Рязко се отдръпваш, оставяйки го 
да рухне на пода, и пристъпваш към свещта, за да я угасиш. 

- Какво правиш? - казва уплашено Спърки в тъмното. - Искам да виждам! 

- Тихо, Спъркли. Може да има още някой. 

- Не ме наричай така! - изсъсква апфът ядосано. 

- Шт! - замръзваш и се заслушваш. 

Няма съмнение. По стълбите към втория етаж се изкачват тежки стъпки, притежателите 
на които шумно обсъждат нещо. 

Ще посрещнеш идващите - на 333. 

Ще се измъкнеш от стаята, преди да са дошли - на 297. 

Ще се скриеш някъде вътре в стаята и ще ги изчакаш - на 225. 


185. 


След като петте жълтици преминават от твоята кесия в Обездънния джоб на престилката 
на съдържателя, става значително по-лесно да го убедиш в това, че за всички ще е по- 
добре, ако работата просто се потули. Махате труповете на маските от стаята ти, след 
което Гине ти пожелава лека нощ с иронично намигване и избутва зяпачите навън. 
Продължаваш на 229. 


186. 


Отстъпваш към ръба на покрива, отбягвайки атаките на маскирания. После се 
навеждаш под посичащия му удар, извеждаш го от равновесие и продължавайки 
собственото му движение, го хвърляш през ръба. Тялото глухо тупва на паважа и 
когато поглеждаш надолу, забелязваш други два тъмни силуета, които потъват в мрака 
на уличката, преди да успееш да ги огледаш по-подробно. Маскираният мъж е паднал 
по гръб и не помръдва. 

Изчакваш няколко минути и когато внимателно се вмъкваш обратно в стаята си, телата 
на маските са изчезнали, а гласовете - в единия от които едва сега разпознаваш гласа на 
съдържателя на странноприемницата - се отдалечават надолу по стълбите към първия 
етаж. 

Продължаваш на 229. 


187. 


Изтегляш собственото си оръжие и отстъпваш няколко крачки назад по покрива. 
Маскираният мъж прелита над улицата между двете къщи с мощен скок и меко се 
приземява пред теб. Използваш краткия миг на нарушено равновесие и светкавично го 
атакуваш със силен съсичащ удар. 

Умението на противника ти е 10, а Издръжливостта - 16. 

Ако го победиш, мини на 267. 

В случай че загубиш, очаква те 228. 


188. 


След като петте жълтици преминават от твоята кесия в Оездънния джоб на 
съдържателя, става значително по-лесно да го убедиш, че за всички ще е по-добре, ако 
работата просто се потули. Когато се уверяваш, че никой няма да извика стражата, 
докато спиш, се качваш обратно в стаята си. 

Продължаваш на 229. 


189. 


Спърк бързо се изморява от напрегнатите си разсъждения, извинява се и заспива. 
Решаваш да оставиш отговорите на въпросите, които те измъчват, за утрешния ден и 
също се оставяш в меките прегръдки на съня, надявайки се нощта да не донесе нищо 
повече. 

В коя странноприемница си отседнал? 

„При Калфаст“ - мини на 337. 

„Златния елен“ - продължаваш на 268. 

„Двореца на бълхите“ - прехвърли се на 230. 


190. 


Извикваш пазача и той с нежелание се доближава до килията ти: 

- Какво има пък сега? 

- Тук има плъх - съобщаваш с нотки на паника, като сочиш Спърк, застанал на нара. 

- Гррррр! - обажда се Спърки и заплашително размахва опашка. 

Стражът внимателно те поглежда в очите, търсейки някаква следа от лудост, след което 
избухва в гръмогласен смях, изпуска оръжието си и се подпира на решетката с 
насълзени очи. Рязко замахваш с ръка, за да освободиш заклинанието, и живата мъгла 
се спуска около вас, потапяйки всичко наоколо в млечнобелиге си валма. Протягаш се 
през решетката, вземаш ключовете от пояса на стреснатия страж и се измъкваш покрай 
него, без да обръщаш внимание на възклицанията на другите затворници и крясъците 
на пазача, който безуспешно се бори със задушаващите пипала на мъглата. Отминаваш 
редицата килии, изскачаш на улицата и на бегом потъваш в заплетените пресечки на 
Ердор. 

Продължаваш на 302. 


191. 


Бутваш вратата на дюкяна и влизаш вътре с енергична крачка и заплашителна 
физиономия. Спърки възбудено подскача на рамото ти. Хвърляш кесията на тезгяха на 
майстор Сарман: 

- Тили сия направил? 

Забелязваш искрицата страх в очите му и се подпираш на тезгяха, продължавайки да 
говориш, без да му дадеш възможност да каже нещо: 

- Разбира се, че си я направил ти. По-важното е за кого! 

Удряш юмрук в тезгяха и добавяш с нисък глас, като 

започваш да се ядосваш не на шега: 

- Не ме карай да чакам. От търпението ми е останало съвсем-съвсем мъничко. 


Изразително улавяш дръжката на меча си, щом виждаш, че се колебае, и майсторът 
бързо заговаря: 

- Някакви чужденци ми платиха за тази кесия и доста други неща. По тяхна поръчка 
уших и няколко странни кожени маски за цялото лице. Платиха в имперски монети. 

- Къде са те сега? - продължаваш да го разпитваш. 

- Не зная - отвръща Сарман не особено убедително. 

Изтегляш меча си и го стоварваш върху тезгяха с трясък, 

от който кожарят отскача уплашено назад. 

- Третата къща наляво на Белия площад! Момчето занесе стоката там! Гретата къща 
наляво! 

Прибираш меча си и кесията и забързано напускаш дюкяна, забелязал през витрината 
двама приближаващи по улицата стражи. Докато се разминаваш с тях, по навик 
поглеждаш към рамото си, но Спърк безследно е потънал в торбата ти. 

Мини на 303. 


192. 


Подминаваш къщата с разсеяна физиономия и хлътваш в пресечката зад нея. Уверен си, 
че е далеч по-безопасно да не влизаш в непознатата сграда, която може би гъмжи от 
маскирани убийци. Ако наистина са решили да те премахнат, поне няма да ги улесниш, 
като им отидеш на крака. 

Но, от друга страна... 

- Спърки, какво ще правим оттук нататък? - питаш след няколко крачки. 

- Есталион винаги казва, че ако не знаеш как да намериш нещо, най-сигурният начин да 
се добереш до него е да го оставиш да дойде при теб - отвръща мъдро Спърк. 

- Така е - въздъхваш и поемаш по първата улица обратно към центъра на града. - Това и 
ще направим. 

Прехвърли се на 194. 


193. 


Маскираният мъж в стаята рязко се извръща от прозореца и те поглежда с широко 
отворени очи, а после стрелва поглед към меча си, захвърлен върху леглото до стената. 
Докато извадиш собственото си оръжие, той също ще достигне своето - така че за теб 
остава да избереш дали да се биете с мечове, или да го атакуваш веднага с голи ръце. 
Ако предпочетеш битката с мечове, мини на 272. 

Ако искаш да се биете с голи ръце, продължаваш на 234. 


194. 


Прекарваш по-голямата част от деня по напечените от слънцето улици на Ердор, като 
подозрително оглеждаш веселата шарена тълпа. Хапваш набързо в една кръчма, където 
сядаш в ъгъла, и отново излизаш навън. Напрежението те кара да усещаш неясна 
заплаха, витаеща във въздуха, 

и неведнъж рязко се обръщаш, убеден, че те следят, за да срещнеш стреснатите погледи 
на случайни минувачи. 

Вече е късен следобед, когато някой те дръпва за ръкава и ти почти изтегляш меча си, 
преди да видиш, че това е просто едно малко момиче. То безмълвно ти подава някаква 


сгъната на четири бележка и хлътва в тълпата, преди да успееш да го попиташ нещо. 
Разтваряш бележката и прочиташ: 


„ЕЛА ПО ЗАЛЕЗ-СЛЪНЦЕ НА УЛИЦАТА НА ПОДКОВИТЕ.“ 


Ако си говорил с маскирания от къщата на Белия площад, мини на 361. 
В противен случай продължаваш на 235. 


195. 


Докато изтегляш оръжието си, внезапният шум зад гърба ти те кара да отскочиш 
встрани - точно навреме, за да избегнеш меча на четвъртия мъж с черни дрехи и кожена 
маска, който скача от покрива на къщата в дъното на уличката. Завърташ върха на 
острието така, че да сочи в гърдите му, и повеждаш в Улицата на подковите сложен, 
смъртоносен танц с четиримата си противници. 

Схватката ще бъде изключително трудна! Имаш насреща си най-добрите бойци от 
маскираните, а и положението ти никак не е изгодно - инициативата е изцяло тяхна, 
така че ще разменяш по един удар с всеки от тях поред без право на избор. 

Умението на първия е 11, а Издръжливостта - 17. Вторият има Умение 12 и 
Издръжливост 16. За третия стойностите са Умение 11 и Издръжливост 18. Умението 
на четвъртия е 12, а Издръжливостта - 15. 

Ако успееш да ги победиш, продължаваш на 342. 

В далеч по-вероятния случай на загуба мини на 236. 


196. 


Разсъжденията ти са абсолютно правилни. 

Магията на свободния полет можеш да приложиш на 275. 

Магията на дивия огън - на 308. 

Магията на смъртния мраз - на 197. 

Магията на поразяващата ръка - на 344. 

Магията на тъмната страна - на 238. 

Ако по някаква причина не желаеш да използваш нито една от тези магии, остава 
да се биеш срещу сивия барс с меч - на 276. 


197. 


Светкавично описваш с ръка фигурата, събуждаща унищожителната магия, и запращаш 
цялата мощ на смъртния мраз към атакуващия звяр. За миг сивият барс се превръща в 
ледена статуя, която продължава да се плъзга по улицата към теб под въздействието на 
собствената си тежест. Отскачаш от пътя на вледенения звяр и посрещаш с 
победоносен крясък сблъсъка му с отсрещната къща, от който се разбива на хиляди 
малки ръбести отломки. Мини на 240. 


198. 


Удържаш мощта на магическите мълнии в ръцете си, докато времето се разтегля и 
въздухът затреперва от насъбралата се в теб сила. Ударът ще бъде страховит! Но дали 
ще улучиш? 

Прибави число от таблицата към точките си за Умение. 

Ако сборът им е по-голям или равен на 15, мини на 345. 

Ако е по-малък от това число, очаква те 199. 


199. 


Замахваш с все сила и запращаш цялата мощ на унищожителната магия към 
връхлитащия звяр... но не улучваш! Ярката мълния изсвистява покрай сивия барс и се 
забива в една от къщите в отсрещния край на площада, като я срива до основите за 
един-единствен кратък и яростен миг с тътен, от който земята потреперва. 

В последвалата странна тишина барсът се нахвърля върху те, бърз и жесток като 
смъртта, и изтръгва живота от разкъсаното ти тяло. 


КРАЙ 


200. 


След поредното хвърляне той отстъпва няколко крачки назад и прикляква. Оставаш на 
място, наблюдавайки действията му с леко учудване... което преминава в изумление, 
когато очертанията на противника ти се размиват и той започва да се преобразява пред 
очите ти. 

Тялото му нараства, раменете му се разширяват и черните дрехи се разкъсват под 
напоря на плътта. Кожата му придобива тъмночервен оттенък, лицето му се разкривява 
и когато от центъра на челото му се подава бързонарастващ черен рог, автоматично 
вдигаш ръка пред себе си, описвайки знака за защита от демони. Противникът ти 
избухва в зловещ смях и се навежда още повече, докато върхът на рога му започва да 
сочи право в гърдите ти. Мускулите по бедрата му се издуват, когато се подготвя за 
скок, а от мрачните описания в магическите книги знаеш, че бързината и силата на един 
демон вероятно ще направят този скок достатъчен, за да приключи схватката. 

Ако мислиш, че можеш да избегнеш атаката с помощта на Магията на еленовия 
скок, мини на 241. 

Ако искаш да огледаш противника си по-добре, преди да предприемеш нещо, 
можеш да използваш Магията на всевиждащото око - на 279. 

Ако смяташ, че можеш да го заблудиш, като използваш Магията на живата мъгла, 
мини на 312. 

Ако решиш, че с помощта на Магията на свободния полет ще можеш да се 
изплъзнеш от предстоящата атака, прехвърли се на 201. 

Можеш да употребиш Магията на дивия огън срещу демона на 242. 

Ако владееш Магията на смъртния мраз, можеш да я приложиш на 202. 

Ако мислиш, че магическите мълнии ще ти помогнат срещу него, можеш да 
използваш Магията на поразяващата ръка на 280. 

Можеш да направиш Магията на всепомитащия вятър на 243. 

Ако мислиш, че Магията на отвъдната нощ може да ти бъде от полза, мини на 313. 
Ако владееш Магията на огледалния удар, можеш да преминеш на 347. 

Магията на непробиваемата защита можеш да използваш на 364. 

201. 


Светкавично правиш заклинанието и се стрелваш встрани миг преди черният рог да те 
достигне. Противникът ти мълниеносно се обръща за нова атака, но Ти вече си успял да 
се издигнеш на безопасно разстояние, откъдето с лекота можеш да маневрираш, за да 
отбягваш демона. След няколко минути той спира, дишайки тежко, и бавно се 
преобразява обратно в мъжа с маската, която неизвестно как е останала на лицето му 
през цялото време, макар и пробита в средата на челото. Снижаваш се и стъпваш на 
крака, не по-малко уморен от усилието да поддържаш действието на магията толкова 
продължително време. 

- Дайте ми меч! - Противникът ти протяга ръка и един от останалите поставя в нея 
оръжието. - Ще те довърша по старомодния начин. 

- Ще видим - отвръщаш и насочваш своя меч към очите му. 

Умението на маскирания е 9, а Издръжливостта - 12. 

Ако го победиш, мини на 203. 

Ако загубиш схватката, прехвърли се на 244. 


202. 


Замахваш към приклекналия демон и смъртният мраз го обгръща. За миг не се случва 
нищо... и когато мигът се проточва и настъпва странна тишина, разбираш, че вече си 
победил. Противникът ти се е превърнал в ледена статуя и само разкривеното му лице, 
увенчано с покрития със скреж рог, показва колко мъчителна е била смъртта му. 

Мини на 281. 


203. 


Със звън избиваш меча от ръката на маскирания и той отхвърчава далеч встрани. 
Противникът ти отстъпва пред свистящото острие на оръжието ти, препъва се и пада. 
Правиш крачка напред, вглеждаш се за миг в очите му, в които не откриваш нищо 
друго освен хладна омраза, и безмилостно го пронизваш. Мъжът потреперва и издъхва, 
а ти бавно се изправяш и измъкваш меча си от тялото му. Оглеждаш осемте маски, 
обградили площада, и захвърляш безполезното оръжие встрани. Каквото и да се случи 
оттук нататък, ти излезе победител в схватката. 

Мини на 281. 


204. 


Скоро излизаш на пътя и поемаш по него на североизток към Ердор. Чакат те почти 
осем часа бърз ход, два от които ти се иска да отхвърлиш, преди да се стъмни. Докато 
вървиш сред полята, огласяни от пеенето на щурци, с удовлетворение усещаш как 
тъмното кълбо от тъга, страх и омраза в душата ти започва да се разсейва. 

След около час забелязваш пред себе си самотен пътник, който върви по-бавна от теб и 
очевидно също се наслаждава на чудесната оргондска природа. След минута го 
настигаш и поздравяваш набързо с намерението да го задминеш, но приветливият му 
отговор те кара да забавиш крачка: 

- Добър вечер и на теб, странниче! След като тъй или иначе се движим в една и съща 
посока, бихме могли да вървим заедно! 

Свиваш рамене. 


- Позволи ми да се представя. - Мъжът леко се покланя. - Името ми е Гине, пътуващ 
търговец и майстор на сабята. 

Представяш се, на свой ред, и скришом го оглеждаш: напет мъж на около четиридесет 
години, с леко прошарена коса и сини очи, облечен в кафяви панталони, риза в същия 
цвят и оранжев жакет. На хълбока му се полюшва рапира с потъмняла от времето 
дръжка. 

- Към Ердор ли си тръгнал? - осведомяваш се, за да не изглеждаш неучтив с 
мълчанието си. 

- Дори по-далеч - усмихва се мъжът, - към Алимар. Но, в интерес на истината, не 
бързам особено да се върна към задълженията си. 

По всичко личи, че ще имаш приятен и разговорлив спътник. Ускоряваш крачка и той 
поема редом с теб, без да коментира бързината, с която се движиш. 

Мини на 245. 


205. 


Правиш бърза крачка напред, като изтегляш меча си в движение, и със замах посичаш 
единия разбойник още преди да е успял да вдигне над главата си дългия си нож, за да 
се защити. Другарят му също вади оръжието си, подобно на неговото, и се приготвя да 
те атакува с леко пребледняло лице. С крайчеца на окото си забелязваш, че третият 
разбойник отстъпва назад пред бързата рапира на спътника ти. 

Умението на противника ти е 7, а Издръжливостта - 10. 

Ако победиш, мини на 247. 

В случай на евентуална загуба те очаква 206. 


206. 


Проклинайки невероятно лошия си късмет, се стоварваш на пътя и издъхваш, прободен 
от разбойнически нож. Смъртта те сполетя по крайно необясним начин в самото начало 
на твоето пътуване. 


КРАЙ 


207. 


С лекота откриваш големия площад, на който се провеждат игрите, като следваш 
големите групи развеселени хора, които вървят натам. Сред тълпата дочуваш най- 
различни диалекти, имперска реч и дори езици, които не познаваш - доказателство за 
популярността на ердорските игри из целия Оргонд и извън кралството. Спираш за 
минута на изхода на една от уличките, водещи към площада, за да го огледаш: в кръг по 
края му са построени множество дървени платформи и арени, на които едновременно 
се провеждат различни състезания. Използваш спирането и за да провериш дискретно с 
колко пари разполагаш. Обещаваш си, че дори и да решиш да участваш и залагаш в 
игрите, ще си оставиш поне пет жълтици, с които да платиш нощувката сй в някоя 
странноприемница. 

Оставяш се на тълпата да те повлече към най-популярното забавление на игрите: 
борбата с голи ръце, в която може да участва всеки, който смята, че може да победи 
професионалния борец на арената. За няколкото минути, през които наблюдаваш, 
едрият мъж с яки мускули и обръсната глава успява да изхвърли обратно в публиката 
цели трима претенденти. 


Ако искаш и ти да участваш, мини на 354. 
Ако борбите са ти омръзнали, продължаваш на 257. 


208. 


Въздъхваш, изтягаш се на тревата и се завиваш с наметалото си. Сънят постепенно 
надвива настоятелните въпроси, които изпълват съзнанието ти. Знаеш, че все още е 
твърде рано за отговори. Мини на 249. 


209. 


Съсредоточаваш се върху заклинанието и погледът ти в миг придобива новите 
измерения, КОИТО му дава силата на магията. Използваш всевиждащото око, за да 
огледаш внимателно танцуващите тъмни силуети, но дори и погледнати по този начин, 
те не представляват нищо повече от сенки. След минута огънят угасва напълно и когато 
очите ти, освободени от магията, привикват със светлината на луната и звездите, от 
сенките няма и следа. 

Излягаш се и отново потъваш в сън. 

Продължаваш на 170. 


210. 


Правиш сложната магия бързо и умело, като замахваш с ръка, потапяйки поляната 
около вас във внезапно изригнали огнени езици. Гине и Спърк стреснато скачат на 
крака и започват да говорят един през друг, но ти не им обръщаш внимание. 
Заплашителните сенки са изчезнали, прогонени от силата на магическия огън. 

- Какво стана? - настоява Гине, щом въздъхваш успокоен и се изтягаш назад. 

- Нека ти отговоря вместо него - саркастично вметва Спърки. - Нещо изведнъж е 
станало с огъня и цялата поляна се е запалила, така ли стана? 

- Точно така - потвърждаваш сериозно. 

Гине кимва, не особено убеден, и оглежда поляната: 

- Добре поне, че не се получи пожар. 

Съгласяваш се с него и тримата отново заспивате насред кръга обгорена трева. 
Продължаваш на 170. 


211. 


Замахваш с ръка и изпращаш няколко мощни мълнии по настъпващите тъмни сили. В 
нощта избухват кълба от ослепителна светлина и демоните отскачат с писък, от който 
косата ти настръхва, а Спърк се напъхва дълбоко в торбата ти. Принудени да отстъпят 
от силата на магическите заряди, отвъдните ти нападатели изчезват без следа. 

Мини на 321. 


212. 


Влизаш през широко отворената врата на дюкяна и един наконтен дребен мъж на 
средна възраст веднага те доближава: 

- Майстор Лондейн на твоите услуги. С какво мога да бъда полезен? 

Изваждаш черната кесия от торбата си и му я показваш: 


- Тили сия направил? 

Той внимателно оглежда кесията, после поклаща отрицателно глава: 

- Не мисля. Изработката е малко груба за моя стил. Мога да ти предложа нещо далеч 
по-добро, ако желаеш... 

- Интересува ме само кой е правил тази - прекъсваш го. 

- Можеш да опиташ отсреща - заявява Лондейн с лека обида. 

Ако го послушаш, отиваш в отсрещния дюкян на 287. 

Ако смяташ, че срещу една жълтица тои ще ти каже нещо повече, мини на 213. 
Ако мислиш, че можеш да го сплашиш, за да стане по-разговорлив, иди на 253. 


213. 


Изваждаш една жълтица и я пускаш в ръката му. Лондейн внимателно я прибира в 
собствената си кесия, връща ти черната и заговаря: 

- Преди известно време трима братя-кожари напуснаха Занаятчийската улица и се 
пренесоха в северния край на града, до Белия площад. Не го направиха доброволно, 
разбира се - гилдията ги изгони оттук, защото подбиваха цените и даваха заеми с лихва 
на другите майстори. Тази кесия без съмнение е правена от един от тях. 

Кимваш за сбогом и излизаш от дюкяна. 

Мини на 352. 


214. 


Пристъпваш към вратата, като междувременно освобождаваш заклинанието на дневния 
здрач. Мъжете в ризници влизат в дюкяна, без да те забележат, и преди Варк да се е 
съвзел от изумлението си, ти вече си навън и се смесваш с тълпата по улицата. 

Мини на 173. 


215. 


Отправяш се към пазара и скоро се потапяш в шумната тълпа от купувачи, търговци и 
обикновени зяпачи, която се трупа около сергиите. Спираш за миг и дискретно 
проверяваш с колко пари разполагаш. Обещаваш си, че дори да те обхване страст за 
пазаруване, ще си оставиш поне пет жълтици, за да платиш нощувката си в някоя 
странноприемница. 

Влязъл си в пазара откъм сергиите за плодове, зеленчуци, различни тестени изделия и 
месо и след двадесетина крачки доближаваш познатата ти голяма шатра. Вътре можеш 
да опиташ на крак от всички вкусотии, които се продават наоколо. 

Никога не е твърде рано за вечеря. Ако искаш да хапнеш, мини на 325. 

Ако отминеш шатрата, продължи на 326. 


216. 


Някои от ястията, които ти поднасяг, изглеждат и миришат доста подозрително, но при 
тази безумна цена сърце не ти дава да оставиш нещо, така че изяждаш всички миди, 
октоподи и водорасли в чинията си, след което плащаш четири жълтици и излизаш от 
шатрата. 

Само след няколко крачки бунтът в стомаха ти става нетърпим и се налага бързо да си 
потърсиш място зад някоя сергия, където да повърнеш, необезпокояван от никого. 


Изправяш се с омекнали колене (кулинарните ти изследвания ти струват 2 точки 
Издръжливост) и продължаваш да се разхождаш из пазара. 
Прехвърли се на 326. 


217, 


Противникът ти наистина е бърз и доста по-силен от теб, но техниките, които 
употребяваш, са Му напълно непознати. След поредното хвърляне, с което посрещаш 
атаката му, решаваш да рискуваш, спускаш се към него и улавяш ръката му в болезнен 
ключ, с което го принуждаваш да се предаде. 

Прибираш със задоволство петте жълтици, които се полагат на победителя, и 
отминаваш арената за борби. 

Продължаваш на 257. 


218. 


Незабелязано правиш заклинанието, преструвайки се, че оправяш нещо по дрехата си, 
след което се засилваш и прелиташ с лекота над летвата, без да се напрягаш. Тълпата 
около арената ахва с изумление, а за теб не остава нищо друго, освен да прибереш 
наградата си от десет жълтици от човека с мустаците. Дори да е заподозрял употребата 
на магия, той го премълчава. 

Обуваш се и се отдалечаваш от арената за надскачания, като продължаваш на 258. 


219. 


Надигаш чашата си за кураж и се съсредоточаваш върху заклинанието, докато 
наблюдаваш как противникът ти пресушава своята на едри глътки. Целта ти е да 
промениш състава на виното в нея по такъв начин, че да го напие по-бързо, без да го 
отрови... и когато той я оставя с трясък на масата, избърсва устни и бавно се свлича от 
стола, втренчил в теб неразбиращ и внезапно помътнял поглед, се убеждаваш, че си 
успял. 

Доизпиваш своята чаша, без да обръщаш внимание на смаяните подвиквания на 
зяпачите, прибираш удвоения си залог и се отдалечаваш от масата. 

Продължаваш към следващото състезание, на 178. 


220. 


Сваляш дрехите си и скачаш на платформата, приветстван от зяпачите. Последният от 
участниците в играта издържа наистина дълго, докато тълпата брои миговете в 
нестроен хор, след което изскача посинял от водата и шумно си поема дъх. Ако искаш 
да спечелиш наградата, трябва да подобриш неговото постижение. 

Най-лесно можеш да направиш това, ако владееш Магията на подводното дихание 
- на 328. 

В противен случай посочи едно число от таблицата: 

ако е по-голямо или равно на 9, мини на 259. 

ако е под 9, продължаваш на 293. 


221. 


Отдалечаваш се от платформата със сандъка и доближаваш следващата игра: залагане 
на карти. Успяваш да се промъкнеш близо до една от масичките, за да разбереш какви 
са правилата: залагаш не по-малко от една жълтица и не повече от десет, а ако познаеш 
избраната от теб карта сред четирите, с които се играе, залогът ти се изплаща 
четирикратно. 

Ако искаш да играеш, мини на 260. 

Ако не обичаш хазартните игри, продължаваш на 181. 


222. 


Посочваш третата карта отляво надясно, той я обръща и ти с приятна изненада виждаш 
нарисуваната върху нея чернокоса дама. Човекът с картите побутва към теб купчинката 
жълтици, ти ги прибираш и се отдалечаваш от масата, решен да не насилваш късмета 
си. Продължаваш на 181. 


223. 


Протегнал крака под масата, енергично унищожаваш не особено вкусната, но 
питателна вечеря, която предлага „Златния елен“, и доволно се облягаш назад, 
оставяйки Спърк да довърши това, което е останало. Съдържателят ти донася нова 
халба бира, стрелвайки с недоволен поглед сумтящия над чинията ти апф, след което се 
оттегля зад тезгяха. 

Мини на 356. 


224. 


Когато вратата изскача от пантите си, разбита от страхотен удар, вече си успял да 
изтеглиш меча си и без особена изненада посрещаш облечените в черно нападатели с 
кожени маски и тънки мечове, които нахълтват в стаята ти. Без да губят време, те се 
спускат срещу тед. 

Умението на първия е 8, а Издръжливостта -15. Вторият има Умение 9 и Издръжливост 
12. Можеш да избираш към кого да е насочен всеки твой удар, тъй като схватката все 
пак се води на твоя територия. 

Ако победиш, мини на 184. 

Ако загубиш, очаква те 263. 


225. 


Очите ти вече са свикнали с мрака и ти трескаво се оглеждаш. Единствената по-голяма 
мебел в стаята е леглото ти, а не ти се струва добра идея да се пъхнеш под нето. 
Можеш да се скриеш само ако владееш Магията на дневния здрач - на 334. 

В противен случай ти остава да посрещнеш идващите - на 333. 

Или да се измъкнеш от стаята, докато още имаш време - на 297. 


226. 


Мяташ торбата с бурно протестиращия Спърки на гърба си, отваряш прозореца и се 
поколебаваш за миг, стъпил на перваза. После гласовете и стъпките те убеждават, че 
нямаш време за губене и ти политаш надолу към паважа на улицата. 

Приземяваш се колкото можеш по-меко (в резултат на което губиш само 3 точки 
Издръжливост) и веднага се претъркаляш през рамо, за да се озовеш право пред други 
двама маскирани мъже. За твое щастие те са не по-малко изненадани от теб, така че 
успяваш да изтеглиш меча си, преди да се впуснат в атака. 

Умението на първия е 9, а Издръжливостта - 14. Вторият има Умение 8 и Издръжливост 
18. Уличката е доста широка, така че имаш възможност да маневрираш и да избираш 
към кого да е насочен всеки твой удар. 

Ако победиш, прехвърли се на 266. 

В случаи на загуба те очаква 358. 


227. 


Отстъпвайки пред бесните атаки на маскирания си противник, за миг загубваш 
равновесие и размахваш ръце, за да не паднеш от ръба на покрива. Той безпогрешно 
атакува в същия миг и след няколко тежки удара схватката приключва. Облян в кръв, се 
прекатурваш през ръба и рухваш на паважа на улицата. 


КРАЙ 


228. 


Рязко отстъпваш пред бясната атака на маскирания и се подхлъзваш на покрива. 
Загубил равновесие, разперваш ръце, за да не паднеш... и това ти коства живота. Усетил 
критичния момент, противникът ти се хвърля във фронтална атака и те пронизва с меча 
си. Рухваш на колене, той измъква острието от тялото ти и те довършва с няколко 
силни удара, прекъсвайки нишката на младия ти живог. 


КРАЙ 


229. 


Отпускаш се на леглото, без дори да сваляш ботушите си. Напрежението, предизвикано 
от внезапната нощна атака, най-сетне те надвива и ти неволно потреперваш. 

- Мислиш ли, че е добра идея да заспиваш точно сега? - осведомява се язвително 
Спърки. 

- И без това няма да мога да заспя. Какво става, мътните го взели? 

- Да видим сега. - Апфът се измъква от джоба на торбата и се разполага върху нея. - 
Първо, имението ти е нападнато от хора с черни кожени маски. После идваш тук и 
отново те нападат хора с черни кожени маски. Не мислиш ли, че се оформя някакъв 
модел? Трето, запознаваш се с един приятен човек, който... 

Спираш да обръщаш внимание на изнервеното му бърборене, докато обмисляш току- 
що появилата се в главата ти идея. 

Ако владееш Магията на пророческото зрение, може би ще можеш да видиш нещо, 
от което нещата да се поизяснят - на 300. 

Ако не, остава ти единствено да продължаваш да гадаеш - на 189. 


230. 


Събуждаш се с неприятен вкус в устата и когато отваряш очи, установяваш, че си 
захапал края на възглавницата си. 

- Отвратителна е - съчувствено се обажда Спърки, който спира за миг сутрешния си 
тоалет, за да те погледне. - И аз бях я захапал, когато се събудих. 

- Ти си спал в леглото ми? 

- А къде, на пода? - Опашката му се извива като питанка, когато апфът скача възмутено 
на крака. - Поглеждал ли си скоро какво се е събрало между дъските? 

Дъвчейки някакъв сухар от торбата си, се смъкваш на първия етаж, където 
недружелюбно поздравяваш съдържателя. Той леко се стряска, когато те вижда, но все 
пак успява да отговори на поздрава ти, без да се запъне. 

- По-добре си изпери чаршафите - подхвърляш на излизане. - Приятелчето ми спа в тях. 
Напускаш странноприемницата и се отправяш към Белия площад, за да се срещнеш с 
тримата братя-кожари. 

Мини на 338. 


231. 


- Не мога да повярвам - казва Спърк възмутено. - Един магьосник да не може да се 
измъкне от мижавия затвор на Ердор! 

- Млъкни, Спърк. Нямам нищо подходящо. Какво искаш, да направя някоя Могъща 
магия? Нали ще избия всички тук! 

Апфът се завива с опашката си и не казва нищо повече. Останал без събеседник, 
повеждаш разговор със съседа си по килия и с приятна изненада научаваш, че познава 
Занаятчийската улица като петте си пръста. 

- Разбира се, че знам кой я е направил! - изсумтява той с лека обида, щом му показваш 
черната кожена кесия. - Някой от тримата братя-кожари, които се преместиха от 
Занаятчийската улица на Белия площад. Гилдията ги хвана, че дават заеми на другите 
майстори с лихва, и ги изгони от Улицата. Чувам обаче, че занаятът им вървял дори по- 
добре в новите дюкяни. 

Доволно се облягаш на нара, обмисляйки новите сведения. Имаш доста време за 
мислене, защото градският съдия, придружен от двама стражи, се появява чак вечерта. 
Глобата за нарушаване на обществения ред и заплаха с оръжие, която трябва да 
заплатиш, за да те освободят, е петнадесет жълтици. С нежелание се разделяш с тях и 
излизаш на притъмняващата улица. 

- Отново свободен човек - отбелязва Спърк. - Къде ще спим? 

Свиваш рамене и той вкопчва нокти в дрехата ти, за да не падне. Нощта не е далеч и 
наистина не ти остава нищо друго, освен да отгложиш посещението при тримата братя- 
кожари за утре сутринта и да потърсиш странноприемница. 

Мини на 295. 


232. 


Бутваш вратата на дюкяна и влизаш вътро, с енергична крачка. Спърки възбудено 
подскача на рамото ти. Майстор Полфир премества очи от теб към кесията, която 
хвърляш на тезгяха. 

- Тили сия направил? 

- Не - отвръща той спокойно. - Защо? 


- Знаеш ли - изръмжаваш, като се подпираш на тезгяха, - след изминалата нощ 
започвам да губя търпение. Ако не ми кажеш кой е правил тази кесия и - по-важното - 
кой я е поръчал, може да стане много, много лошо. 

Улавяш дръжката на меча си за по-голяма изразителност, но бавно отдръпваш ръката 
си от нея, щом той заговаря: 

- Ако се обърнеш, ще видиш пред дюкяна няколко войници от градската стража. Аз и 
братята ми отделяме известна част от печалбата си, за да им плащаме да се навъртат 
наоколо. 

Хвърляш едно око през витрината и виждаш, че не лъже. 

- А сега, ако обичаш, напусни работилницата ми. 

Ядно си прибираш кесията и излизаш навън, разминавайки се със стражите. Спърки е 
потънал безследно в торбата ти. Премини на 339. 


233. 


Прошепваш заклинанието и поемаш по-спокойно по коридора, като спираш до всяка 
врата и продължително се ослушваш, за да доловиш някакво движение отвъд нея. 
Придвижвайки се по този начин, безшумно се изкачваш до втория етаж и тъкмо когато 
си готов да се закълнеш, че къщата е празна, чуваш проскърцването на дъска на пода 
зад вратата на последната стая. Замръзваш, за да се убедиш, че човекът е сам, после 
оставяш действието на магията да премине и рязко отваряш вратата, нахълтвайки в 
стаята. Мини на 193. 


234. 


Атакуваш го, без да се колебаеш нито за миг, уверен в майсторството си в 
невъоръжения бой. 

Умението на противника ти е 7, а Издръжливостта - 8. 

Ако го победиш, мини на 341. Ако загубиш схватката, прехвърли се на 305. 


235. 


Смачкващ бележката в ръката си, смръщил вежди. Това е единствената следа, която 
имаш. Ако наистина искаш да разбереш какво става около теб, просто нямаш друг 
избор, освен да отидеш на посочената среща, като се надяваш, че бележката не е 
изпратена от маскираните убийци, а от някой доброжелател. 

Въздъхваш, ориентираш се по околните сгради и поемаш към Улицата на подковите. 
Прехвърли се на 273. 


236. 


Изходът от схватката е безмилостно логичен. Да следиш движенията и на четиримата 
си противници, които освен мощни, са и невероятно бързи, се оказва непосилна задача. 
Мечът на един от тях те пронизва в гърба, докато се биеш с друг, и щом рухваш на 
улицата, те се нахвърлят отгоре ти, безшумни и жестоки като хищници. Смъртта 
милостиво прекратява страшната болка, причинена от многобройните им удари. 
Засадата на маскираните сполучи. 


КРАЙ 


237. 


Светкавично изпълняваш заклинанието и Магията на еленовия скок изпълва тялото ти 
със сила. Скачаш нагоре и встрани миг преди звярът да се приземи на мястото, където 
си бил, и стъпваш на покрива на една от къщите, ограждащи площада, като с мъка 
запазваш равновесие. Сивият барс проследява движението ти с глава и се хвърля след 
теб, раздирайки ръба на покрива с ноктите си. Вглеждаш се в свитите мускули на 
задните му крака, докато се засилва за втори скок, и разбираш, че този път ще успее. 
Ако решиш да изоставиш тази магия в полза на някоя от Могъщите, мини на 196. 
Ако не искаш да направиш това, не ти остава нищо друго, освен да изтеглиш меча си и 
да се опиташ да нападнеш звяра, на свой ред. Прибави четири точки към Умението си 
за тази битка заради продължаващото действие на магията и премини на 276. 


238. 


Времето се разтегля, докато правиш заклинанието, и парещият мрак на тъмната страна 
обгръща сетивата ти. Последното, което виждаш, преди да се впуснеш напред с бесен 
рев, е връхлитащият сив барс, озъбен и зловещ като същество от ада. 

Когато алената мъгла пред очите ти се разсейва, откриваш, че си проснат до трупа на 
звяра. Болката от дълбоките рани, които си получил по време на битката, идва само миг 
по-късно и едва не те запраща обратно в бездната на безпаметността. 

Загубил си цели 20 точки Издръжливост, докато убиеш чудовището. 

Ако изобщо си жив, продължаваш на 240. 

Ако Издръжливостта ти е паднала под нулата, очаква те 239. 


239. 


В кристално ясните мигове, предшестващи смъртта, осъзнаваш грешката си: не 
трябваше да излизаш срещу звяра с Магията на тъмната страна, която отнема разума, 
тъй необходим в битката с чудовищния ти противник. Издъхваш върху трупа на сивия 
барс и това е краят на приключението ти. Звярът изпълни своята задача. 


КРАЙ 


240. 


Застиваш, когато забелязваш сенките. От околните улички на малкото площадче 
излизат осем мъже в черно, с маскирани лица, и спират недалеч от теб, като те 
обграждат напълно. След току-що отминалата опасност в лицето на новата заплаха 
изведнъж те обзема странно спокойствие. 

- Добър вечер, господа - поздравяваш с равен глас. 

- Те не говорят. - На площада излиза още един, девети мъж с маска и двама от 
обградилите те убийци почтително се отдръпват, за да мине. - Ще се наложи да се 
задоволиш само с мен като събеседник. Бих оставил този разговор за Гине с неговото 
сладкодумие, но за съжаление моят питомец го уби дори преди да успее да получи 
наградата си за това, че те доведе при мен. 

- Гине ме е предал? 

- Не бих го нарекъл предателство - отвръща ти маскираният. - Гине беше преди всичко 
търговец. А ние се нуждаехме от човек, който познава тази страна, за да те проследим. 

- Защо съм ви нужен? 


Той поклаща глава: 

- Не си ни нужен. Нужна ни е единствено смъртта ти... макар че ако знаех колко труден 
противник ще се окажеш, може би щях да се опитам да те спечеля на наша страна още в 
началото. 

Мини на 363. 


241. 


Успяваш да произнесеш заклинанието, но дори пъргавината на магията не успява да те 
спаси от атаката на демона. Скачаш с все сила нагоре, но противникът ти се стрелва 
след теб с невъзможна ловкост и черният рог се забива дълбоко в гърдите ти. Падаш по 
гръб, крещейки от болка, и демонът неумолимо се надвесва над теб, за да отнеме 
живота ти. 


КРАЙ 


242. 


Яростно запращаш побеснелите пламъци към приклекналия демон и те го обгръщат в 
миг... а после от огъня долита подигравателният му смях. Изстиваш, когато той 
разтърсва чудовищната си снага, която е останала невредима след досега си с адските 
огнени езици, и остатъците от пламтящите му дрехи се посипват по земята около него. 
Не ти остава време дори да изкрещиш, когато демонът се хвърля напред и черният рог 
се забива дълбоко в гърдите ти. Падаш по гръб и през бързо помътняващите си очи 
виждаш как той се надвесва над теб, за да те довърши. 


КРАЙ 


243. 


Произнасяш сложното заклинание и разтваряш ръце, заповядвайки на всепомитащия 
вятър да се разбушува пред теб. Демонът надава рев и се хвърля напред, но въздушната 
стихия го спира. Приклекнал, той се бори няколко мига с напора на бурята, сетне 
вятърът го подхваща и понася назад, към къщите в отсрещния край на площада. 

Когато всичко утихва, виждаш разкривения труп на демона сред отломките от една 
стена бавно да се преобразява в мъжа с кожената маска и разбираш, че си излязъл 
победител. 

Мини на 281. 


244. 


Сложната атака на противника ти постига делта си. Залитваш встрани, като безуспешно 
се опитваш да се предпазиш с меча си, и оръжието на маскирания мъж се забива В 
гърдите ти с безмилостна точност, като пронизва сърцето. Животът отлита от тялото ти 
още преди да рухнеш на земята. 

КРАЙ 


245. 


Нощта пада над полята и хълмовете с мекото си покривало, от което лъха приятен хлад. 
- Мисля, че е време да завием встрани от пътя и да си потърсим място, за пренощуване 
- подхвърляш. 

- Мисля, че малко закъсняхме с това - отвръща той с равен глас. 

Проследяваш посоката на погледа му и виждаш трима раздърпани мъже, които се 
приближават по пътя към вас и ви гледат втренчено. Забелязваш ръката на Гине, която 
небрежно ляга върху дръжката на рапирата му, и за миг се учудваш - Оргонд е едно 
спокойно кралство и лично за теб разбойниците по пътя не са нищо повече от слухове. 
Забавяте ход, когато те спират на няколко крачки от вас и преграждат пътя ви. 

-- Парите или живота, господа - казва предводителят на групата с дрезгав глас. 

Усещаш как Спърк се размърдва в торбата на гърба ти, опитвайки се да се напъха по- 
навътре в джоба си. 

Ако се опиташ да се разбереш С тримата, мини на 282. 

Ако предпочиташ да влезеш в схватка с тях, иди на 315. 

Ако искаш да използваш магия, прехвърли се на 163. 


246. 


Изтегляш меча си, последван от рапирата на Гине, и в отговор разбойниците 
наизваждат дълги ножове. Единият от тях с вик се спуска към спътника ти, което 
оставя двама за те0. 

Умението на първия е 6, а Издръжливостта -12. Вторият има Умение 7 и Издръжливост 
10. Тъй като оръжието ти е с по-голяма дължина, можеш да държиш противниците си 
на разстояние и сам да избираш към кого да е насочен всеки твой удар. 

Ако победиш, мини на 348. 

В случай на евентуална загуба те очаква 206. 


247. 


Победата ти е толкова лесна, че за миг те обхваща чувство на съжаление към 
противника ти, но когато си припомняш, че разбойникът беше готов да те убие, 
завършваш схватката с един удар, който го поваля стенещ на пътя. 

Гине вече се е справил с нападателя си, който лежи в праха с изцъклен поглед и 
изрядна прободна рана в гърдите. 

Мини на 284. 


248. 


Разбойниците спират насред крачката си и изумено се вглеждат във водача си, който 
стои, изпънат като струна, с изцъклен поглед, вперен право пред него. Лицата им 
пребледняват от страх, сетне те се обръщат и се отдалечават на бегом, като се препъват 
и блъскат един в друг. Отново преместваш очи към третия разбойник и мислено му 
нареждаш да побегне след тях. Той безропотно се подчинява и с това схватката 
приключва. 

Мини на 284. 


249. 


Пробуждаш се в червеникав мрак. Нощта мърда около теб, осветена от догарящия огън. 
Мрачни силуети се стрелкат в кръг по ръба на поляната, сякаш лишени от постоянна 
форма и освободени от оковите на гравитацията. Спърк неспокойно се мята в съня си, 
оголвайки зъби срещу незнайни кошмари. Завладява те усещане за могъща, неизвестна 
заплаха. Какво ще предприемеш? 

Ще събудиш спътника си Гине - на 349. 

Ще използваш някаква магия - на 167. 

Ще останеш неподвижен, като наблюдаваш внимателно - на 285. 


250. 


Разтваряш пръсти и пускаш нагоре кълбото ярка светлина. В лъчите му тъмните 
силуети за миг като че ли придобиват по-материална плътност, после се отдръпват в 
бягащия от светлината мрак и изчезват напълно. 

- Какво става? - питат едновременно Гине и Спърк, примижавайки срещу блясъка. 

- Нищо - отвръщаш не особено убедително и се излягаш. 

Светлината бавно помръква, докато отново се унасяте в сън. 

Продължаваш на 170. 


251. 


Събуждаш сложната магия и разтваряш ръце, освобождавайки всепомитащия вятър да 
вилнее на воля. Гине и Спърки стреснато скачат на крака и се опитват да кажат нещо, 
надвиквайки се с шума на урагана, но ти не им обръщаш внимание. Заплашителните 
сенки са изчезнали без следа, отвени от въздушната стихия. 

- Какво стана? - настоява Гине, щом всичко утихва. 

- Нека ти отговоря вместо него - намесва се саркастично Спърк. - Внезапно се е извила 
една от онези летни бури, нали така? 

- Точно така - потвърждаваш, сериозно. 

Докато Гине се опитва да смели това, над поляната отново се е възцарила спокойна 
тишина. Отново се изтягаш и след известно колебание спътникът ти също се подготвя 
за сън. Продължаваш на 170. 


252. 


Занаятчийската улица, гордостта на Ердор, представлява широка павирана алея в 
центъра на града, дълга около петстотин крачки. От двете й страни има непрекъсната 
редица от дюкяни на най-различни майстори: ковачи, ножари, 

тъкачи, грънчари, шивачи, кожари, майстори на ботуши и музикални инструменти, 
златари и пекари, като за всеки занаят е отделен по един участък от улицата. 

Стигаш почти до края на Занаятчийската улица, преди да откриеш дюкяните на 
кожарите. С лека изненада виждаш, че са само два, разположени един срещу друг. 

От лявата ти страна е „Кожарски дюкян на Варк“ (както уведомява табелата), с 
витрина, пълна с юзди и седла, ръкавици, кесии, чанти и калъфи за най-различни 
оръжия и инструменти. 

От дясната е „Лондейн. Кожени изделия“ - дюкян със същия асортимент на витрината, 
но видимо по-скъп. 

Ще влезеш в левия дюкян - на 287. Избираш десния - на 212. 


253. 


Навеждаш се към дребния Лондейн и обхващаш раменете му с ръце, като ги стисваш 
по-здраво, отколкото е необходимо: 

- Наистина е важно да знам кой е направил тази кесия. 

- И аз - изръмжава Спърк, който е излязъл от торбата и стои на рамото ти, 
заплашително размахвайки опашка. 

Правиш ефектна пауза и добавяш: 

- Покрай нея вече умряха няколко души. 

Лондейн преглъща, хвърля боязлив поглед на апфа и бързо заговаря: 

- Преди известно време трима братя-кожари напуснаха Занаятчийската улица и се 
пренесоха в северния край на града, до Белия площад. Не го направиха доброволно, 
разбира се - гилдията ги изгони оттук, защото подбиваха цените и даваха заеми с лихва 
на другите майстори. Тази кесия без съмнение е правена от един от тях. 

Пускаш го, кимваш за сбогом и излизаш от дюкяна. 

Мини на 352. 


254. 


Пристъпваш към вратата, изчакваш мъжете в ризници да я отворят и рязко замахваш с 
ръка, спускайки живата мъгла върху тях. Млечнобелите валма изпълват дюкяна и 
докато изскачаш навън, с крайчеца на окото си забелязваш как стражите и майстор 
Варк се борят със задушаващите пипала на мъглата, които ги обвиват. Пренебрегвайки 
любопитните погледи, се смесваш с тълпата. 

Мини на 173. 


255. 


Вечерта все още е далеч, така че е рано да си търсиш място за пренощуване. 

Би могъл да отидеш на големия пазар на Ердор, където всяко лято търговците излагат 
стоки от всички краища на страната. От предишното си идване в този град знаеш, че на 
пазара можеш да намериш най-различни интересни неща - екзотични храни, 
майсторски изработени оръжия, та дори и предмети с магически свойства. 

Другото интересно място по това време на годината са големите ердорски игри. На 
голям площад недалеч от центъра се провеждат различни състезания, които са не само 
зрелищни, но и носят големи печалби - както на участниците, така и на организаторите. 
Ако ти се ходи на пазар, мини на 215. 

Ако предпочетеш игрите, прехвърли се на 207. 


256. 


Останалата част от пазара, на която се предлагат дрехи, килими, предмети на 
изкуството и хиляди безполезни дреболии, така и не успява да те заинтригува. 

Ако желаеш да отидеш на традиционните летни игри на Ердор, мини на 207. 

Ако смяташ, че вече е време да си потърсиш място за пренощуване, прехвърли се 
на 295. 


257. 


С интерес се заглеждаш в следващото състезание. Участниците, облечени леко и с боси 
крака, се засилват по тясна дървена пътека, дълга около пет крачки, и скачат колкото 
могат по-високо и надалеч, за да преодолеят окачената във въздуха на няколко крачки 
от пътеката дървена летва. Докато гледаш, никой не успява дори да достигне до нея. 
Ако искаш да участваш, мини на 291. 

Ако предпочиташ да продължиш към следващото състезание, иди на 258. 


258. 


Следващата игра е типична за Оргонд: надпиване. На една дървена маса, до която е 
сложена голяма бъчва, под опънат платнен навес е седнал едър и възпълен човек с 
огромен морав нос и влажни кафяви очи, който сумти нещо под мустаците си. Столът 
срещу него е празен, но въпреки че няма желаещи, около масата се е събрала малка 
групичка ценители на този спорт, очакващи появата на някой претендент. 

Ако искаш да участваш, мини на 177. 

Ако тази игра не ти е по вкуса, продължаваш към следващата - на 178. 


: пеат В ИШ 


259. 


Потапяш се в бъчвата и водата се затваря над главата ти. Глухо чуваш броенето на 
тълпата, докато мракът пред стиснатите ти очи бавно почервенява, и когато най-сетне 


подобряваш постижението на последния претендент, едва успяваш да изскочиш 
обратно и да си поемеш дъх с хриптене. Замаяно приемаш поздравленията на зрителите 
(това усилие ще ти струва 2 точки Издръжливост), след което вземаш петте си 
жълтици, обличаш се и се отдалечаваш от платформата. 

Продължаваш на 179. 


260. 


Човекът, който раздава картите, те поглежда с безизразна физиономия и те подканва с 
жест да заложиш. Когато слагаш жълтиците на масата и избираш с коя карта ще играеш 
- чернокосата дама, - той ловко разбърква четирите карти с лице надолу и ги нарежда в 
редица пред теб. 

Ако владееш Магията на всевиждащото око,мини на 355. 

Ако искаш да използваш Магията на вътрешния глас, прехвърли се на 294. 

Ако не, избери на кой от следващите четири епизода да продължиш: 180, 330, 222 
или 261. 


261. 


Посочваш най-дясната карта и когато той я обръща, с неудоволствие се вторачваш в 
кльощавия брадат монарх, която изобразява. Човекът с картите невъзмутимо прибира 
залога ти. 

Ако искаш да играеш отново, мини на 260. 

Ако ти стига толкова, прехвърли се на 181. 


262. 


След дълго лутане по уличките на Ердор най-сетне се озоваваш пред „Двореца на 
бълхите“. Олющената сграда и проядената от червеи врата, увиснала на едната си 
панта, не вдъхват особено доверие, но вече се е стъмнило съвсем и ти си цринуден да 
влезеш вътре, за да не се мотаеш повече в чуждия град. 

След като прибира три жълтици в джоба на омазнената си престилка, съдържателят ти 
донася някакво съмнително печено и го тръсва на масата пред тед: 

- Бирата свърши. И изхвърли този плъх оттук. 

Хващаш Спърк за опашката, преди да успее да каже и дума: 

- По-скоро бих изхвърлил теб, благодаря. 

Съдържателят изсумтява и се оттегля зад тезгяха, а ти се заемаш с вечерята си без 
особен ентусиазъм, отделяйки част от храната за спътника си. 

Мини на 356. 


263. 


Мечът на единия от маскираните убийци отгатва посоката на движението ти и те 
съсича с къс, но жесток удар. Стисваш зъби от болка и рухваш на пода, където 
последвалите удари те довършват, изтръгвайки живота от тялото ти. 


КРАЙ 


264. 


След няколко минути пререкания и с навременната помощ на схватливия Гине успяваш 
да убедиш съдържателя, че ще е по-добре за всички, ако работата просто се потули. 
Махате труповете на маскираните от стаята ти, след което Гине ти пожелава лека нощ с 
иронично намигване и избутва зяпачите навън. 

Продължаваш на 229. 


265. 


Мяташ торбата с бурно протестиращия Спърки на гърба си, отваряш прозореца и 
внимателно се покачваш на пер-гваза. Извърташ се, за да се уловиш за ръба на плоския 
покрив, и успяваш да се изтеглиш отгоре в момента, в който маскираните влизат в 
стаята ти. 

За съжаление не ти остава време да се порадваш на ловкостта си. На покрива има още 
един маскиран човек, който бързо те атакува. 

Умението му е 8, а Издръжливостта - 16. Нямаш време да извадиш меча си, така че си 
принуден да се биеш с голи ръце. 

Ако победиш, очаква те 186. 

Ако загубиш, мини на 227. 


266. 


Докато довършваш с разсичащ удар отгоре единия си противник, за миг обръщаш 
незащитения си гръб към другия. Той се хвърля сляпо към теб и върхът на меча ти, 
който ловко си насочил назад, се забива дълбоко в гърдите му. 

Оставяш > труповете на > маскираните на > улицата и влизаш > обратно в 
странноприемницата. 

Мини на 299. 


267. 


Силата и точността на ударите му постепенно намаляват с напредването на схватката. 
Осъзнал, че си разбрал това, маскираният се спуска в отчаяна атака, която му коства 
живота. Пронизваш го в корема, отстъпваш и го довършваш с разсичащ удар отгоре в 
главата. Докато рухва, пристъпваш до ръба на покрива и поглеждаш надолу, за да 
видиш два тъмни силуета, които се стопяват в мрака на улицата, преди да успееш да ги 
огледаш по-добре. 

Изчакваш няколко минути, смъкваш се по водосточната тръба на задната стена на 
къщата и влизаш обратно в странноприемницата. 

Мини на 299. 


268. 


Въпреки нощните ти приключения, утрото те заварва отпочинал и освежен (можеш да 
си възстановиш 4 точки Издръжливост). Отваряш прозореца, вдъхваш с пълни гърди 
чистия въздух и след кратка закуска от собствените си припаси слизаш на първия етаж. 
Съдържателят леко се стряска, когато те вижда, но все пак успява да отговори на 
поздрава ти, без да се запъне. 


- Отвратително място - свойски му доверява Спърк, покачил се на рамото ти. - Чувал ли 
си, че чаршафите могат да се перат? 

- Спъркли, ти дори не си спал в чаршафите ми - обаждаш се. 

- Така си мислиш - отвръща апфът за ужас на съдържателя. 

- Е, сега вече наистина ще трябва да ги изпереш - обръщаш се към бедния човечец. - 
Приятен ден! 

Напускате странноприемницата и ти се отправяш към Белия площад, за да се срещнеш 
с тримата братя-кожари. 

Мини на 338. 


269. 


Тихо произнасяш заклинанието и докосваш катинара, с който е заключена решетката от 
пръти. Измъкваш се навън, стараейки се да не вдигаш излишен шум, и преди някой от 
останалите затворници да е успял да гъкне, изтичваш по коридора и стисваш 
изненадания в гръб пазач за гърлото. След няколко секунди натиск върху съответното 
място отстрани на врата той се отпуска в ръцете ти. 

Изскачаш на улицата и на бегом потъваш в заплетените пресечки на Ердор. 

Премини на 302. 


270. 


Бутваш вратата на дюкяна и влизаш вътре с енергична крачка. Спърки възбудено 
подскача на рамото ти. Майстор Еник премества очи от теб към кесията, която хвърляш 
на тезгяха. 

- Тили сия направил? 

- Не - отвръща той спокойно. - Защо? 

- Знаеш ли - изръмжаваш, като се подпираш на тезгяха, - след изминалата нощ 
започвам да губя търпение.- Ако не ми кажеш кой е направил тази кесияи - по-важното 
- койяе поръчал, може да стане много, много лошо. 

Улавяш дръжката на меча си за по-голяма убедителност, но бавно отдръпваш ръката си 
от нея, щом той заговаря: 

- Ако се обърнеш, ще видиш пред дюкяна няколко войници от градската стража. Аз и 
братята ми отделяме известна част от печалбата си, за да им плащаме да се навъртат 
наоколо. 

Хвърляш едно око през витрината и виждаш, че не лъже. 

- А сега, ако обичаш, напусни работилницата ми. 

Ядно си прибираш кесията и излизаш навън, разминавайки се със стражите. Спърки е 
потънал безследно в торбата ти. 

Премини на 339. 


271. 


Прошепваш заклинанието и описваш сложна фигура с ръка. Магията се задейства и 
стените и подът стават прозрачни пред очите ти, с които търсиш само живи същества. 
Внимателно се оглеждаш, без да помръдваш от мястото си, и откриваш един-единствен 
човек в последната стая по коридора на втория етаж - с тъмни дрехи и кожена маска, 
изправен до прозореца и загледан навън. 


Безшумно се изкачваш по стълбите, докато действието на магията преминава, 
доближаваш стаята и рязко отваряш вратата, нахълтвайки вътре. 
Мини на 193. 


272. 


Докато изтегляш оръжието си, маскираният се поколебава за миг и се хвърля към своя 
меч. 

Умението на противника ти е 9, а Издръжливостта - 8. 

Ако го победиш, мини на 341. 

Ако загубиш схватката, прехвърли се на 305. 


273. 


Слънцето вече потъва зад къщите на Ердор и небето се е обагрило с кървавочервена 
светлина, когато достигаш до Улицата на подковите, получила името си заради многото 
ковачници по нея. Сега те са затворени и тясната, покрита с обли камъни глуха уличка 
е празна и тиха. Стигаш до дъното й, без да срещнеш никого, и объркано се оглеждаш. 
Няма жива душа. Свиваш рамене и се обръщаш, за да видиш тримата мъже с черни 
кожени маски, които са преградили пътя ти. 

Ръката ти се плъзва към дръжката на меча и сърцето ти забива учестено, докато ги 
оглеждаш. И тримата са високи, едри мъже, а начинът, по който небрежно са скръстили 
ръце на гърдите си, никак не ти харесва. 

- Радвам се, че успя да дойдеш навреме за срещата ни, младежо - проговаря единият от 
тях с дълбок, силен глас. - Не е добре човек да закъснява за собствената си смърт. Ще 
имаш привилегията да умреш заедно със слънцето. 

Крайно време е да направиш нещо. 

Ако решиш да рискуваш с някаква магия, мини на 306. 

Ако изтеглиш меча си, отиваш на 195. 


274. 


Вечерта бавно загръща града в сумрачното си покривало. Луташ се по непознатите 
улици, наблюдавайки как гражданите на Ердор се прибират по къщите си, и разсеяно 
четеш табелите на кръчмите и странноприемниците. 

- Хей! - извиква ти някой от един тъмен ъгъл. 

Поглеждаш натам. Гласът несъмнено ти е познат, но притежателят му е хлътнал 
обратно в мрака. 

- Това беше Гине - казва уверено Спърки. 

Доближаваш страничната уличка и действително виждаш там синеокия търговец с 
рапира, който стои в сянката на един вход. Той ти прави знак да мълчиш и да го 
последваш навътре в уличката и едва когато сте се отдалечили на няколко крачки от 
главната улица, заговаря бързо и тихо: 

- Последвай ме, млади приятелю, и ще намериш това, което търсиш. 

- Какво... 

- Нямаме време за въпроси! - прекъсва те Гине напрегнато. - От доста време те следя и 
съм по-наясно с делата ти от теб самия. Върви след мен и мълчи! 

Свиваш рамене и го последваш по уличката в настъпващия мрак. 

Мини на 307. 


275. 


Светкавично изпълняваш заклинанието и излиташ миг преди звярът да се приземи 
върху мястото, където си бил. Стрелваш се над главата му, издигаш се, отбягвайки на 
косъм челюстите му при следващия скок, и изтегляш меча си, готов да го атакуваш, на 
свой ред, от въздуха. Сивият барс следи бързия ти полет на недостижимата дори за него 
височина с животинска омраза. 

Прибави шест точки към Умението си за тази битка и премини на 276. 


276. 


Битката със сивия барс ще бъде изключително трудна! Срещу себе си имаш огромен 
бърз звяр, който е умрял преди толкова време, че е забравил какво е да се страхуваш от 
смъртта. 

Умението на сивия барс е 13, а Издръжливостта - 24. 

Ако успееш да го победиш, продължаваш на 277 

Ако загубиш, очаква те 310. 


277. 


Стрелваш се напред, отбягвайки на косъм свистящите във въздуха нокти на сивия барс, 
и забиваш меча си в гърдите му, влагайки в удара цялата си тежест. Оръжието пронизва 
полуразложената плът и потъва до дръжката, която потреперва в ръцете ти от ударите 
на чудовшцното сърце. Звярът надава рев, от който въздухът затреперва, после рязко се 
отпуска и последният му дъх излиза като въздуха от огромен ковашки мях. 

Залитваш назад и изтегляш меча си от трупа с дрезгав победоносен смях. 

Мини на 240. 


278. 


Изваждаш меча си и неволно извикваш, когато той се дръпва от ръката ти със сила, 
която едва не я изважда от ставата. Острието със звън се забива в стената на съседната 
къща, а ти отхвърчаваш назад от силен удар с длани в гърдите (губиш 3 точки 
Издръжливост). 

- Не - поклаща глава маскираният, като неумолимо те последва. - Сега оръжието няма 
да ти помогне. 

Изправяш се и на свой ред вдигаш ръце, готов за схватката. 

Мини наЗ 1. 


279. 


Сложното заклинание, което дава нови измерения на погледа ти, не ти показва нищо 
повече от това, което вече знаеш, като в замяна на това отнема от и без това 
скъпоценните ти мигове. Можеш да видиш всяко напрегнато мускулче и всеки удар на 
горещата кръв във вените на демона, докато се изстрелва към теб и черният рог се 
забива дълбоко в гърдите ти. Падаш по гръб, крещейки от болка, и противникът ти 
неумолимо се надвесва над теб, за да отнеме живота ти. 


КРАЙ 


280. 


Замахваш с все сила и цялата мощ на магическата мълния се стоварва върху 
приклекналия за скок демон. Ужасният му писък продължава само миг, преди магията 
да го изпепели, оставяйки на мястото му широк кръг обгорен паваж. Зареденият с 
енергия въздух продължава да звъни в ушите ти дълго след като си разбрал, че вече си 
победител. 

Мини на 281. 


281. 


Навеждаш глава, съсредоточавайки се върху сложната задача да останеш на краката си, 
за да посрещнеш достойно смъртта. Безсмислено е да се опитваш да се бориш с осем 
въоръжени мъже в състоянието на крайно изтощение, в което се намираш. 
Маскираните убийци постигнаха своето. 

- По дяволите! - изръмжаваш, когато краката ти все пак поддават и ти рухваш на колене 
на площада. 

Вдигаш глава... и виждаш, че мъжете в черно ги няма. Площадът е пуст, а околните 
улички са потънали в тишина и мрак. 

- Просто си тръгнаха - осведомява те Спърки, като се измъква.от захвърлената ти 
встрани торба. - Предполагам заради воинската си доблест и уважение пред уменията 
ти, които погубиха предводителя им. 

Въздъхваш с облекчение. 

- Или от страх - допълва апфът, заемайки се да почиства посмачканата си опашка. 
Отново вдигаш поглед, щом чуваш учтивото прокашляне пред себе си - прокашляне от 
онзи вид, с който добре възпитаните и леко саркастични по природа хора обичат да 
привличат вниманието на останалите. На няколко крачки пред теб от нищото се е 
появил оргондският вълшебник Есталион. 

- Здравей, татко - произнасяш, без да се учудваш. 

Мини на 314. 


282. 


- Ние сме двама и сме добри въоръжени - заявяваш с разумен тон. - Рисковано е да ни 
нападате, така че по-добре продължете по пътя си с мир. 

-Глупости! - отсича водачът на групата, сетне протяга нетърпеливо ръка. - Парите! Не 
ме карайте да чакам! 

Гине се размърдва до теб, подготвяйки се за действие. 

Щеги нападнете - на 315. 

Ще опиташ някоя магия - на 163. 


283. 


- Хайде де - обажда се заядливо Гине, като изтегля рапирата си. - Елате да си вземете 
парите! 

Единият от разбойниците изважда дълъг нож и с вик се спуска към спътника ти. 
Другите двама, размахващи подобни оръжия, пристъпват към теб. Съсредоточаваш се 
върху движенията на остриетата и вдигаш ръце, готов за действие. 

Умението на първия ти противник е 7, а Издръжливостта - 12. Вторият има Умение 7и 
Издръжливост 10. Тъй като си в защитна позиция, ще разменяш по един удар с всеки от 
тях поред, без право на избор към кого да е насочена атаката ти. 

Ако победиш, очаква те 165. 


В случай на евентуална загуба прехвърли се на 317. 


284. 


- Впечатляващо! - Гине леко се покланя. - В днешно време е истинско щастие да 
крачиш редом с човек, който знае как да се грижи за себе си. Макар да съм майстор на 
меча, радвам се, че няма да пътувам сам. 

- Впечатляващо! - изсумтява презрително Спърк, който междувременно се е покачил на 
обичайното си място. - Това бяха трима нещастни разбойници! Дори аз можех да се 
справя с тях! 

Забелязваш изумлението на Гине при вида на говорещия плъх с прелестна опашка, 
който вижда на рамото ти, и побързваш да ги представиш: 

- Гине, това е приятелят ми Спърк. Спърки, това е Гине, пътуващ търговец и майстор на 
меча. 

- Името ми е Спърклънд Солемнон - произнася със смразяващ тон апфът, размахвайки 
обидено опашка. 

- Просто Гине. - Спътникът ти се е окопитил и вежливо се покланя на Спърк. 

Това видимо доставя удоволствие на апфа, който взема думата със съвсем лека нотка на 
Надменност: 

- Приятели мои, предлагам да потърсим място за нощувка. Вечерта напредва, както и 
сами можете да забележите... 

Под непрестанното му бърборене се отклонявате от пътя и запалвате малък огън на 
една поляна. Топлата нощ изглежда толкова безопасна дори и след случката на пътя, че 
решавате да не оставяте пост. След лека вечеря от припасите, които ти и Гине носите, 
си пожелавате лека нощ. Мини на 166. 


285. 


Замръзваш, без да откъсваш поглед от танцуващите черни сенки. Докато ги 
наблюдаваш, огънят съвсем угасва и когато очите ти привикват със светлината на 
луната и звездите, от тъмните силуети няма и следа. 

След минута се излягаш отново и се унасяш В СЪН. 

Продължаваш на 170. 


286. 


Изричаш сложното заклинание и разтваряш ръце, позволявайки на отвъдната нощ да се 
излее между тях с хилядите си безименни демони... а след това уплашено изругаваш, 
осъзнавайки какво си сторил. Неясните силуети, срещу които изпрати магията, набират 
сили от нея и придобивайки форма, се нахвърлят отгоре ти заедно със злите създания 
от самата отвъдна нощ! Гине и Спърк са се събудили и крещят от ужас, докато ти 
трескаво се опитваш да разсъждаваш. Само наистина мощна магия би ти помогнала да 
овладееш положението! 

Ако владееш някоя от следните магии, премини на съответния епизод: 

Магията на дивия огън - на 350. 

Магията на поразяващата ръка - на2 1. 

Магията на всепомитащия вятър - на 365. 

Магията на непреодолимата защита - на 320. 

Ако не владееш никоя от тях, очаква те 169. 


287. 


Бутваш скърцащата врата и едрият брадат мъж зад тезгяха вдига очи от калъпа, по 
който работи в момента. Вдъхваш острия мирис на кожа, докато измъкваш черната 
кесия от торбата си, а сетне небрежно я поставяш на тезгяха: 

- Тили сия направил? 

Майсторът поклаща отрицателно глава, преди да се върне към работата си: 

- Пробвай отсреща. 

Ако послушаш Варк, отиваш в другия дюкян на 212. 

Ако мислиш, че една жълтица ще го направи по-разговорлив, мини на 322. 

Ако смяташ, че можеш да го сплашиш, за да ти каже нещо повече, прехвърли се 
на 171. 


288. 


Не си успял да изтеглиш меча дори наполовина, когато Варк пъхва големите си пръсти 
в устата си и пронизително изсвирва. Обръщаш се и през пълната витрина виждаш как 
от пъстрата тълпа, която изпълва Занаятчийската улица, се отделят трима мъже с 
плетени ризници и къси пики и тръгват право към дюкяна. 

- Това са стражи - уведомява те Варк безизразно, преди да се върне към работата си. 
Прехапваш устни, докато обмисляш как да се измъкнеш от това положение. 

Ако владееш и искаш да използваш Магията на чуждия образ, мини на 172. 

С Магията на дневния здрач отиваш на 214. 

Ако приложиш Магията на живата мъгла, иди на 254. 

Ако решиш да употребиш Магията на еленовия скок, прехвърли се на 324. 

Ако не владееш или не искаш да използваш никоя от тези магии, отиваш на 289. 


289. 


Мъжете в ризници отварят вратата на дюкяна преди теб и нахълтват вътре с 
въпросителни погледи. 

- Този тук ме заплаши с меч - изръмжава Варк. 

Брадатият майстор очевидно се ползва с голямо уважение, защото стражите дори не се 
сещат да те попитат дали това е вярно, докато здраво те улавят и завързват ръцете ти 
зад гърба. 

- Като постои ден-два в градската тъмница, ще размисли повече да не го прави - обажда 
се един от тях. 

Излизате на улицата и стражите те повеждат нанякъде, като те ръчкат с тъпия край на 
пиките си. 

Мини на 301. 


290. 


След като изяждаш десетина порции печено месо (от кокошка, патица, фазан, свинско, 
телешко и еленово), приготвено по най-различни изкусни начини, и изпиваш няколко 
чаши чудесно местно вино, плащаш две жълтици с огромно задоволство, деликатно се 
оригваш и напускаш шатрата, изпълнен с нови сили. Можеш да си възстановиш 4 точки 
Издръжливост. 

Продължаваш на 326. 


291. 


Изваждаш две жълтици от кесията си (отбележи това в дневника) и ги подаваш на един 
човек с мустаци, който се грижи за залаганията. Ако успееш да преодолееш 
препятствието, ще спечелиш цели десет. Сетне събуваш ботушите си и ги оставяш до 
торбата и наметалото си. 

Ако владееш Магията на еленовия скок, можеш да я приложиш на 218. 

В противен случай прехвърли се на 327. 


292. 


След четвъртата чаша силно червено вино ти става трудно да фокусираш погледа си. 
Замаяно проследяваш как противникът ти обръща петата си чаша, без да проявява и 
най-малки признаци на опиянение, и решаваш, че е по-добре да се откажеш още сега. С 
известни усилия ставаш от масата и със залитане се отдалечаваш от нея, сподирян от 
освиркванията и подигравките на малката тълпа зяпачи. 

Състоянието ти не позволява да участваш в повече състезания, така че отгук нататък 
просто ще наблюдаваш игрите. 

Продължаваш на 178. 


293. 


Потапяш се в бъчвата и водата се затваря над главата ти. Глухо чуваш броенето на 
тълпата, докато мракът бавно почервенява пред очите ти, и доста преди да достигнеш 
постижението на последния претендент, решаваш, че не можеш да издържиш повече. 
Изскачаш обратно и си поемаш дъх с хриптене. 

Докато победителят приема поздравленията на зрителите и паричната си награда, ти се 
обличаш и се отдалечаваш от платформата. 

Продължаваш на 179. 


294. 


Замисляш се престорено дълбоко и незабележимо очертаваш с ръка под масата знака на 
магията. Сетне посочваш третата карта отляво надясно и прибираш печалбата си. 
Продължаваш на 181. 


295. 


Улиците на Ердор постепенно опустяват, докато над тях се спуска здрачът. Болката в 
уморените ти нозе още веднъж ти напомня, че е време да си потърсиш място, където да 
преношуваш. 

След няколко минуги спираш пред странноприемницата „При Калфаст“ и оглеждаш 
фасадата й: наскоро боядисана, чиста къща. Табелата, която всички съдържатели на 
странноприемници в гъмжащия от чужденци Ердор поставят до вратата, уведомява, че 
вътре ще получиш топла вечеря и легло в самостоятелна стая за 8 жълтици. 

Ако решиш да отседнеш в „При Калфаст“, мини на 182. 

Ако предпочиташ да потърсиш друга странноприемница, продължаваш на 331. 


296. 


Отваряш вратата и отхвърчаваш назад от удара, който нанасят по нея в същия момент. 
Докато падаш, в стаята нахълтват двама облечени в черно мъже с кожени маски, 
покриващи лицата им, и изтеглят мечовете си. Скачаш на крака точно навреме, за да 
посрещнеш атаката на първия от тях. 

Умението му е 8, а Издръжливостта - 15. Умението на втория е 9, а Издръжливостта - 
12. Принуден си да се биеш без оръжие срещу техните мечове, а и преимуществото на 
изненадата е на тяхна страна, така че ще разменяш по един удар с всеки от тях поред 
без възможност да избираш. 

Ако спечелиш схватката, мини на 357. 

Ако я загубиш, очаква те 263. 


297. 


Ако излезеш от стаята, неминуемо ще се сблъскаш с идващите по стълбите в тесния 
коридор. Единственият изход е прозорецът. 

Ако се опиташ да излезеш на покрива, който е непосредствено над стаята ти, мини 
на 265. Ако скочиш долу на улицата, прехвърли се на 226. 

Ако владееш Магията на еленовия скок и желаеш да я използваш, можеш да се 
прехвърлиш направо на покрива на отсрещната сграда - на 298. 

Ако никой от тези варианти не ти допада, остава ти да посрещнеш идващите - на 
333. Или да се скриеш вътре в стаята, за да ги изчакаш - на 225. 


298. 


Мяташ торбата с бурно протестиращия Спърки на рамото си и се отдръпваш 
заднишком колкото можеш по-далеч от прозореца, като същевременно описваш с ръце 
фигурата, събуждаща Магията на еленовия скок. После се засилваш през стаята, ловко 
стъпваш на перваза и изскачаш навън, за да се приземиш с умело кълбо през рамо на 
покрива на отсрещната сграда. 

Изправяш се на крака и виждаш един крайно изненадан маскиран мъж на покрива на 
странноприемницата. Той се поколебава за миг, после изважда меча си и отстъпва 
назад, за да скочи при теб. 

Ако имаш арбалет или някакво метателно оръжие, мини на 335. 

В противен случай продължаваш на 187. 


299. 


Затваряш вратата зад гърба си и с лека изненада оглеждаш помещението, в което кипи 
дейност с лек оттенък на паника. Съдържателят на странноприемницата, подпомогнат 
от двама-трима гости, обикаля из празната зала и скубе косите сщ а приятелят ти Гине 
върви след него с леко заплашителна усмивка и се опитва да го убеди в нещо. 
Централно място заемат труповете на двамата маскирани, с които се справи в стаята си. 
- Какво става тук? - осведомяваш се. 

Съдържателят рязко се обръща към теб: 

- Трябва да извикаме стражата, и то веднага! Какви са тези убийства в моята 
странноприемница?! 

Гине замълчава, щом му махваш с ръка. Разсъждават бързо. Излишно е да се обяснява, 
че не искаш съдържателят да прави това, което е намислил. Намесата на стражата със 


сигурност би те забавила, а освен това сериозно се съмняваш, че стражите могат да ти 
помогнат да разбереш защо си обект на атаки от някакви загадъчни маскирани убийци. 
Ако решиш да убедиш и съдържателя в това, мини на 336. 

Ако смяташ, че пет жълтици ще го направят по-възприемчив, прехвърли се на 
188. 


300. 


Въздъхваш и пробуждаш заклинанието, съсредоточавайки се върху неясните образи, 
които затанцуват пред очите ти. Над всички тях, мрачни и обагрени в червеникавата 
светлина на огън или кръв, тегне усещането за огромна, невъобразима заплаха. 
Отказваш се да разбереш каква е и се вглеждаш по-близо, в остатъка от нощта. 
Изглежда, той ще бъде спокоен, защото виждаш единствено топъл мрак. 

Успокоен, оставяш действието на магията да отшуми. 

Продължи на 189. 


301. 


Въздъхваш и се отпускаш на тесния нар в единичната килия. Тя е последната в дълга 
редица от подобни помещения с решетки от здрави дървени колове вместо стени. Това, 
заедно с факта, че всички килии се охраняват от един-единствен страж, седнал на 
изхода на къщата, те навежда на мисълта, че не се намираш в истинска тъмница, а по- 
скоро ВЪВ временен затвор, където заловените от стражите нарушители изчакват 
присъдата си. Хората, които лежат по наровете в съседните килии, приличат по-скоро 
на дребни крадци и измамници, отколкото на истински опасни престъпници. 

- Много хубаво - обажда се Спърк, след като критично оглежда затвора. - Учуден съм, 
че го казвам, но наистина не очаквах да стигнеш чак дотук. Предполагам, че 
престъпният ти мозък вече има и готов план за бягство? 

Имаш няколко идеи. 

Ако владееш Магията на властващия поглед, би могъл да се опиташ да убедиш 
пазача да те пусне доброволно - на 359. 

Ако си научил Магията на послушната ключалка, и сам можеш да излезеш - на 
269. 

Магията на живата мъгла също би могла да ти бъде от полза - на 190. 

Ако обаче не владееш никоя от тези магии, не ти остава нищо друго, освен да 
изчакаш някой да дойде и да промени положението ти - на 231. 


302. 


Връщаш се на Занаятчийската улица и се вмъкваш в „Лондейн. Кожени изделия“, без 
майсторът от отсрещния дюкян да те забележи. Срещу три жълтици (не забравяй да ги 
отразиш в дневника) Лондейн внимателно разглежда черната кесия и ти казва следното: 
- Преди известно време трима братя-кожари напуснаха Занаятчийската улица и се 
пренесоха в северния край на града, до Белия площад. Не го направиха доброволно, 
разбира се - гилдията ги изгони оттук, защото подбиваха цените и даваха заеми с лихва 
на другите майстори. Тази кесия без съмнение е правена от един от тях. 

Кимваш за сбогом и бързо излизаш от дюкяна. 

Мини на 352. 


303. 


Излизаш на Белия площад и тръгваш наляво, докато достигаш третата къща. В горещия 
ден огреният от слънцето площад е съвсем пуст. Къщата, когато я оглеждаш, се оказва 
най-обикновена, наскоро боядисана в бяло къща на два етажа със затворени капаци на 
прозорците. Както разбра от майстора, тук пребивават тайнствените му маскирани 
клиенти, с които и ти самият се сблъска - или поне са били тук преди няколко дни. 

Ако искаш да влезеш в къщата, мини на 360. 

Ако не желаеш да правиш това, прехвърли се на 192. 


304. 


Произнасяш сложното заклинание и се уверяваш, че си на прав път. Влизайки в къщата, 
ти се приближаваш към разкриването на загадката на маскираните убийци по 
единствения ти известен път и така работиш в интерес на безопасността си по-добре, 
ако изчакваш пасивно следващите им действия. 

Ако владееш Магията на дневния здрач и решиш да я използваш, преди да 
продължиш с огледа, мини на 233. 

Ако предпочиташ първо да огледаш обстановката, използвайки Магията на 
всевиждашщото око, мини на 271. 

Ако просто продължиш навътре в къщата, прехвърли се на 340. 


305. 


Смъртта те застига в бърлогата на маскираните убийци, преди да си успял да научиш 
защо искат да те премахнат. Така или иначе, това вече няма особено значение. Нишката 
на младия ти живот се прекъсва, а с това завършва и приключението ти. 


КРАЙ 


306. 


Вдигаш ръце и отваряш уста, за да изречеш заклинание, но внезапният шум зад гърба 
ти те кара да се обърнеш светкавично - точно навреме, за да видиш как от покрива на 
къщата в дъното на уличката върху теб се стоварва четвърти мъж с черни дрехи и 
кожена маска и с могъщ удар почти те разсича на две. Засадата на маските сполучи. 


КРАЙ 


307. 


Излизате на малък тъмен площад и Гине внезапно спира. Усещаш как ноктите на Спърк 
се впиват в рамото ти, а настръхналата му опашка докосва лицето ти. Миг по-късно 
могъщ рев разтърсва нощта. 

- Не! - извиква Гине. 

Поглеждаш към него и изражението му на чист ужас те разтърсва. 

- Какво... 

- Не! - изкрещява отново Гине. - Обещахте ми, че ще имам време да се махна! 

Преди да осъзнаеш за какво говори, от сенките, потопили ръба на площада, се отделя 
огромен силует, бърз като стрела и тих като шепот, и следващият вик на Гине е удавен 


в собствената му кръв. Нещото вдига глава от разкъсаното му тяло и привикналите ти с 
мрака очи най-сетне виждат какво е. 

Сивият барс спира тежкия си поглед върху теб и кръвта ти изстива в жилите, когато 
осъзнаваш, че ти ще бъдеш следващата му жертва. 

Мини на 362. 


308. 


Светкавично описваш с ръка фигурата, събуждаща унищожителната магия, и запращаш 
цялата мощ на пламъците срещу атакуващия звяр. Огнената вълна го отхвърля назад с 
рев, който почти заглушава рева на барса, и изпепелява чудовището и част от околните 
сгради в един-единствен кратък и яростен миг. 

В настъпилата тишина ушите ти продължават да пищят. Поемаш с пълни гърди 
натежалия от дим въздух и жестоко се закашляш, но кашлицата ти бързо преминава в 
дрезгав победоносен смях. 

Мини на 240. 


309. 


Първата мълния го отблъсва назад и звярът надава вой, от който въздухът затреперва. 
Правиш крачка напред и го поразяваш с втората, превръщайки го в безволева купчина. 
Безмилостно разкъсваш сивия барс със следващите магически мълнии и когато всичко 
свършва, надаваш победоносен дрезгав смях. 

Мини на 240. 


310. 


Огромните челюсти се затварят по-бързо, отколкото можеш да реагираш, и откъсват 
ръката ти с меча. Не ти остава време дори да извикаш, преди огромният звяр да се 
нахвърли отгоре ти, бърз и жесток като смъртта, и да изтръгне живота от разкъсаното 
ти тяло. 


КРАЙ 


Зи. 


Маскираният мъж се хвърля върху теб с крясък и замахва с ръце към лицето ти, но ти 
си успял да се отдръпнеш навреме. Успяваш да го уловиш в двоен захват, отбягвайки 
ритника му, и го завърташ така, че да падне по очи на земята. Поуспокоен от нивото на 
бойните му умения, се отдръпваш в очакване на следващата му атака. 

Умението на противника ти е 10, а Издръжливостта - 7. 

Ако го победиш, мини на 200. 

В случай на загуба отиваш на 346. 


312. 


С рязко движение на ръката си спускаш пелената на живата мъгла около себе си. За 
миг-два чуваш само тежкото дишане на противника си, долитащо отвъд млечнобелйте 
валма на мъглата, сетне той изскача пред теб по-бързо, отколкото си вярвал, че е 


възможно, и черният рог се забива дълбоко в гърдите ти. Падаш по гръб, крещейки от 
болка, и противникът ти неумолимо се надвесва над теб, за да отнеме живота ти. 


КРАЙ 


313. 


Произнасяш сложното заклинание и разтваряш ръце, позволявайки на отвъдната нощ 
да се излее през тях в собствения ти свят. Безформените зли създания се нахвърлят 
върху маскираните, обградили площада, но спират, щом виждат приклекналия срещу 
теб ален демон. Очите му за- блестяват от удоволствие... а ти разбираш, че току-що си 
направил последната грешка в живота си. Демонът се хвърля напред и черният рог се 
забива дълбоко в гърдите ти. Все още жив, виждаш как призованите от самия теб 
същества се събират около тялото ти за богатия пир, който ще им предложиш. 


КРАЙ 


314. 


- Здравей, младежо! - отвръща Есталион с приятния си дълбок глас. Привет, 
Спърклънд! 

Спърки спира за миг заниманията си, махва с опашка на привидението и продължава да 
се занимава с тоалета си. Оглеждаш Есталион: висока, снажна фигура с дълга бяла коса 
и открито лице. Полите на широката му дреха се носят на известно разстояние над 
земята, а през тялото му смътно виждаш силуетите на отсрещните къщи. 

- Отдавна не си се появявал - констатираш, докато с мъка се изправяш на крака. 

- Исках да видя дали можеш да се справиш сам - отвръща баща ти с дразнещия си 
маниер винаги да има готов отговор на всичко, след което многозначително оглежда 
площада. - Както изглежда, не особено добре. Изглежда, все още не си схванал един от 
основните ми уроци, младши: трябва да гледаш през детайлите и да не им обръщаш 
внимание, за да видиш важното. 

- Иаз все това му казвам - обажда се мъдро Спърки. 

- Съгласен съм - вдигаш ръка. - Не разбирам какво става. Тези хора убиха Салиан и 
почти успяха да направят същото с мен, а аз все още не зная защо! 

- Задавай правилните въпроси и ще получиш правилните отговори - казва вълшебникът, 
като свива призрачните си рамене. 

Тръсваш глава и се опитваш да се съсредоточиш: 

- Добре. Като начало, за четири дни се бих с две чудовища, които сякаш бяха изскочили 
от ада. Имаш ли някакво обяснение? 

Призракът въздъхва по особения начин, който при дългото си общуване с него си се 
научил да възприемаш като знак да внимаваш: 

- Щети кажа всичко, което зная. Мини на 366. 


315. 


Критично оглеждаш тримата парцаливи разбойници. Под дрехите си надали крият 
нещо по-опасно от нож. Май няма смисъл дори да вадиш меча си. 

Ако все пак решиш да ги нападнеш с оръжие, мини на 205. 

Можеш просто да извадиш меча си и да провериш дали агресивните им намерения 
няма да изчезнат - на 246. 

Ако избереш боя с голи ръце, прехвърли се на 283. 


316. 


Произнасяш заклинанието наум и рязко замахваш с ръка, спускайки живата мъгла 
около теб и спътника ти. Разбойниците изчезват в млечнобелите валма с възклицания 
на изненада и уплаха и докато извеждаш смаяния Гине от облака, виждаш с 
периферното си зрение как се борят с лепкавите пипала на мъглата, които ги обгръщат. 
След минута оставяте разбойниците зад гърба си и спирате да си поемете дъх. 

Мини на 284. 


317. 


Може би все пак трябваше да извадиш меча си. Не преценяваш разстоянието до втория 
си противник, когато улавяш въоръжената му ръка, и дългият нож те пронизва в 
корема. Падаш, сгърчен от болка, в праха и разбойникът те ранява още няколко пъти, 
преди Гине да успее да го прониже с рапирата си. Лицето на спътника ти е последното 
нещо, което виждаш, преди мракът на безсъзнанието да се спусне над очите ти в 
сгъстяващата се нощ. 


КРАЙ 


318. 


На фона на неравните пламъци извикваш виденията от бъдещето пред очите си. 

Неясни сенки... черното на нощта и червеното на кръвта... опасности зад всеки ъгъл... 
напрягаш се, за да доловиш нещо по-конкретно, и пред взора ти изплуват познати 
силуети... виждаш други врагове с черни кожени маски, но усещаш, че те обладава 
неизмеримо по-голяма сила от тези, с които се сблъска, по-голяма дори от силата на 
твоите магии... 

Действието на заклинанието отминава и ти отново виждаш само оранжевото на огъня. 
Мини на 208. 


319. 


С увереността, че неясната заплаха, лъхаща от танцуващите тъмни силуети, заслужава 
сериозно отношение, се подготвяш да приложиш някоя от Могъщите магии. 

Магията на дивия огън - на 210. 

Магията на поразяващата ръка - на 168. 

Магията на всепомитащия вятър - на 251. 

Магията на отвъдната нощ - на 286. 

Ако не владееш никоя от тях или не желаеш да ги използваш, остава ти 
единствено да продължиш да наблюдаваш сенките, без да предприемаш нищо - на 
285. 


320. 


Призоваваш магията от Великия завет и изгъкаваш невидимия купол от енергия около 
себе си и спътниците си. Сенките, устремили се към вас, се блъсват в него и отстъпват с 
вой, от който косата ти настръхва, а Спърки се вмъква дълбоко в торбата ти. Усетили, 
че непреодолимата защита не е по силите им, тъмните силуети и твоите собствени 
демони изчезват без следа в нощта. 


Изчакваш още минута и едва тогава си позволяваш да отдръпнеш защитния купол. 

- Не знам какво стана - изпреварваш въпроса на Гине. - Сънувах кошмар и когато се 
събудих, тези неща бяха навсякъде около нас. После пък изведнъж изчезнаха... 

Не личи да е особено убеден, но имаш причини да криеш истината от него. Спърклънд, 
който трепери в убежището си, надали ще развали играта ти. Отново се изтягаш и се 
приготвяш за сън. След кратко колебание твоят спътник последва примера ТИ. 
Продължаваш на 170. 


321. 


Над полето и хълмовете бавно се възцарява обичайната тишина на лятната нощ, а след 
малко и щурците колебливо подхващат вечната си песен. 

- По-добре не ме разпитвай - изпреварваш въпросите на Гине и отново се излягаш на 
тревата. - И аз самият не зная какво точно стана. 

Дори това да не задоволява любопитството му, спътникът ти не го показва по никакъв 
начин и скоро притихва в обятията на съня. Спърки също се е успокоил, така че не ти 
остава нищо друго, освен да последваш примера им. 

Продължаваш на 170. 


322. 


Изваждаш една жълтица от собствената си кесия и я поставяш на тезгяха на Варк. 
Майсторът дори не я поглежда. 

Можеш да добавиш още една - на 323. 

А можеш да си вземеш тази и: 

да отидеш в отсрещния дюкян - на 212. 

да се ядосаш не на шега - на 171. 


323. 


Слагаш още една жълтица до първата и Варк с нежелание заговаря: 

- Преди време трима братя-майстори се махнаха от Занаятчийската улица и отвориха 
дюкяни до Белия площад в северния край на града. Някой от тях е направил този 
боклук. 

Той се връща към работата си и когато се убеждаваш, че няма да каже нищо повече, си 
прибираш кесията и излизаш от дюкяна. 

Мини на 352. 


324. 


Пристъпваш към вратата, като същевременно събуждаш магията, и преди стражите да 
са успели да достигнат дюкяна, ти вече си навън, готов да побегнеш. Изчакваш да се 
спуснат към теб, прелиташ над тях с огромен скок, който кара всички по улицата да 
вдигнат смаяно глави, и с още няколко подобни скока се озоваваш в задния двор на 
един от дюкяните, където изчакваш действието на заклинанието да отмине, преди да 
продължиш. 

Мини на 173. 


325. 


Влизаш в шатрата и за своя изненада откриваш, че е съвсем празно. Един поглед към 
дъската над имровизирания тезгях отчасти обяснява защо: за разлика от миналата 
година, сега ястията са наредени по няколко в специални менюта и човек не може да ги 
опита отделно, а и цените май не са за всеки джоб. Ето какво можеш да си поръчаш: 
традиционна ердорска вечеря (цена | жълтица) -на 174. 

оргондски месни деликатеси (цена 2 жълтици) - на 290. 

морски деликатеси от далечни страни (цена 4 жълтици) - на 216. 

райска градина (цена 3 жълтици) - на 353. 

Ако искаш да напуснеш шатрата, без да си хапнал, продължаваш на 326. 


326. 


Стъпките ти те. отвеждат в една част на пазара, където по-малко се говори, а повече се 
разглежда - за предпочитане, с професионално присвити очи и стиснати устни. По 
десетината сергии пред очите ти са изложени произведенията на най-добрите оръжейни 
майстори в цял Оргонд. 

Докато се разхождаш между тях, очите ти неволно се задържат на една лека плетена 
ризница, предназначена да се носи под дрехите. Цената й действително е солена, но 
продавачът те уверява, че специално закалената стомана издържа дори удар с копие, 
без да се пробие. Ризницата струва 20) жълтици. Ако я вземеш, увеличи Умението си с | 
точка. 

На съседната сергия, покрита с изящно изработени лъкове, спираш за по-дълго. Никога 
не си се обучавал на стрелба с лък, пък и на път такова голямо оръжие би било 
допълнителна тежест, но тук има и арбалети - някои от тях толкова малки, че могат да 
се носят под дрехите. 

- Подходящи са за стрелба на късо разстояние - обяснява продавачът. - Малки са, но 
доста мощни. 

Един арбалет в комплект с три стрели струва 15 жълтици. Можеш да го използваш в 
три схватки дори и без това да е споменато в текста на книгата. Изстрелът с него 
автома- тично отнема 5 точки Издръжливост на противника. 

- Виж и това. - Продавачът измъква странно оръжие от кожа и стомана и ти го подава. 
-- Носят ги момчетата от Елитния имперски легион. 

Разглеждаш го и разбираш, че то се носи на китката, подобно на гривна. Малкият 
метателен нож, прикрепен за гривната, се освобождава при рязко замахване и полита в 
избраната посока. Ножът за хвърляне струва 8 жълтици, като можеш да купиш и два, за 
двете си ръце. Използва се еднократно, без това да е споменато в текста, като автома- 
тично отнема 10 точки Издръжливост на противника. 

Когато приключиш с разглеждането на оръжията, продължаваш на 175. 


327. 


Засилваш се и скачаш с все сила... след което се стоварваш тежко обратно на земята, 
без дори да си доближил заветното препятствие. Тълпата около арената те освирква 
весело, докато обуваш ботушите си и се отдалечаваш. 

- Ех, младост! - въздъхва Спърк откъм торбата. 

Продължаваш към следващото състезание - на 258. 


328. 


Потапяш се в бъчвата и когато водата се затваря над главата ти, спокойно правиш 
магията и си поемаш дъх. Глухо чуваш броенето на тълпата и когато надминаваш 
постижението на последния претендент с десет, изскачаш обратно, преди да си 
помислят, че си се удавил. Приемаш поздравленията на зрителите и петте жълтици, 
обличаш се и се отдалечаваш от платформата, без никой от присъства щите да 
заподозре ролята на магията в победата ти. 

Продължаваш на 179. 


329. 


Приближаваш се до платформата и когато човекът с шперцовете изругава и се отказва, 
се покачваш горе и насмешливо се покланяш на подвикващата тълпа зяпачи. 

- Започвай! - провиква се мъжът, като обръща един пясъчен часовник. 

Стараейки се да останеш с гръб към него и по-голямата част от тълпата, правиш 
заклинанието и докосваш ключалката на сандъка, която се отваря със звучно 
изщракване. Сетне вдигаш капака и вземаш пълната кесия, която откриваш вътре. 

- Той успя! - извиква мъжът с пресилена радост. - Овации за победителя! 

Скачаш от платформата и потъваш в тълпата, като доволно си прибираш двадесетте 
жълтици. 

Продължаваш на 221. 


330. 


Посочваш втората карта отляво надясно, той я обръща и ти виждаш, че тя изобразява 
една красива, но за жалост червенокоса дама. Човекът с картите невъзмугимо прибира 
залога ти. 

Ако искаш да играеш отново, мини на 260. 

Ако ти стига толкова, прехвърли се на 181. 


331. 


Здрачът се сгъстява, когато спираш пред „Златния елен“: една наглед прилична 
странноприемница с ярко боядисани дървени капаци на прозорците. Според надписа на 
табелата вечерята и нощувката вътре струват 5 жълтици. 

Ако това те удовлетворява, мини на 223. 

Ако искаш да потърсиш още в падащата нощ, прехвърли се на 262. 


332. 


Измърморваш заклинанието и описваш с ръка знака, който ти позволява да използваш 
всевиждащото око. Това, което съзираш през него, те кара стреснато да изругаеш и да 
скочиш на крака: в коридора пред стаята ти са застанали двама облечени в черно мъже 
с изтеглени мечове и кожени маски, покриващи лицата им. 

Премини на 224. 


333. 


Посрещаш идващите на вратата, готов за яростна отбрана, но щом виждаш кои са, 
прибираш меча си и се поотпускаш. По коридора към стаята ти, понесли свещи, вървят 
съдържателят и двама-трима гости на странноприемницата, един от които е Гине. 

- Трябва да извикаме стражата! - възкликва уплашено пълният собственик, щом вижда 
телата на маскираните мъже в стаята ти. - Веднага! 

Повече от ясно е, че не искаш той да прави точно това. Намесата на стражата със 
сигурност би те забавила, а освен това изпитваш сериозни съмнения, че стражите могат 
да ти помогнат да разбереш защо си обект на атаки от някакви загадъчни маскирани 
убийци. 

Ако решиш да убедиш и съдържателя в това, мини на 264. 

Ако смяташ, че пет жълтици ще го направят по-възприемчив, прехвърли се на 
185. 


334. 


Потъваш в сенките, прошепвайки заклинанието, и никой от влезлите миг по-късно в 
стаята хора не те забелязва. На светлината на свещите, които носят, виждаш, че това са 
съдържателят на странноприемницата с двама-трима гости, между които и приятелят 
ти Гине. 

- Трябва веднага да извикаме стражата! - настоява собственикът. 

- Не мисля, че това ще доведе до нещо добро - възразява Гине и приятно те изненадва. - 
Вероятно ще затворят стран "ноприемницата, докато изяснят какво се е случило, а това 
може да отнеме страшно много време. 

След минута той успява да убеди съдържателя в правотата си и телата на маските са 
извлечени от стаята ти в неизвестна посока. Когато всичко утихва, прекратяваш 
действието на магията и си позволяваш да се отпуснеш. 

Мини на 229. 


335. 


Летящото острие със свистене посреща маскирания мъж в момента, в който се кани да 
скочи, и се забива дълбоко в гърдите му. За няколко мига той се олюлява на ръба на 
покрива, после изпуска меча си и пада по очи на паважа на улицата два етажа по- 
надолу. Когато поглеждаш през ръба, за миг забелязваш два тъмни силуета, но те 
изчезват в мрака на улицата, преди да успееш да ги огледаш добре. 

Изчакваш няколко минути, смъкваш се по водосточната тръба на задната стена на 
къщата и влизаш обратно в странноприемницата. 

Мини на 299. 


336. 


След няколко минути пререкания и с неоценимата помощ на схватливия Гине, който се 
оказва по-сладкодумен от теб, успяваш да убедиш съдържателя, че за всички ще е по- 
добре, ако работата просто се потули. Когато се уверяваш, че никой няма да извика 
стражата, докато спиш, се качваш обратно в стаята си. 

Продължаваш на 229. 


337. 


Въпреки нощните ти приключения, угрото те заварва отпочинал и освежен (можеш да 
си възстановиш 5 точки Издръжливост). Отваряш прозореца, вдъхваш с пълни гърди 
чистия въздух и след кратка закуска от собствените си припаси слизаш на първия етаж. 
Съдържателят леко се стряска, когато те вижда, но все пак успява да отговори на 
поздрава ти, без да се запъне. 

- Отвратителни чаршафи - свойски му доверява Спърк, покачил се на рамото ти. - 
Чувал ли си, че могат да се перат? 

- Спъркли, ти дори не си спал в чаршафите ми - обаждаш се. 

- Така си мислиш - отвръща апфът за ужас на съдържателя. 

- Е, сега вече наистина ще трябва да ги изпереш - обръщаш се към бедния човечец. - 
Приятен ден! 

Напускате странноприемницата и ти се отправяш към Белия площад, за да се срещнеш 
с тримата братя-кожари. 

Мини на 338. 


338. 


Лятната жега все още не е надвиснала над Ердор, когато излизаш на Белия площад в 
северната част на града и намираш страничната уличка, на която са трите дюкяна на 
братята-кожари, всеки от които - със собствена табела. Когато ги доближаваш, виждаш, 
че и трите вече са отворени и майсторите са се хванали за работа. Нерешително въртиш 
в ръка черната кожена кесия с извезан монограм, докато разглеждаш табелите. В кой 
дюкян ще влезеш? 

„Еник, майстор-кожар“ - на 270. 

„Сарман, кожени изделия“ - на 191. 

„Полфир, кожар“ - на 232. 


339. 


Оставаш известно време на Белия площад, чудейки се какво да предприемеш. Ясно е, 
че майсторите няма да ти кажат кой е платил за кесията, пък и едва сега си признаваш, 
че не знаеш как точно би използвал тази информация. 

- Есталион винаги казва, че ако не знаеш как да намериш нещо, най-сигурният начин да 
се добереш до него е да го оставиш да дойде при теб - обажда се Спърки, щом 
забелязва нерешителността ти. 

- Така е - въздъхваш и поемаш по първата улица обратно към центъра на града. - Това и 
ще направим. 

Прехвърли се на 194. 


340. 


Поемаш по коридора колкото можеш по-безшумно, като се оглеждаш непрекъснато и 
спираш до всяка врата, за да се ослушаш за някакво движение отвъд нея. 
Придвижвайки се по този начин, безшумно се изкачваш до втория етаж и тъкмо когато 
си готов да се закълнеш, че къщата е празна, чуваш проскърцването на дъска на пода 
зад вратата на последната стая. Замръзваш, за да се убедиш, че човекът е сам, после 
рязко отваряш вратата и нахълтваш в стаята. 

Мини на 193. 


341. 


Събаряш противника си на земята и опираш острието на меча си в гърлото му, преди да 
е успял да скочи на крака. 

- Говори! - изръмжаваш. - Защо искате да ме убиете? 

- Ти си заплаха за Черните - отвръща той задъхано. - И още днес ще попаднеш в нашата 
засада. 

- Къде? - рязко прекъсваш тихия му смях. - Кога? 

Мъжът с маската изведнъж изцъкля очи и се свлича безжизнен на пода. Обръщаш го по 
корем и виждаш, че е успял да забие в гърба си малко украсено острие без дръжка, 
вероятно намазано с бързодействаща отрова. Яростно изругаваш, приклекнал над 
трупа. 

- Да се махаме оттук! - казва припряно Спърк, който се е покачил на рамото ти и 
неспокойно души въздуха. - Не бива да оставаме нито миг повече в тази къща! 
Прибираш меча си, бързо се спускаш по стълбите и излизаш навън, примижавайки 
срещу слънцето. На бегом заобикаляш къщата и хлътваш в тясната пресечка до нея. 
Мини на 194. 


342. 


Впрягаш цялото си бойно умение, а и съдбата е изцяло на твоя страна. Поразяваш 
противниците си със смъртоносни удари, без да обръщаш внимание на многобройните 
си рани, и когато най-сетне поваляш и четвъртия с мощно посичане, краката ти не 
издържат повече и ти рухваш до него на обляната с кръв улица. 

Когато успяваш да станеш, вечерта се е спуснала над Ердор и мракът се събира по 
ъглите на къщите. Напускаш Улицата на подковите, станала арена на яростната битка, 
и поемаш нанякъде с изтръпнали от боя крайници. Спърклънд се е смълчал върху 
рамото ти. 

Продължаваш на 274. 


343. 


Светкавично описваш с ръка фигурата, събуждаща магията, и се вторачваш в очите на 
звяра... за да откриеш с ужас, че там няма нищо освен първична омраза, по-силна от 
времето и несравнима с жалките усилия на волята ти. 

Сивият барс се нахвърля отгоре ти, по-бърз от мисълта, и безмилостно те разкъсва, 
преди да успееш да изкрещиш. 


КРАЙ 


344. 


Светкавично изпълняваш заклинанието и в проточилия се миг усещаш как ръцете ти се 
изпълват с трептящата мощ на магията. Замахваш към връхлитащия звяр... 

Щего удариш с няколко последователни, макар и по- слаби, мълнии - на 309. 

Ще използваш цялата сила на магията за един-единствен удар - на 198. 


345. 


Замахваш с все сила и цялата мощ на унищожителната магия се стоварва върху 
връхлитащия звяр, като го изпарява в миг. Къщите се разтърсват от тътена на 
избухналата мълния и ти падаш на колене върху люлеещата се земя. 

В последвалата тишина ушите ти продължават да пищят. Поемаш с пълни гърди 
натежалия от енергия въздух и жестоко се закашляш, но кашлицата ти бързо преминава 
в дрезгав победоносен смях. 

Мини на 240. 


346. 


Атаките на противника ти следват неуморно една след друга и след няколко минуги 
неизбежното се случва: отслабил за миг вниманието си, отпускаш гарда. Мъжът с 
маската не пропуска този миг и закривените му пръсти се забиват дълбоко в гърдите ти, 
натрошавайки ребрата. Отчаяно отстъпваш назад, но той неумолимо те последва и 
напряга сили, разкъсвайки гръдния ти кош като граблива птица, уловила едра плячка. 
Рухваш на земята и животът ти бързо изтича от те, изчезвайки в приближаващия мрак. 


КРАЙ 


347. 


Призоваваш Магията на огледалния удар точно навреме. Аленият демон се хвърля 
напред, за да те прониже с рога на челото си, и в мига, в който те доетига, се сгърчва с 
ужасяващ рев. Отскачаш назад, за да не те засегне в бясната си агония, предизвикана от 
дълбоката рана в гърдите, която сам си е причинил. След минута той утихва и бавно се 
преобразява в мъжа с маската, полегнал на една страна с разкъсан гръден кош. В 
настъпилата тишина осъзнаваш, че си излязъл победител. 

Мини на 281. 


348. 


Единият ти противник вече е паднал на колене в праха и вие, стиснал ранената си ръка, 
когато поваляш и втория с мощен, помитащ удар в рамото. Изпращаш първия в 
безсъзнание с плоската страна на меча и се обръщаш, за да установиш, че Гине вече се 
е справил с нападателя си, който лежи в праха с изцъклен поглед и изрядна прободна 
рана в гърдите. 

Мини на 284. 


349. 


Побутваш го и той с нежелание отваря очи: 

- Ъ-ъ? Какво има? 

- Виж - посочваш сенките, - не ти ли се струва, че не се движат така, както им диктува 
огънят? 

Той бавно кимва, но докато гледате в нощта, огънят съвсем угасва и очите ви бавно 
привикват със светлината на луната и звездите. Заплашителните сенки изчезват, Гине 
свива рамене и отново се изляга настрани, а и твоите колебания изчезват, щом 
забелязваш, че и Спърк се е успокоил и леко похърква. 


Отново се унасяш в сън. Продължаваш на 170. 


350. 


Замахваш с ръка, запращайки дивите пламъци в кръг около вас. Тъмните силуети и 
демоните от отвъдната нощ се сгърчват и отстъпват от пламъците с писък, от който 
косата ти настръхва, а Спърк се напъхва дълбоко в торбата ти. Усетили, че не са 
способни да преодолеят образувалата се огнена стена, тъмните сили изчезват без 
следа.в нощта. 
Мини на 321. 


351. 


Правиш почти незабележимото движение с ръка, за да приведеш произнесеното наум 
заклинание в сила, и улавяш опърничавия майстор в примката на волята си. 

- Искам да знам кой е направил тази кесия - произнасяш бавно, без да откъсваш очи от 
неговите. 

Той заговаря с равен глас: 

- Преди време трима братя-кожари се махнаха от Занаятчийската улица и отвориха 
дюкяни до Белия площад в северния край на града. Някой от тях е правил това. 

Кимваш и го освобождаваш от действието на магията. Прибираш черната кесия и 
излизаш от дюкяна, без никой от двама ви да каже нещо повече. 

Мини на 352. 


352. 


Оставяш Занаятчийската улица зад гърба си и поемаш към северния край на града, като 
се разминаваш с шарените развеселени тълпи, събрали се в Ердор за традиционните 
летни игри. След четвърт час откриваш Белия площад, а след като се помотаваш 
наоколо - и съседната уличка, където един до друг са наредени трите кожарски дюкяна, 
всеки от тях - със собствена табела. За жалост, освен имената на тримата братя - Еник, 
Сарман и Полфир, не успяваш да научиш нищо, защото и трите дюкяна са затворени. 

- Кожарите ли търсиш? - провиква се някаква жена от прозореца на втория етаж на една 
от съседните къщи. 

Спираш да тропаш по вратите и се обръщаш към нея, примижавайки срещу слънцето: 

- Да, къде са? 

- Отидоха заедно някъде - свива тя пълните си рамене. - Казаха, ако някой ги търси, да 
дойде утре сугринта. 

Благодариш и напускаш уличката. При това положение наистина не ти остава нищо 
друго, освен да дойдеш на другата сутрин. 

Продължаваш на 255. 


353. 


Оказва се, че си платил три жълтици за една не особено голяма плетена кошница, пълна 
с най-различни плодове - оргондски и екзотични. Поне кошницата влиза в цената, така 
че я вземаш в ръка и напускаш шатрата, за да продължиш да разглеждаш пазара, докато 
си похапваш. 

Прехвърли се на 326. 


354. 


- Ти си откачил - измърморва Спърк от джоба на торбата, когато я оставяш на земята и 
се освобождаваш от наметалото си. 

Изчакваш реда си и влизаш в кръга от подвикващи зрители. Мъжагата се втренчва в теб 
и търпеливо изчаква ти да атакуваш, за да види как се биеш. 

Умението му е 10, Издръжливостта му също е 10. 

Ако успееш да го победиш, минаваш на 217. 

Ако изгубиш 10 точки от твоята Издръжливост преди това, очаква те 176. 


356. 


Замисляш се престорено дълбоко и незабележимо очертаваш с ръка под масата знака, 
който ти позволява да гледаш през всевиждащото око. Оттук нататък няма нищо по- 
лесно от това да намериш своята дама и да я посочиш. 

Прибираш печалбата си и продължаваш на 181. 


356. 


- Каква приятна среща! 

Вдигаш поглед към притежателя на гласа и с удоволствие разпознаваш широко 
усмихнатия Гине, който доближава масата ти. 

- Сядай. - Спърк свойски махва с опашка към свободния стол. 

Гине леко се покланя с обичайния си маниер и сяда срещу тед. 

- Как върви работата ти, Гине? - осведомяваш се. 

- Доста добре. - Той се ухилва дяволито и махва на съдържателя да се приближи. - Ние, 
търговците, никога няма да се затрием. 

След час, прекаран в дружелюбен разговор, Гине забелязва зачестяващите ти прозявки: 
- Извини ме, приятелю. Съвсем забравих, че може би си по-уморен от мен. 

Махваш с ръка, потискайки с мъка още една прозявка: 

- Няма нищо. Лека нощ! 

Побутваш Спърки, който е задрямал върху масата, увит в опашката си („Моля? На 
МЕН да ми се спи?! Мога да издържа буден много повече от те, младежо, защото 
черпя сили от бодрия си дух!“), оставяш Гине на масата и се качваш в стаята си на 
втория етаж. 

Сънят идва в момента, в който главата ти докосва възглавницата. Мини на 183. 


357. 


Изтегляш се от линията на атаката на втория си противник и го завърташ, използвайки 
инерцията му. Сложната хватка завършва с това, че го пронизваш със собственото му 
острие. Оставяш го да падне върху другия и пристъпваш към свещта, за да я угасиш. 

- Какво правиш? - казва уплашено Спърки в тъмното. - Искам да виждам! 

- Тихо, Спъркли. Така имам предимство, ако има още. 

- Не ме наричай така! - изсъсква апфът ядосано. 

- Шт! - замръзваш и се заслушваш. 

Няма съмнение. По стълбите към втория етаж се изкачват тежки стъпки, притежателите 
на които шумно обсъждат нещо. 

Ще посрещнеш идващите - на 333. Ще се измъкнеш от стаята, преди да са дошли - 
на 297. Ще се скриеш някъде вътре в стаята и ще ги изчакаш - на 225. 


358. 


За миг се разсейваш, увлечен в успешната си атака срещу единия си противник, и 
обръщащ незащитения си гръб към другия. Върхът на меча му те пронизва с такава 
сила, че се показва откъм гърдите ти. Рухваш на колене и смъртоносните му удари те 
довършват. 


КРАЙ 


359. 


Извикваш пазача и той с нежелание се доближава до килията ти: 

- Какво има пък сега? 

- Тук има плъх - съобщаваш с нотки на паника, като сочиш Спърк, застанал на нара. 

- Гррррр! - обажда се Спърки и заплашително размахва опашка. 

Стражът внимателно те поглежда в очите, търсейки някаква следа от лудост... и се 
хваща в примката на властващия поглед. 

- Отключи вратата! - нареждаш му тихо. 

Той се подчинява. Спърки скача на рамото ти, докато се измъкваш навън, без да 
изпускаш стража от поглед. Когато отминаваш редицата килии и излизаш на улицата, 
рязко се обръщаш и на бегом потъваш в заплетените пресечки на Ердор. 
Продължаваш на 302. 


360. 


Бутваш вратата и тя с леко скърцане потъва навътре под пръстите ти. Отключено е. 
Бързо оглеждаш пустия площад и се вмъкваш в коридора, където цари приятен хлад. 
Пред очите ти играят цветни кръгове след яркото слънце навън. 

- Какво правиш? - просъсква Спърк в ухото ти. 

Внимателно притваряш вратата зад гърба си. В къщата цари пълна тишина. 

- Ще поогледам наоколо - прошепваш в отговор. 

Той поглежда към небето в отчаяна молба и хлътва в торбата ти. Пристъпваш 
нерешително навътре... 

Ако мислиш, че е по-добре да се движиш под прикритието на Дневния здрач и 
владееш тази магия, мини на 233. 

Ако предпочиташ да огледаш къщата с помощта на Магията на всевиждащото 
око, преди да влезеш, отиваш на 271. 

Ако владееш Магията на въгрешния глас, можеш да провериш дали изобщо да 
предприемаш нещо в тази къща, вместо веднага да излезеш навън - на 304. 

А ако решиш просто да продължиш огледа, който си започнал, прехвърли се на 
340. 


361. 


Смачкваш бележката в ръката си. Това със сигурност е засадата, за която мъжът с 
маската спомена, преди да се самоубие. Спираш за миг, после решително тръгваш в 
противоположната посока на посочената улица. Намерението ти е да откриеш някоя 
странноприемница колкото можеш по-далеч оттам - и ако успееш да го направиш 
преди залез- слънце, толкова по-добре. 

Продължаваш на 274. 


362. 


Една част от съзнанието ти, като че ли незаинтересована от личното ти участие в 
събитията, хладно отбелязва, че никой никога не е виждал жив сив барс в Оргонд, аив 
целия Стар свят е имало едва две-три подобни срещи, и то преди стотици години. Не че 
този тук е съвсем жив. Плътта на звяра на места е проядена дотолкова, че можеш да 
видиш жълтеникавите кости под нея. По главата му, подобна на тази на пантера, почти 
не е останало нищо освен малък 

гладък череп, две дълбоко разположени очи и огромните челюсти. И все пак този, 
който насила го е изкарал от гроба му, изобщо не е хвърлил усилията си на вятъра, 
защото големият като вол хищник е по-бърз от всички животни, които някога си 
виждал. 

По-голямата част от съзнанието ти е заета да обмисля светкавично всички възможни 
начини за това как да останеш жив след срещата си с полумитичния звяр. 

Ако владееш Магията на властващия поглед и искаш да я използваш срещу него, 
мини на 343. Ако искаш да приложиш Магията на еленовия скок, прехвърли се на 
237. Ако смяташ, че само Могъща магия ще ти помогне срещу сивия барс, 
премини на 196. Ако възнамеряваш да се биеш срещу чудовището с меча си, 
продължаваш на 276. 


363. 


Човекът с маската пристъпва крачка напред и ти разбираш, че разговорът е приключил. 
Чужда воля, волята на противника ти, нахлува със сила в душата ти, призовавайки те да 
се предадеш... Събираш цялата си психическа сила и с лекота отхвърляш атаката 
обратно към него. 

- Това ли е всичко, което можеш? - подиграваш го, забелязвайки как се олюлява след 
удара. 

Той не отвръща, пристъпвайки още една крачка напред. Ръцете му с пръсти, извити 
като ноктите на хищна птица, се заизвиват в тъмното и ти с известна изненада 
осъзнаваш, че той се кани да те нападне, бев да използва оръжие или магия. 

Ако искаш да изтеглиш меча си, мини на 278. 

Ако предпочиташ да се биеш с голи ръце, прехвърли се наЗ ПП. 


364. 


Призоваваш невидимата стена на магията точно навреме. Аленият демон се хвърля 
напред, за да те прониже с рога на челото си, и с гръмовен тътен се блъсва в 
непреодолимото препятствие. Разтърсвайки глава, той се отдръпва назад и повтаря 
атаката си със същия успех. След няколко яростни сблъсъка демонът спира, като се 
олюлява, и бавно се преобразява отново в мъжа с маската, която неизвестно как е 
останала на лицето му през цялото време, макар и пробита в средата на челото. Едва 
тогава си позволяваш да оставиш действието на магията да премине, задъхан от 
усилието да я поддържаш толкова време. 

- Дайте ми меч! - Противникът ти протяга ръка и един от останалите поставя в нея 
оръжието. - Ще те довърша по старомодния начин. 

- Ще видим - отвръщаш и насочваш своя меч към очите му. 

Умението на маскирания е 9, а Издръжливостта - 12. 

Ако го победиш, мини на 203. 

Ако загубиш схватката, прехвърли се на 244. 


365. 


Произнасяш сложното заклинание и разтваряш ръце, освобождавайки всепомитащия 
вятър да вилнее на воля. За миг-два тъмните силуети и демоните от отвъдната нощ се 
съпротивляват на изригналата въздушна стихия, после се оставят да бъдат отвени без 
следа в нощта. За по-малко от минута магическият вихър угихва. 

Мини на 321. 


366. 


- Пробуждането на Сийморк съвпадна с началото на един изключително странен 
магически процес - започва Есталион сериозно. - Все още може да бъде доловен само с 
фини вълшебни сетива, но набира сила толкова бързо, че със сигурност е само 
предвестник на нещо много по-могъщо и зловещо. 

Припомняш си чувството на неясна заплаха, което те преследва през последните дни. 

- То е като призрачен вятър, който се извива над земята и пробужда всяко зло, което 
успява да намери - като Сийморк и чудовището, с което се сблъска тук, в Ердор. 
Призрачен вятър, който твърде скоро заплашва да се превърне в неконтролируем 
ураган. 

Баща ти замълчава. Поглеждаш покритото му с бръчки лице и решаваш, че през 
всичките години, откакто ти се явява, никога не е бил по-угрижен. 

- А хората с маските? - продължаваш да го разпитваш. 

- Познати са като „Синовете на Гуор“ или просто „Кожените маски“. Орден на 
фанатични убийци, които за последен път са били видени в Алкирия преди петдесет 
години, когато са служили вярно на последния от Черните магове, жреца на Гуор, и са 
се сражавали на всяка крачка с вуйчо ти. 

- Но какво правят тук след толкова време? И защо се опитват да ме убият? 

Есталион поклаща глава: 

- Не зная. Мога само да се досещам, че и ти, и маските сте просто част от нещо 
несравнимо по-голямо. Мога също така да ти кажа къде може би ще получиш отговор 
на въпросите си: там, където са видели Синовете на Гуор за последен път и откъдето е 
дошъл последният Черен маг. Столицата на Алкирия, Езерният град. 

Чуваш как Спърк изохква отчаяно и се усмихваш, без да искаш. 

- Да, младши - произнася тържествено баща ти, изтълкувал погрешно изражението ти. - 
Това е шансът, който си чакал цял живот. Шансът да живееш като истински магьосник, 
в служба на доброто. Не го пропилявай! 

- Добре, татко. 

- Ще се виждаме по-често оттук нататък - обещава Есталион. - Нещо ми подсказва, че 
ще се нуждаеш от напътствията ми. 

Кимваш и проследяваш как призракът ефектно се разтапя в мрака, като не спира бавно 
да ти маха с ръка. Спърк се покачва на рамото ти, докато се обръщаш, за да напуснеш 
площада. 

На сутринта те чака едно дълго пътуване - по суша или море, през Алимар в полите на 
Дивите планини или Илвенил на морския бряг, към легендарната Алкирия, където 
братът на покойната ти майка управлява в двореца си в Езерния град. С внезапно 
учудване, от което сърцето ти се разтуптява по-бързо, ти осъзнаваш, че баща ти е прав: 
това е шансът, който си чакал цял живот. 


КРАЙ 


Умение: 10 


ИздръжлиВост: 50 


Магическа сила: 15 А 


Противници: 


| ч Умение: 


Изсйажавост 


2. Уменче: 
Издръжливост: 


3; Умение: 
Издръжливост: 


ПридобивВки: 


ПРИЗРАЧНИЯТ ВЯТЪР 


Шеметно фентъзи-приключение 
от любимия тандем 
Епдриън Уейн - Робърт Блона 


Шансът, Който си чакал цял живот, 
е пред теб - да станеш истински 
магьосник, служещ на доброто. 

Но за да не го пропилееш, трябва да 
успееш да се справиш с демоничния 
зВяр Сиймор и да оцелееш, преследван 
от тайнстВени убийци с черни маски. 
Ти трябва да откриеш кои са те, Като 
се Впуснеш В най-опасните 
приключения, Каквито може да има 
„В един свят на мистерпи, демони, 
магиши предателство. 

Успех! 


